
Curiozităţi sălăjene 




Redacţia revistei „Caiete Silvane" la Jibou, în 2009 
De la stânga la dreapta: Viorel Tăutan, Viorel Mureşan, Daniel Săuca, Daniel 

Hoblea, Marin Pop 



PREFAŢA LA A DOUA EDIŢIE 



Daniel Săuca 



Mă bucur că Gyorfi-Deâk Gyorgy şi-a continuat e-proiectul 
„Curiozităţi sălăjene", oferindu-vă, iată, această a doua ediţie a unei 
excelente cărţi de promovare a judeţului Sălaj, a istoriei acestor 
locuri, fie binecuvântate de Dumnezeu, fie bătute de soartă ori de 
năvălirile popoarelor e(?)-migratoare. în locul unor opuri „istorice" 
uriaşe, de prea multe ori pretins sofisticate, scorţoase, buruienoase, 
din care se revarsă mai degrabă plicticoase note de subsol decât 
curiozităţi luminătoare, cărţi care nu sunt citite - dacă sunt - decât 
într-un cerc „strâmt şi rece", prefer acest tip de lucrări care fructifică 
inteligent, serios, accesibil informaţii istorice. Se prea poate ca mulţi 
- şi dintre cei atinşi de morbul „corectitudinilor" de tot felul - să 
strâmbe din nas, acuzând „devierea" adevărului istoric într-o direcţie 
sau alta, ori că acest adevăr ar folosi exclusiv duşmanilor poporului, 
şi nu, de pildă, elevilor care, fie vorba între noi, mă îndoiesc că au 

şansa o oră, hai două, pe semestru, de studiere a istoriei locale. 
Dacă e pe aşa, n-au decât istoricii oficiali să abordeze strict ştiinţific 
informaţiile din această e-carte şi să ne ofere, de exemplu, o 
monografie actuală a judeţului Sălaj, care lipseşte cu desăvârşire (în 
limba română) şi despre a cărei necesitate nu cred că are rost să 
bat tastele. „Curiozităţile sălăjene", asumate de autor jurnalistic, 
antropologic, fără încrâncenare, chiar cu umor, ne oferă şi un posibil 
model, în Sălaj, de abordare culturală a patrimoniului comun 
româno-maghiar. Mă bucur şi pentru că o parte din articolele 
cuprinse în această e-carte au fost publicate în revista „Caiete 
Silvane". Am deschis, cred, astfel, noi căi de popularizare a istoriei, 
a tradiţiilor noastre. în fine, sper că e-proiectul „Curiozităţi sălăjene" 
va apărea şi într-un format tipărit {prinţ). Ca să vă putem ura, şi 
atunci, lectură plăcută! 

Redacţia revistei „Caiete Silvane" la Jibou, în 2007. 
De la stânga la dreapta: Gyorfi-Deâk Gyorgy, Daniel Hoblea, Viorel Tăutan, Viorel 

Mureşan şi Daniel Săuca 



PREFAŢĂ LA PRIMA EDIŢIE 

(16 aprilie 2005) 

Dedic această carte poetului şi publicistului Daniel Săuca, din a 
cărui iniţiativă a luat naştere şi sub a cărui îngrijire atentă a crescut 
şi a căpătat volum. Ea cuprinde o serie de articole publicate în 
cotidienele „Transilvania Jurnal' (Ediţia de Sălaj) şi „Jurnalul 
Sălajuluf, din toamna anului 2000 până în vara lui 2003. într-un fel, 
ele au continuat preocupările similare, manifestate anterior în 
revistele „Limes" (redactor şef: dr. Cornel Grad) şi „Raftul liber" 
(director: Silvia Cosma). îi rămân recunoscător lui Cătălin lonescu, 
editorul revistei „Pro-Scris", care m-a învăţat cum să realizez volume 
electronice. Le mulţumesc tuturor pentru bunăvoinţa şi încrederea 
dovedită. 

în toate împrejurările, intenţia a fost să prezentăm lucruri 
specifice Ţării Silvaniei, fapte şi realizări culturale ieşite din comun, 



Prima ediţie a apărut în format electronic la adresa: http://gyuri.go.ro 

menite să definească un loc în istorie, să rememoreze momente de 
glorie, să recupereze strădanii, să analizeze activitatea unor 
personalităţi despre care nu s-a putut vorbi înainte de 1989. 

Sălajul se poate mândri cu multe realizări deosebite, prea puţin 
cunoscute de marele public. Sculptorul Fadrusz Jânos a realizat la 
cererea oraşului Zalău două statui, a căror istorie centenară e plină 
de învăţăminte. Tot aici a fost emisă o serie de timbre mai puţin 
obişnuite, pe care nu scria nici „Poşta română", nici „Magyar Posta" , 
ci „Poşta Sălajului". în Crasna a fost înfiinţată prima grădină botanică 
din ţară, vizitată şi de Fazekas Mihâly, autorul celebrului „Ludas 
Matyf (Mateiaş Gâscarul). Lângă Şimleu a fost omorât balaurul de 
pe blazonul familiei Bâthory, nobili din care s-au ridicat principi, 
cardinali, ba chiar capete încoronate. în Cuciulat se găseşte una 
dintre cele mai vechi peşteri pictate din Europa Centrală. Jiboul se 
remarcă prin grădina botanică, dezvoltată pe locul unui arboretum 
exotic plantat în secolul al XVIII-lea. Pe Ciglentir, principele Râkoczi 
Ferencz II. a pierdut bătălia din 11 noiembrie 1705, eveniment tragic 
a cărui amintire dăinuie într-o serie de legende. Tot aici a luat fiinţă 
prima grădiniţă din Ardeal. în drum către „Casa cu hegheduşf de 
deasupra Halmăşdului, am poposit în Nuşfalău şi Drighiu. Am 
adunat legendele despre locurile unde diavolul şi-a băgat coada şi a 
încurcat oamenii: Cristolţ, Glod, Treznea, Buciumi. Am urmărit 
expediţia Greenpeace pe Someş, care a refăcut drumul plutelor 
încărcate cu sare de Dej. Ne-am reamintit de părintele greco-catolic 
Laurenţiu Bran din Someş-Săplac (azi Aluniş), primul român care l-a 
tradus pe Eminescu într-o altă limbă. Ne-am recules în faţa 
bisericilor de lemn, mărturii ale evurilor când Domnul cobora pe 
pământ, printre credincioşi. Am urmărit periplul transilvănean al lui 
John Smith, conducătorul primei colonii care a supravieţuit iernii 
americane, bărbatul de care s-a îndrăgostit prinţesa indiană 
Pocahontas. Am popularizat colindele româneşti şi am scris despre 
obiceiurile de iarnă ale maghiarilor. 

Spre deosebire de Petri Mor, a cărui construcţie monografică s-a 
remarcat prin sobrietate şi exhaustivitate, articolele de faţă se 
apropie mai degrabă de anecdotic şi poveste, descriind într-un 
limbaj simplu întâmplări de pomină, cu un iz senzaţional, specific 
stilului jurnalistic. N-am dorit să alcătuim o monografie, ci doar să 
ajutăm la perpetuarea mentalităţilor, tradiţiilor şi legendelor locale. 
Dar, în spatele aparenţelor, a stat o muncă de documentare 

îndelungată, oglindită de bibliografia conexă anexată la sfârşitul 
fiecărei scrieri, pentru a permite cititorului şi specialistului să 
regăsească fiecare sursă de informaţie primară ori secundară legată 
de subiectul tratat. 

Adesea, documentarea a presupus şi traducerea unor 
fragmente inedite, în special din limba maghiară, menite să 
reconstituie întâmplările dinainte de 1918, recurgând la sursele 
primare. Majoritatea ar trebui traduse în întregime şi publicate, atât 
în limbile vorbite în Sălaj, cât şi în cele de circulaţie internaţională, 
efort care va necesita în primul rând crearea unui anumit climat 
politic şi abia după aceea identificarea oamenilor potriviţi şi alocarea 
resurselor. 

El nu va fi zadarnic, dacă vom dori să ne afirmăm identitatea 
culturală în contextul integrării europene şi să arătăm lumii că există 
frumuseţi sălăjene, că suntem urmaşii unor oameni muncitori, 
dedicaţi unor pasiuni nobile şi avem o moştenire culturală seculară, 
pe care dorim să o punem în valoare şi să o transmitem urmaşilor. 

Numuliţii („banii lui Râkoczi") din stânga izvorului, pe drumul de căruţă ce urcă pe 
Piscuiul Ronei (Dealul lui Râkoczi) 



AURUL DE PIATRA 



PIRAMIDELE EGIPTENE Şl PIETRELE DE PE SOMEŞ 

Străzile din Jibou conţin în asfaltul cu care sunt pavate pe 
alocuri numuliţi, nişte fosile care arată ca nişte monede de piatră. 
Ele sunt căsuţele de calcar ale unor animale unicelulare primitive 
care au trăit în Terţiarul vechi, într-o vreme când la 50-100 de metri 
deasupra plaiurilor noastre vălurea oglinda unei mări calde, care 
apoi s-a evaporat şi a lăsat în urma ei salinele de la Dej, Turda, 
Cojocna, Sic, etc. Urmaşii de azi ai numuliţilor sunt foraminiferele, 
microorganisme ce pot fi văzute doar la microscop, greu de 
comparat cu rudele lor de acum 60 de milioane de ani, care au avut 
condiţii propice dezvoltării, au proliferat şi au ajuns să aibă forme... 
uriaşe, de câţiva milimetri sau chiar centimetri. 

„Bănuţeif de acest fel sunt răspândiţi peste tot în lume. învelişul 
strălucitor de alb al piramidelor egiptene a fost fasonat din blocuri de 
calcar numulitic. Granulele acestora sunt de ordinul milimetrilor, 
mărunţele în comparaţie cu fosilele de pe Someş, care ating 
frecvent trei centimetri. în alte locuri de pe glob, numuliţii măsoară 



Curiozităţi sălăjene 



chiar opt-zece centimetri (aproape cât o dischetă de calculator). 
Lumea savantă a catalogat circa 200 de specii, dintre care vreo 
douăzeci se găsesc şi în România. Ele fi diferenţiate despicându-le, 
turnând acid peste ele sau studiindu-le la microscop, unde, ne 
destăinuie profesorul clujean lustinian Petrescu, „căsuţa animalului 
apare împărţită de pereţi fini în mici cămăruţe pline altădată de 
corpul unicelular, aproape hialin, al animalului..." 

După câteva milioane de ani, apele mării s-au retras, pe pământ 
au apărut oamenii, diferitele imperii (chinez, roman, hunic, german, 
otoman, habsburgic, britanic), monarhia de drept constituţional, 
republica populară, republica mai puţin populară, republica pur şi 
simplu republică, taxa pe valoare adăugată, zonele defavorizate şi 
bancnota de cinci sute de mii de lei. Istoria s-a transformat în 
legendă. 

BĂTĂLIA DE LA JIBOU 

La începutul secolului al XVIII-lea, în toamna târzie a anului 
1705, mai precis, în 11 noiembrie, curuţii principelui ardelean 
Râkoczi Ferencz, al doilea cu acest nume, au înfruntat la Jibou 
armata imperială austriacă comandată de generalul Herbeville. 
Celor dornici să afle mai multe le recomandăm să-l citească pe 
George Bariţiu, autorul unor voluminoase „Părţi alese din istoria 
Transilvaniei pe două sute de ani din urmă", reeditate în 1994 de 
Inspectoratul pentru Cultură al judeţului Braşov, unde sunt traduse şi 
reproduse pe larg, uneori comentate cam veninos (vezi cazul lui 
Pintea Viteazul, care în concepţia lui Bariţiu „trece în memoria 
poporului de un hoţ mare şi căpitan de hoţi'), fragmente din 
autobiografia principelui şi „după chronicarul Mich[a\\] Csereî'. 

Oamenii lui Râkoczi aveau misiunea să creeze un sistem 
defensiv care să nu permită trecerea austriecilor prin strâmtorile 
Someşului. Ei au încercat să sape o linie de tranşee şi şi-au 
construit două redute, una pe dealul Cigleanului şi una dincolo de 
valea Agrijului, unde şi-au înghesuit piesele de artilerie. Din cauza 
vremii nefavorabile şi datorită apariţiei bruşte a austriecilor, care, 
conduşi de un ţăran bătrân, şi-au scurtat drumul, coborând pe Valea 
Sărată, un pârâu de 13 km ce vine dinspre Cuceu, fortificaţiile 
neterminate n-au fost de nici un folos. 

Principele dispunea de „patru regimente de călărime şi nouă de 
pedestrime de câte una mie unul, cum şi cinci sute de pedeştri 
francezi', faţă de 20.000 de nemţi, „comandaţi nu atât de Erbeville, 
care era un general bătrân şi morbos, cât mai vârtos de generalii 

Schlick şi Klockesperg, se bătură cu mare curaj, iar un general 
Virmond, tot franc de naţiune, sărind de pe cal şi aruncându-se drept 
în şeanţul castrelor ungureşti, la un moment provocă asaltul 
grăniţerilor şi al celeilalte pedestrimi; haiducii ungureşti şi toate 
regimentele călăreţe de curuţi o luară la fugă care încătrău, iar sârbii 
îi persecutară până la un loc." 

Aici îi aşteptau soldaţii ridicaţi din rândul iobagilor de diferite 
naţii, comandaţi de Esze Tamâs, care au luptat cu îndârjire, până au 
fost măcelăriţi aproape cu toţii. Protejat de scutul lor, „Râkoczi abia 
scăpă cu fuga pe la Gherla şi Beclean înainte, lăsându-şi castrele 
întregi în prada nemţilor". 

La izbânda austriecilor a contribuit şi atitudinea duplicitară a 
contelui Kârolyi, care, la auzul bubuiturilor de tun, ar fi trebuit să 
atace duşmanul din spate cu unul dintre regimentele de cavalerie şi 
să-l prindă într-o încercuire, dar care a preferat să stea pe loc, să 
aştepte şi să se retragă fără să se fi angajat în luptă. 

COMOARA PRESCHIMBATĂ ÎN PIATRĂ 

Legenda zice că principele ar fi părăsit câmpul de luptă 
refugiindu-se printr-un tunel ce trece pe sub albia Someşului până în 
vârful dealului care îi poartă numele (cunoscut şi ca Piscuiul Ronei), 
de unde a contemplat dezastrul şi şi-a jelit ostaşii. Unii zic că pe 
drum ar fi ascuns visteria armatei sale într-o tainiţă subpământeană, 
pe care mulţi o caută de atunci, în ascuns sau sub oblăduirea unor 
organe interesate. 

Alţii se îndoiesc de existenţa comorii. Ei povestesc că Râkoczi 
n-ar fi avut timp să facă asta, deoarece după el s-au repezit mai 
mulţi ostaşi călări {„râczok") şi principele ar fi luat comoara cu sine. 
Când urmăritorii s-au apropiat prea tare, fugarul şi-a golit toţi 
săculeţii, toate buzunarele de bani şi i-a aruncat în mijlocul drumului. 
Când au văzut monezile strălucitoare, soldaţii şi-au strunit caii şi au 
descălecat să-i adune, ba chiar s-au şi ciondănit oleacă, vreme în 
care principele a reuşit să scape. Legenda zice că era atâta aur, 
încât cătanele le-au îndesat în buzunare până au stat să le 
plesnească. 

Apoi au sărit din nou în şa şi ar fi continuat urmărirea, dar n-au 
mai ştiut pe unde să meargă mai departe, deoarece principele, 
prevăzător, a folosit un şiretlic vechi, utilizat întâi pe vremea când 
regele ungur Szent Lâszlo (Ladislau cel Sfânt), cel care a întemeiat 
episcopia de Oradea, s-a luptat cu cumanii (1085), stratagemă la 
care a recurs apoi şi Negru Vodă când l-au strâmtorat tătarii (1241): 

şi-a schimbat calul cu unul ale cărui potcoave fuseseră puse 
de-a-ndoaselea, astfel încât el să fugă înainte, dar urmele să arate 
că a venit. 

încurcaţi de acest vicleşug, urmăritorii au fost nevoiţi să revină 
în tabără. După ce-au scăpat de muştruiala cuvenită, s-au întors la 
trupă şi au început să se laude cu norocul care a dat peste ei. Dar 
când au băgat mâna în buzunar, ca să scoată un ban de arătat, n-au 
găsit decât aceste discuri lenticulare de calcar, ca nişte monede. 
Furioşi, au început să suduie şi le-au azvârlit cât colo, „mama lui de 
alchimist, ne-a păcălit cu aurul său fals". De atunci, zice legenda, 
bănuţii se găsesc peste tot prin împrejurimi. 

în celelalte părţi ale văii Someşului şi în Albeştii de Argeş, unde 
mai pot fi întâlniţi, numuliţii poartă numele de „banii dracului'. Dar în 
Jibou bătrânii consideră că preschimbarea aurului în piatră a fost o 
minune cerească, care a permis unui suflet nobil să scape 
nevătămat şi să reia apoi lupta împotriva celor care „au schimbat 
jugul de lemn al turcilor cu un jug de fier", precum a lăsat scris 
Cserey Mihâly, cronicarul acelei epoci. 

FEMEILE Şl RĂBDAREA TIMPULUI 

Nepoata acestuia din urmă, Cserey Helena, deşi crescută în 
credinţa catolică (familia provenea din Secuime), s-a lăsat răpită 
dintr-o mănăstire sibiană de protestantul Wesselenyi Miklos sr. şi 
apoi, spre stupefacţia aristocraţiei vieneze, l-a luat de bărbat. De 
dragul ei, „bourul din Jibău", baronul cel pătimaş şi încăpăţânat, a 
început construcţia celebrului castel sălăjean, unul dintre 
capodoperele barocului târziu, care azi e împărţit între Grădina 
Botanică şi Clubul Copiilor din Jibou. Ei sunt părinţii acelui 
Wesselenyi care stă de vorbă cu baciul Samson Pop din Rona în 
plin centrul Zalăului. Dar despre aceştia vom vorbi altă dată. 

O altă legendă, mai puţin fidelă adevărului istoric, susţine că 
Râkoczi a avut şi o fată. Aceasta s-ar fi refugiat într-o pivniţă (sau alt 
capăt de tunel) situată într-una dintre văiugile labirintice din jurul 
Varului, unde trăieşte şi astăzi, fără să fi îmbătrânit deloc. Ea l-a jelit 
atâta pe părintele ei, încât în cele din urmă a orbit. Cu toate acestea, 
s-a apucat, pe pipăite, să brodeze o cămaşă a morţii. Motivul este 
cu ochiuri în cruce, dar nu reuşeşte să facă decât unul în fiecare an. 
Zic unii că în ziua când va reuşi să-şi termine cusătura, se va 
întoarce tatăl ei. Alţii zic că atunci va veni sfârşitul lumii, iar sufletele 
se vor înfăţişa dinaintea Domnului, pentru Judecata de Apoi. 
Fecioara oarbă este zărită uneori, mai cu seamă primăvara 

devreme, când apar ghioceii, de copiii care vin în zonă ca să 
culeagă flori. Dacă cineva încearcă să se apropie de ea, fuge şi 
dispare în dreptul unei surpături. 

în realitate, după ce a reuşit să dejoace intrigile curţii imperiale, 
care l-au despărţit de prima sa logodnică, Magdalena von Hessen- 
Darmstadt, Râkoczi s-a căsătorit în 1694 cu Karolina Amalia von 
Hessen-Rheinfels. Au avut patru copii, primul născut în 1696, al 
cărui naş a fost însuşi împăratul Leopold. Dintre toţi, doar doi au 
ajuns la o vârstă adultă, pe care-i aminteşte şi Bariţiu: „losif născut 
în 1700 şi Georgie" (1701-1756), care după război „au fost reţinuţi în 
Viena unde li s-a dat creşterea veacului lor, iar dacă au crescut mari, 
li s-a dat titlu de marchizi cu venit anual de 7000 şi de 6000 fi.; au 
făcut însă datorii foarte multe, apoi au fugit, losif la Roma, Georgie 
la Paris, unde a mers şi frate-său. în 1738 după înnoirea războiului 
turco-austriac sultanul numise pe Georgie principe al Transilvaniei 
şi-l înaintase cu oaste până la Vidin în Bulgaria; într-aceea papa îl 
excomunicase, austriaci iii spânzurară în efigie, iar el nefericitul 
emigrant făcu bine şi muri în 9 Nov al aceluiaşi an la Cernavodă în 
etate de ani 38." 

Bine, vor zice apărătorii înrăiţi ai veridicităţii legendelor, „care 
poartă un sâmbure de adevăr", aceştia au fost descendenţii săi 
legitimi. Poate că amintita fată s-a născut dintr-o legătură amoroasă 
tăinuită. Nu credem acest lucru: cum Râkoczi s-a născut în 1676, 
rezultă că în 1705 avea 29 de ani, deci n-ar fi putut să aibă o fată de 
16-18 de ani. 

Articol apărut în: 

Transilvania jurnal, 11 noiembrie 2000, pag. 3. 

Biserica reformată din Jibou (reconstruită în 1749) 



DECANA DE VÂRSTA 



Biserica reformată este cel mai vechi lăcaş de cult din Jibou, în 
prezent fiind singurul edificiu religios creştin din oraş care este 
orientat corect (cu altarul către răsărit, conform străvechilor canoane 
de construcţie). Partea care cuprinde altarul incorporează ceea ce 
s-a păstrat din micuţă basilică catolică, construită probabil în secolul 
al Xlll-lea. 

De-a lungul timpului, biserica a fost distrusă de mai multe ori. în 
1658, i-au dat foc turcii. Rămăşiţele ei au fost spulberate în 1705, 
după bătălia dintre curuţii principelui Râkoczi şi austrieci, de trupele 
sârbeşti ce constituiau ariergarda armatei imperiale. 

O piatră de mormânt, azi încastrată în zidul bisericii, păstrează 
amintirea celor două victime ale raidului turcesc. Textul, săpat într-o 
lespede din piatră moale de var, s-a deteriorat, dar încă se poate 
desluşi că aici se odihnesc Sombori Zsuzsanna şi băieţaşul ei, 
Jozsef. Tradiţia susţine că aceştia au căzut victime ale prădăciunilor 
necredincioşilor. Mama, care-şi strângea pruncul la piept, a fugit din 
faţa turcilor şi s-a refugiat în turla bisericii. Văzând că jefuitorii o 

urmăresc în continuare, a preferat să se arunce pe fereastră decât 
să ajungă vie în mâna lor. După retragerea atacatorilor, cei doi au 
fost îngropaţi acolo, la baza turnului unde şi-au pierdut viaţa. 

Biserica şi-a dobândit alura barocă actuală în 1749, când 
Wesselenyi Istvân şi soţia acestuia, Daniel Polixena, au refăcut-o. 
Despre acest lucru vorbeşte inscripţia latină de deasupra intrării 
principale, în centrul căreia stau blazoanele reunite ale celor două 
familii. în urma reconstrucţiei, din clădirea iniţială a fost păstrată doar 
partea numită „biserica mică", a cărei fereastră gotică din altar 
dovedeşte originea din secolul al Xlll-lea. Tot atunci s-a construit şi 
prima casă parohială, dărâmată ulterior în 1886. 

în 1749 au fost cioplite din marmură cenuşie (aşa-numitul 
„alabastru") de Jibou piesele cele mai valoroase ale bisericii: 
amvonul în formă de potir, unic printre construcţiile de acest fel, şi 
tăblia mesei altarului. Biserica a suferit reparaţii mai mari în anii 
1772, 1879, 1887. în 1892, acoperişul de şiţă a fost schimbat cu 
unul de tablă. Ultima dată biserica a fost renovată în 1970 (tencuită 
şi vopsită), iar tabla de pe acoperiş a fost înlocuită în 1979. 

în podul bisericii şi-au găsit adăpost o sumedenie de lilieci, care 
pornesc pe înserat la vânătoare de insecte. Tavanul bisericii 
seamănă cu o tablă de şah monocoloră, deoarece el este împărţit în 
„casete": câmpuri pătrate, vopsite simplu, munca unui meşter 
necunoscut. 

Conform perceptelor protestante, formulate de doctrina lui 
Calvin, care pune accent pe frumuseţea interioară (a sufletului), 
pereţii sunt simpli, fără fresce, statui, icoane sau tablouri. 

Pe la 1800, se menţionează pentru prima dată existenţa unei 
orgi, care, când n-a mai putut fi utilizată, a fost înlocuită cu un 
instrument construit în stilul barocului târziu, de către meşterul 
Kolonics Istvân din Târgu Secuiesc. Cum ţevile ei erau turnate din 
plumb, în 1917 ea a fost dezansamblată şi cea mai mare parte a 
tuburilor sale au fost rechiziţionate de armată pentru a fi 
transformate în gloanţe. Aceeaşi soartă a împărtăşit-o şi clopotul cel 
mare, turnat în 1806 din bronzul unui clopot mai vechi. Astăzi, în 
clopotniţă găsim trei clopote, acţionate electric. 

în 1772, Fejer Gyorgy deconta suma de 48 de dinari cu 
menţiunea: „untdelemn pentru ungerea ceasului". Acest prim 
orologiu n-a supravieţuit capitulării armatei conduse de generalul 

Kazinczy, care a avut loc în 25 august 1849. Cei care au supravieţuit 
eşecului revoluţiei şi epidemiilor de holeră şi tifus care au urmat, s- 
au adunat în 30 ianuarie 1853 şi au hotărât să achiziţioneze un nou 
mecanism. Acesta a fost înlocuit, la rândul său, după primul război 
mondial, în 1919 (se pare că orologiile nu rezistă marilor încercări 
ale Timpului). 

Primul preot reformat menţionat în documente este Bălai 
Gyorgy, care a fost repartizat ca preot de adunarea sinodală din 18 
iunie 1634 de la Satu Mare. Din 1977 până în prezent, turma 
credincioşilor a fost păstorită de preotul Molnâr Endre. Ca urmare a 
strădaniilor sale şi a susţinerii materiale din partea comunităţii locale, 
în 1996 a apărut volumul intitulat „A zsiboi reformâtus egyhâz 
tortenete", o lucrare care cuprinde istoria bisericii reformate din 
Jibou, din care am reprodus şi datele de mai sus. La slujbe participă 
adesea şi credincioşi de alte confesiuni, în spiritul ecumenic al 
noului mileniu. 

Reforma a tradus Biblia în limba vorbită de popor. Pentru ca 
învăţăturile ei să fie cunoscute şi urmate, pe lângă bisericile 
reformate au funcţionat dintotdeauna şi şcoli confesionale. Prin 
tradiţie, rectorul (învăţătorul) acesteia era cantorul bisericii. Primul 
care apare în acte este Salamon Gyorgy, în 1748 (cu un an înainte 
să se termine reconstrucţia bisericii!). Evidenţa actelor de stare civilă 
a început să se ţină abia din 1781. Din 1895, şcoala devine instituţie 
de stat, la cererea comunităţii, care n-a mai făcut faţă cheltuielilor 
impuse de sporirea numărului de elevi. Totuşi, biserica şi-a păstrat 
rolul de principal aşezământ cultural, ea găzduind toate manifestările 
importante ale maghiarilor din Jibou. Aici se organizează în fiecare 
an concursul de recitare „Vdrosmarthy Mihâly", aici au fost 
comemoraţi eroii luptelor din 1705 sau 1848-1849, aici se 
perpetuează amintirea celor doi Wesselenyi Miklos, tatăl şi fiul, a 
pătimaşului „bour din Jibău" şi a liberalului care a luptat pentru 
desfiinţarea iobăgiei. 

Articol apărut în: 

Transilvania jurnal, 8 iunie 2001, pag. 15. 

Biserica „Sfanţul Gheorghe" din Baia Mare 



SFINŢENIA LEMNULUI 



Pe pagina de încheiere a ultimului număr al revistei „Limes", dr. 
Cornel Grad, redactorul-şef al acestei reviste, îşi anunţa intenţia de 
a publica până la sfârşitul acestui an „un masiv volum-catalog al 
monumentelor sălăjene, în condiţii grafice deosebite şi cu informaţie 
(text) pe măsură". El este cu atât mai necesar cu cât, odată 
drumurile (cărora li s-a repartizat din buget partea... leului) reparate, 
putem spera într-o relansare a turismului în judeţ. 

Sălajul este un judeţ vestit pentru palinca şi pentru bisericile 
sale de lemn, monumente istorice şi de arhitectură populară, unde 
se ţin încă şi azi slujbe religioase, conform menirii dintru început. 
Mulţi oameni, ce ţin să pară „moderni' desconsideră aceste edificii 
religioase măiestrit întocmite, uneori construite în aşa fel încât nu s- 
a folosit nici măcar un cui sau o scoabă de metal la înălţarea lor. 
Spun aceştia, fără să se gândească, iaca nişte sărăntoci de ţărani, 
n-au fost în stare nici să-şi facă o biserică ca lumea. îi îmboldeşte 
trufia să greşească. Scria Dumitru Mea în „Monografia şcoalei 
primare din comuna Jibou" (1936) despre primul lăcaş de cult din 

localitate, situat cândva pe strada care azi se numeşte „Bisericii 
Vechi": 

„Românii până la 1930, aveau loc pentru rugă o casă modestă 
din scânduri acoperită cu pae, din forma şi zidurile ei se desprindea, 
viaţa plină de amărăciune a bietului popor asuprit. în acest locaş, 
numit biserică, se rugau în Dumineci şi sărbători, înplorând dela 
bunul D-zeu să-i scape de ispită şi de cel rău". 

N-a fost singurul păcat al prea zelosului director de şcoală şi 
revizor şcolar interbelic. Oare ce-ar fi zis dacă ar fi aflat că 
principalul templu japonez, cel dedicat Zeiţei Soarelui Răsare, este 
de asemenea construit în întregime din lemn, deşi japonezii 
posedau pe atunci ştiinţa şi resursele necesare ca să-şi facă unul 
din beton armat, ori, mai nou, din fibră de sticlă ori cine ştie ce 
materiale compozite. Dumitru Mea uitase că la noi în ţară nu numai 
românii sau ucrainienii ortodocşi şi-au construit biserici, foişoare sau 
clopotniţe de lemn, ci şi greco-catolicii, ungurii reformaţi sau 
unitarieni, nemţii evanghelişti etc. Oricine trece şi azi prin Meseşenii 
de Jos, Recea, Lelei, Mineu ş.a.m.d. se poate convinge cu ochii săi 
de acest lucru. 

în jurul Jiboului, pe o rază de numai zece kilometri, se află cinci 
astfel de monumente religoase: către sud, la Prodăneşti şi Borza, 
către răsărit, la Var şi peste Someş, la Turbuţa; către nord, tot 
dincolo de râu, la Husia. Fiecare dintre ele poate constitui ţelul final 
al unei drumeţii, fiind atât de aproape, încât curioşii pot să le viziteze 
şi mergând pe jos. Fiecare dintre ele are câte ceva care o 
individualizează. 

Biserica din Prodăneşti, scria nu demult Viorel Varga, urmează 
să fie mutată din deal, de „La Poduri", în cimitirul din vale, aflat lângă 
drum şi restaurată. Ea este una dintre cele mai micuţe lăcaşuri de 
cult din judeţ. Ctitorul ei, Gheorghe, a aşezat-o sub patronajul 
aceluiaşi sfânt, cunoscut şi ca „omorâtorul balaurului'. Celor curioşi 
să afle mai multe despre trecutul ei, le recomandăm să citească 
frumoasa monografie „Monumente istorice bisericeşti din Eparhia 
Oradiei, judeţele Bihor, Sălaj şi Satu-Mare", alcătuită de loan Godea 
şi Ioana Cristache-Panait, din care am extras şi informaţiile ce 
urmează. 

Biserica „Sf. Arhangheli Mihail şi Gavril" din Borza este într-o 
stare mai bună, ea a fost restaurată între anii 1975-1976. Iniţial, a 
fost clădită pe vremea împărătesei Măria Tereza, în 1753, Jiindu 
meşter Breaz lanoş de la Gileaiu", de către preotul Ion. Ea se 
remarcă prin frumuseţea decoraţiei în lemn: un brâu împletit din 
chenare în „frînghie" şi romburi înconjoară pereţii locaşului în 
exterior; în cosoroaba dreaptă sînt săpate, pentru fiecare lună a 
anului, cîte o rozetă, spiralată sau petalată, cu margini dantelate, 
colorate roşu şi albastru; pe fiecare stîlp cioplit se iveşte cîte o 
rozetă, iar ancadramentul de pe latura de sud este decorat 
suplimentar cu coardă de viţă cu struguri şi flori. Deşi greu încercată 
de urgiile secolului XX, ea şi-a păstrat comorile de înţelepciune de 
vechime: o Evanghelie de Bucureşti (1723), o altă Evanghelie de 
Bucureşti (1760), un Antologhion (Rîmnic, 1766), un Penticostar 
(Bucureşti, 1768) şi un Triodion (Rîmnic, 1782), adus din Prodăneşti. 

Biserica „Sfinţii Apostoli Petru şi Pavel" din Var străjuieşte 
mormintele părintelui Damian şi a preotesei sale, Tătina, ce şi-au 
înscris numele pe prispa lăcaşului în 1820. Cum familii de 
credincioşi ortodocşi au fost înregistrate şi înaintea acestei date, 
este posibil ca ea să fi fost construită mai devreme sau să 
înlocuiască un edificiu anterior, distrus în 1705, în timpul luptelor 
dintre ostile lui Râkoczi şi armata imperială, când a fost arsă şi 
biserica reformată din Jibou. Clădirea are o formă dreptunghiulară şi 
a avut cândva pereţii pictaţi în culori vii, reprezentând parabola celor 
10 fecioare, Patimile, Sfinţii Ierarhi etc. Din păcate, frumoasele 
desene, atribuite lui loan Pop din Românaşi, au fost deteriorate de 
intemperii. 

Dacă părăsim Varul şi trecem peste pod pe malul celălalt al 
Someşului, ajungem în Turbuţa, unde găsim o altă biserică pictată, 
ce poartă hramul „Sfinţilor Arhangheli Mihail şi Gavril". Una dintre 
curiozităţile ei o constituie modul de acoperire a altarului, unic în 
zonă, soluţia constructivă adoptată nemaifiind întâlnită decât undeva 
departe, tocmai în Suceava. Spre deosebire de fanii lui Gheorghe 
Funar, turbuţenii au intrat demult în Europa. îi invităm pe cei care 
care au avut probleme să accepte existenţa unor tăbliţe bi- sau 
plurilingve, să citească legendele imaginilor zugrăvite de românul 
Lazăr Tocaciu şi ungurul Biro Lajos din Orghiz, care au fost scrise în 
trei limbi: latină, română şi maghiară. 

Biserica din Husia stă sub protecţia aceloraşi Sfinţi Arhangheli, 
în 1815, probabil ca să se prevină dărâmarea lăcaşului, pereţii de 
lemn au fost întăriţi prin adăugarea unor contraforţi din zidărie. 
Turnul cu foişor, a cărui turlă cu bază octogonală se înalţă zveltă 
deasupra apelor când blonde, când înspumate ale Someşului, îi 
adaugă un spor de frumuseţe. 

Articol apărut în: 

Transilvania jurnal, 2 iunie 2001, pag. 15. 

Biserica romano-catolică „Adormirea Maicii Domnului" din Jibou 

BISERICA ROMANO-CATOLICĂ „ADORMIREA 
MAICII DOMNULUI" DIN JIBOU 



Primul lăcaş romano-catolic de cult din Jibou a fost o mică 
biserică ridicată înainte de invazia tătară, probabil în secolele XII- 
XIII. Ea a fost incorporată în zidurile templului de dimensiuni mai 
mari construit ulterior, constituind partea care în prezent formează 
altarul bisericii reformate. 

Preotul paroh a fost amintit pentru întâia dată în secolul al 
XV-lea, cu ocazia unui proces. în înfăţişarea din 2 ianuarie 1460, 
moşierul Kusalyi Jakcs Peter l-a desemnat ca avocat pe „zyboi 
plebanus", adică pe părintele Kozma. 

în 1782, călugărul minorit Komâromi Dâvid, capelanul familiei 
Wesselenyi, a încercat s-o îmbuneze pe baroneasa Cserei Helena, 
soţia lui Wesselenyi Miklos sr., cel supranumit „bourul din Jibău". 

Dacă urmărim recensămintele din perioada 1850-1992 şi 
evoluţia numărului de credincioşi, conform lucrării lui Varga E. 
Ârpâd, „Erdely etnikai es felekezeti statisztikâja" , vom remarca faptul 
că o creştere semnificativă a fost atinsă la sfârşitul secolului al 

XlX-lea, când s-a lucrat la construcţia căilor ferate dintre Dej, Baia 
Mare şi Zalău. Dacă în 1850 s-au declarat 10 romano-catolici, 
numărul lor a crescut la 110 în 1880 şi la 213 în 1890. Cu ajutorul 
muncitorilor polonezi şi italieni, în 1886 a fost terminată biserica 
catolică şi sfinţită în 15 august cu hramul „Adormirea Maicii 
Domnului". 

Conform celor arătate de inspectorul şcolar şi poetul Petri Mor 
în „Szilâgy vârmegye monographiâja" , în 1895, Jiboul găzduia două 
instituţii de învăţământ: o şcoală de stat şi o şcoală confesională 
catolică. 

Cu toate acestea, până în 1920, Jiboul a fost o filie a parohiei 
din Gârcei, sat situat aproape de oraşul Zalău. 

Crucifixul turnat din beton din grădina bisericii, amplasat lângă 
peretele din stânga, precum şi perechea lui din cimitirul de pe strada 
Băilor au fost ridicate la începutul anilor 70. Ultima dată, biserica a 
fost renovată în 1979. 

Amplasată în interior, pe peretele răsăritean, o cruce mare de 
lemn semnalează anii când prin Jibou s-au perindat misiunile 
călugăreşti, primite cu mult drag de către localnici: 1944 şi 2009. 

Biserica adăposteşte trei altare: un altar principal, o masă de 
altar pentru ceremonialul liturgic şi un altar secundar, amplasat în 
dreapta, închinat „Inimii lui Isus". Altarul principal a fost donat de 
familia Wesselenyi, iar perechea de coloane care se înalţă şi 
încadrează icoana pictată la Viena în 1884 a fost donată ulterior de 
familia Merza. 

Amplasate pe altare, socluri independente ori în nişe, se află 
mai multe statuete ale Fecioarei Măria (printre care una de la 
Lourdes şi una de la Medjugorje), un Sfânt losif şi un Sfânt Anton de 
Padova. 

Pereţii interiori sunt decoraţi cu mai multe fresce viu colorate. în 
stânga şi în dreapta altarului principal, se află portretele regilor 
Sfântul Ladislau (Szent Lâszlo) şi Sfântul Ştefan (Szent Istvân). Pe 
tavan, sunt reprezentate două scene: Predica de pe Munte şi un 
grup de îngeri care cântă în cor, acompaniaţi la un armoniu. Arcada 
care desparte altarul de nava principală este împodobită cu 
imaginea unui ostensoriu, înconjurat cu trei spice de grâu şi o viţă de 
vie cu patru ciorchini de struguri, alţi îngeri şi îngeraşi. Interioarele 
ferestrelor sunt decorate şi ele, fiecare, cu motive în lanţ. 

Sus la balcon, în spaţiul rezervat corului, se află un armoniu cu 
13 registre, în stare de perfectă funcţionare, construit de firma lui 
Hori Nândordin Budapesta. 

în vârful turnului clopotniţei se află trei clopote, două mai mari şi 
unul mic. Toate sunt nişte rarităţi în regiune, deoarece prezintă o 
anumită particularitate constructivă, dovadă că au fost turnate în 
atelierul lui Novotny Antal din Timişoara. în partea de sus a fiecărui 
clopot, sunt practicate mai multe deschideri identice, de forma 
„cheilor" din cutia de rezonanţă a viorilor. Inovaţia meşterului 
bănăţean face ca sunetul clopotelor făurite de el să fie mai plin şi 
mai plăcut auzului. 

Pe unul dintre clopotele mari se poate citi următorul text: 

TEMPLOMUNKNAK 

ZSIBO ROM. KATH. 

LAKOSAI. 1912 

în traducere: 

PENTRU BISERICA NOASTRĂ 
LOCUITORII ROM.[ANO]-CAT.[OLICI] DIN JIBOU. 

1912. 

Pe celălalt clopot mare, se află o altă inscripţie, destinată să 
dezvăluie faptul că reprezintă o donaţie din partea văduvei lui Merza 
Lâzâr. 

Pe bazele datelor aflate în prezent la îndemâna noastră, am 
întocmit o primă listă a preoţilor parohi care l-au slujit pe Domnul 
Isus în comunitatea credincioşilor din Jibou: 

Szentkirâlyi Zoltân Istvân (1903-1906) 

Percsi Mârton (1920-1930, 1934-1945) 

JuhâszLajos(1933) 

Schonstein (Szorenyi) Mârton (1934) 

Jonucz Istvân (1941-1949) 

Varga Lajos (1949-1962) 

Bodnâr Jânos (1962-1963) 

Gecsei Kâroly (1963-1969) 

Pater Angi Csaba Lajos (1969-1974) 

KorBalâzs (1975-1979) 
Ciobanu Jânos (1980-1989) 
Vilcsek Ferenc (1998-2000) 
Radnothi Szakâcs Albert (2003-2006) 
Tyepâk Lâszlo (2007-2009) 

în 1960, în Jibou, s-a născut Excelenţa Sa Cornel Damian, în 
prezent episcop auxiliar al Arhidiecezei Romano-Catolice de 
Bucureşti. Tot un fiu al Jiboului este rectorul Colegiului Pontifical 
„Pio Romeno" din Roma, preotul Claudiu Lucian Pop. 

în 16 mai 1966, patru măicuţe greco-catolice au cumpărat 
clădirea de pe strada Libertăţii nr. 60, faţă în faţă cu Ocolul Silvic şi 
au înfiinţat Mănăstirea Maicii Domnului. înainte de 1989, ele s-au 
ocupat şi de unele treburi gospodăreşti ale parohiei romano-catolice. 
în capela mănăstirii, a slujit preotul Victor Vancu. Acesta, după 
Revoluţie, a militat pentru ridicarea unui nou lăcaş greco-catolic de 
cult, sfinţit cu hramul „Neprihănita Zămislire" în 7 septembrie 2008. 

în 201 1, comunitatea romano-catolică va aniversa 125 de ani de 
la sfinţirea noii biserici. 

Articol apărut în: 

Magazinul sătesc din satul Rona (Jibou) 



CASA CU HEGHEDUŞI 



Drumul ce duce din Şimleu Silvaniei până la Aleşd, peste 
munte, trece prin nişte locuri deosebit de interesante, uneori de un 
pitoresc paradisiac, alteori marcând tragedii ori întâmplări ieşite din 
comun. Chiar la ieşirea din Nuşfalău, parcă barând şoseaua (pe-aici 
nu se trece!), se află cimitirul din sat, unde la capul fiecărui mormânt 
străjuieşte câte o „momâie", un stâlp cioplit din câte o grindă de 
brad: cu capul pătrăţos, dacă dedesubt se odihneşte un bărbat, ori 
cu un coc rotunjit, dacă a fost aşezat la creştetul vreunei femei, 
obicei păstrat din vechime, dinainte ca ungurii să se fi creştinat. 
Separat, frumos aliniate pe două rânduri, se află gropile 
sinucigaşilor, căci nu este an să nu dea ziarele de ştire despre câte 
un sătean necăjit, care a înnodat funia de grindă şi şi-a lepădat 
capul în laţ. 

După ce se ocoleşte cimitirul, în stânga drumului se vede o 
movilă înaltă, un tumul dintr-un cimitir mult mai vechi, rămas de pe 
vremurile când au trecut pe aici avarii, mormânt de care istoricii nu 
prea s-au atins, de teamă ca nu cumva să găsească niscava 

neamuri de-ale ungurilor prin subsol. Tot pe stânga, aproape lângă 
şosea, era o fântână largă cu cumpănă, unde se adăpau animalele. 

La începutul lunii mai din anul 1989, prin jurul ei era plin de 
stârvuri de vite, pe care un tractor forestier (IFROM) le aduna în 
cupă, le ridica mai sus de un stat de om şi le arunca în remorci. 
Privelişte era apocaliptică, de parcă Ceauşescu ar fi pus să fie 
testată acolo una dintre celebrele sale bombe fabricate în secret. De 
fapt, partidul dăduse ordin să se scoată tineretul bovin la păşunat, 
fără să citească prognoza meteo. Pe neaşteptate, s-a iscat o furtună 
teribilă care a umflat apele Barcăului, urmată de o răcire bruscă a 
vremii. Pagubele au fost imense: vitele s-au speriat, s-au călcat în 
picioare, s-au strivit de gardul metalic al ţarcului, s-au înecat cu 
sutele în iazul din vale. 

De aceeaşi fântână se leagă şi o altă tragedie, întâmplată 
imediat după Revoluţie. Aici a murit înecată o fată, o studentă de nici 
douăzeci de ani, care s-a întors cu trenul de la Oradea şi n-a stat să 
aştepte autobuzul de noapte, ci a pornit pe jos. Ea a fost ajunsă din 
urmă, bătută până a leşinat, trasă pe marginea drumului şi violată de 
un tractorist. Povestesc oamenii că după ce şi-a bătut joc de ea, 
animalul întrupat în om a legat-o cu lanţuri de tractorul cu care o 
urmărise şi a târât-o până la adăpătoare, unde a aruncat-o peste 
corlată, ca să ascundă urmele grozăviei. Toate acestea s-au petrecut 
într-o seară de vineri. Crima a fost descoperită abia luni. 

După acest loc blestemat, în dreapta şoselei apare o pădure, în 
care, la un moment dat, pătrunde un drumeag ce duce la o cabană 
vânătorească construită cu mult dichis în inima codrului. Alături era 
şi o volieră de fazani crescuţi pentru export, o importantă resursă 
naţională, mare producătoare de mărci germane, ca şi viermii de 
mătase. Păsările, prostuţele, nu ştiau că sunt pe inventar şi încercau 
tot timpul să scape din robie. Uneori chiar reuşeau. Ţăranii momeau 
vietăţile evadate presărând boabe în borcane mari, de murături, 
ascunse prin lanul de porumb. Viteazul care intra să le mănânce, 
rămânea acolo, bun de pus în cuptor, căci nu putea nici să se 
întoarcă, din cauza cozii, nici să dea îndărăt, deoarece ghearele îi 
alunecau pe sticlă. 

Din capătul pădurii se deschide minunata privelişte a satului 
Drighiu, aşezare străveche, înălţată ca o rugăciune în jurul bisericii 
aşezate în vârf de deal, unde, zice Petri Mor, în vremea curuţilor 
(1733) a slujit părintele Floriş, un preot unit menţionat pentru faptul 

că a avut două soţii. Dar ca să ajungi acolo, trebuie să cobori până 
în vale, să treci podul cel nou şi să urci. Ajuns sus, drumul duce 
întins către Halmăşd, mai puţin curba din capătul satului, unde se 
mai întâmplă să scape câte o maşină drept în grădinile oamenilor. în 
stânga se vede ca o oglindire Aleuşul, sat la fel de micuţ, aşezat 
pe-un alt dâmbuţ. 

într-o vreme, Halmăşdul era renumit pentru livezile sale, unde 
vişinele creşteau cât nucile, iar prunele cât piersicile. Deasupra lui, 
începe codrul. Aici, la Hută, locuiesc slovacii cei veseli şi incredibil 
de blonzi, o mână de oameni răsfiraţi pe o suprafaţă cât cea a 
Bucureştilor. în stânga, se află Valea Morilor, unde au început să se 
înmulţească căbănuţele diferiţilor şefi, una mai nealcoşă decât 
cealaltă. însă nici una nu rivalizează în faimă cu refugiul ocolului 
silvic, aflat mai sus, pe dreapta: o casă neagră, cu ferestre mici, 
oarbe şi două încăperi, construită din bârne cernite de timp, 
nelocuită, unde noaptea se aprind lumini şi se aud cântări, de unde i 
s-a tras şi renumele de „casa cu hegheduşi"' . 

„Hegheduş" înseamnă în maghiară ceteraş, lăutar, om care 
cântă la vioară, dar în acest caz se pare că ar fi vorba despre 
spiriduşii pădurii, care se adună acolo ca să-şi ţină tainicele lor 
sărbători. Nimeni nu ştie cum arată, dacă sunt verzi ca extraterestrii 
sau păroşi ca puii de urs, pentru că în asemenea ocazii nu te poţi 
apropia de ei. Spiriduşii se află sub protecţia unei puteri neînchipuit 
de mari. 

Oamenii povestesc că sub cabana cu pricina trăieşte un şarpe 
alb, mare de vreo zece metri, gros cât o coapsă de muiere, care şi-a 
făcut ditamai palatul dedesubt. Dihania asta e tare bătrână şi foarte 
înţeleaptă. Ea are o mărgică fermecată, pe care o ţine sub limbă şi 
cu ajutorul căreia pricepe graiul tuturor celorlalte animale. Unii se 
jură că şarpele ştie şi să vorbească, cam sâsâit, că are limba 
despicată, dar inteligibil. în unele nopţi cică îl poţi auzi prin pădure 
cum vorbeşte ca un om bătrân, bombăne despre una, despre alta şi 
merită să tragi cu urechea, că ştie toate tainele lumii şi poţi afla unde 
zac îngropate comori. Dacă ai noroc, apuci şi să-l vezi, că dihania se 
arată în fiecare an, în zorii zilei de Sângeorz, când vine să adune 
zăpada de sub cetini, ţurţurii de sub streaşină, gheaţa de pe malul 
pâraielor, răceala din pământ şi duce iarna în palatul său din 
străfunduri. Acolo sade şi nu-i place să ştie străini prin preajmă. 

De văzut, l-au văzut mai mulţi, ba chiar au încercat şi să-l 
împuşte, dar de fiecare dată când vânătorii i-au luat capul în cătare, 
şarpele s-a întors către ei, i-a privit drept în ochi şi i-a împietrit. Când 
şi-au revenit, după cine ştie cât timp, obosiţi de cât au ţinut puşca în 
mână şi degetul pe trăgaci, ia-l de unde nu-i. 

Un pădurar, singurul care a încercat vreodată să locuiască în 
casa cu pricina, a dat să-l taie cu securea. Se mutase în pădure 
împreună cu nevastă-sa, să-l ajute la gospodărie. Şi-au adus şi 
copilul, că era tare mic, un mâţ de om, prunc de ţâţă, în grija cui să-l 
lase? 

în dimineaţa de Sângeorz, omul a ieşit să dea de mâncare la 
vacă. Abia a ieşit din casă, că şi-a auzit nevasta ţipând, vorba 
aceea, ca din gură de şarpe. N-avea altceva la îndemână decât 
securea înfiptă în buturuga pe care-şi crăpa lemnele. A pus mâna pe 
ea şi a dat fuga iute să vadă ce s-a întâmplat. I-a găsit în camera din 
spate. Femeia era albă ca varul, lipită de perete, iar şarpele, 
povesteşte lumea, tot încerca să se ridice la leagănul bebeluşului: îşi 
înălţa capul şi poc! cădea înapoi, apoi încerca iar să se avânte şi 
poc! pica îndărăt. Pădurarul a ridicat securea să-l pălească, dar 
dihania I-a simţit, s-a întors dintr-o dată către el, în linişte, fără un 
şuierat, nici măcar limba nu şi-a fluturat-o, ci doar I-a privit în ochi şi 
pădurarul a simţit că mâna îi înţepeneşte, aşa, cu toporul avântat în 
aer. Dar dragostea de părinte i-a fost mai mare decât teama şi s-a 
repezit la şarpe, să-i sfărâme capul cu bocancii. N-a apucat decât să 
facă încă un pas, în rest, povestesc oamenii, nu-şi aminteşte nimic. 

Dar şi după ce şi-a revenit, nici n-a mai stat pe acolo. Şi-a luat 
nevasta şi pruncul, bruma de avere ce-o adunaseră şi s-a mutat în 
aceeaşi zi. De atunci, în casă iar se văd lumini şi se aud cântări în 
miez de noapte, însă nimeni nu îndrăzneşte să meargă să vadă cum 
arată hegheduşii, căci se tem de puterea şarpelui care le păzeşte 
tainele. 

Articol apărut în: 

Răsărit de soare la Jibou 
(ceaţă pe râul Someş şi silueta Piscuiului Ronei / Dealul lui Râkoczi) 



CASA DIN JIBOU 



Există o mulţime de istorii ale dragostei, urmate de studiile 
dedicate felului cum a fost privită căsătoria în diferite epoci şi 
civilizaţii. Alte câteva rafturi de bibliotecă cuprind volumele cu 
anecdote şi întâmplări cu tâlc din viaţa conjugală (mai nou, şi câteva 
DVD-uri cu „Familia Bundy"). Nu ştiu pe nimeni să fi scris o istorie a 
divorţurilor, chiar dacă uneori ele au avut implicaţii majore, tulburând 
viaţa unui întreg popor. Să-I pomenim doar pe Henric al Vlll-lea, 
regele Angliei, cel îndrăgostit de Anna Boleyn şi dornic să o 
repudieze pe Caterina de Aragon, lucru care în cele din urmă a dus 
la schismă şi la apariţia bisericii anglicane. 



SINGURA POSIBILITATE EXISTENTĂ 

Biserica a apărat întotdeauna, cu sfinţenie, instituţia căsniciei. 
Căsătoriile, se zice, se fac în Cer şi multă vreme au căpătat 
legalitate numai după ce au fost binecuvântate de un slujitor al 
Domnului. Stă scris în toate Evangheliile: „Ceea ce a împreunat 

Dumnezeu, omul să nu mai despartă". Dacă pe vremea lui Moise 
despărţirea soţilor se rezolva relativ uşor, lucrurile s-au complicat 
după ce Mântuitorul s-a pronunţat hotărât împotriva divorţului. 

La catolici căsătoriile se fac pe viaţă, iar despărţirea dintre soţi 
este săvârşită doar pe buza mormântului, „de sapă, hârleţ şi bătaia 
clopotului cel mare". Spre deosebire de biserica de la Roma, 
doctrinele protestante, printre care se numără şi cea a lui Jean 
Calvin, permit separarea celor care nu se înţeleg. 

„Casa din Jibou" reprezenta un mic domeniu, format dintr-o 
clădire cu anexele ei şi o grădină de un iugăr. La începutul secolului 
al XlX-lea, oricine avea o proprietate în Ardeal şi renunţa la credinţa 
catolică, va să zică se boteza în legea calvină, putea să divorţeze 
după doar şase săptămâni. Căsătoria era considerată desfăcută 
doar de biserica reformată, aşa că persoana nu putea să se 
căsătorească din nou după legea de la Roma, chiar dacă revenea la 
prima credinţă, pentru că actul despărţirii nu era recunoscut ca atare 
de către preoţii catolici. De aceea, mulţi dintre soţii aflaţi în această 
situaţie rămâneau protestanţi după divorţ şi se puteau recăsători 
fără să fie acuzaţi de bigamie. 

Vreme de câteva decenii, micul domeniu din Jibou şi-a schimbat 
foarte des locatarii, tot la o lună şi jumătate. După pronunţarea 
divorţului, celebra casă îi era vândută înapoi proprietarului iniţial la 
un preţ simbolic, pentru că diferenţa de bani reprezenta un fel de 
mulţumire pentru ajutorul acordat într-un caz altminteri greu de 
soluţionat. Evident, achiziţionarea micului domeniu era un 
subterfugiu la care recurgeau numai oamenii cu stare şi care nu 
erau din Ardeal sau n-aveau de gând să se stabilească definitiv aici. 

ROBUL RÂBY 

Jokai Mor, nume tradus uneori în româneşte ca Mauriciu Jokai, 
s-a născut la Komârom (Komarno, Slovacia), pe firul Dunării. Tatăl 
său era avocat, descendent dintr-o familie de mici nobili. Deşi a 
studiat dreptul şi a dobândit o diplomă de avocat, Jokai şi-a început 
cariera ca redactor şi ziarist, ca apoi să devină unul dintre cei mai 
mari scriitori din Ungaria. Cu mult umor, el medita asupra primilor săi 
paşi, în romanul „Rab Râby" (Robul Râby, 1879): 

„în urmă cu o sută de ani, în oraşul Budapestei nu exista ceea 
ce azi se numeşte avocat. Existau consilieri juridici, notari care se 
ocupau de întăbulări, agenţi fiscali ai judeţului sau ai oraşului, jurişti 
angajaţi de magnaţi; dar avocaţii, meseriaşi solicitaţi de public 
pentru apărarea unor interese, erau la fel de puţin numeroşi ca şi 
ziariştii; aşa că va fi fost greu de stabilit, pe care anume dintre aceşti 
domni l-a căutat un ţăran, când a intrat în cârciuma «Tudos Paloc» 
şi s-a interesat:«Unde-l găsesc pe domnul care minte pentru bani»?" 

„Rab Râby cuprinde o primă referire la subiectul acestui articol. 
După ce doamna Frujinca şi-a scos soţul din puşcărie, ea şi-a 
lepădat masca lui Fane Fulgerul, s-a despărţit de haiducii tovarăşi şi 
s-a înveşmântat iarăşi în haine muiereşti. Apoi „trecu în Ardeal, se 
stabili în celebra casa din Jibou, se răsboteză după credinţa calvină 
şi începu deîndată procesul împotriva soţului fugar. Avea motive 
întemeiate: părăsirea domiciliului, înşelăciune, întemniţare. Putea fi 
sigură că Matei Râby nu va răspunde la «edictalis citatio» (citarea în 
faţa instanţei); aşa că onoratul consistorium îl va despărţi «in 
contumaciam» de soţie în doar şase săptămâni. Astfel va scăpa 
Matei Râby de ultimul, cel mai greu dintre lanţuri şi nu va fi robul 
nimănui, nici măcar al Frujinei'. 

Şl TOTUŞI SE MIŞCĂ 

într-un alt roman al lui Jokai, „Es megis mozog a Fold" (Eppur si 
muove), sunt amintite două procese de divorţ: cel dintre baronul 
Bâlvândy şi soţia sa, contesa Dorothea, provocat de o ceartă în 
familie; celălalt dintre Sâtory Katinka şi Csollân Bertalan, sfârşitul 
unei căsătorii încheiate din interes, la dorinţa bătrânului Sâtory, între 
doi soţi foarte diferiţi ca vârstă şi fire. 

Bâlvândy este descris într-un capitol aparte ca un mare moşier 
şi un cunoscut protector al trupelor itinerante de teatru: 

„Era un bărbat trecut de treizeci de ani, care avea un chip cu 
trăsături norocoase, care nu îmbătrâneau niciodată. Avea o faţă de 
culoare brun-roşiatică; un nas roman, puternic; părul des şi 
cârlionţat, mustaţa, favoriţii şi sprâncenele negre ca noaptea; ochi 
vii, înflăcăraţi şi buze surâzătoare. Statura îi era mijlocie, 
musculoasă, dezvoltată. 

Faţa veselă şi-o bună dispoziţie veşnică: asemenea oameni nu 
îmbătrânesc niciodată. 

Un amestec de trăsături uimitoare, atât bune cât şi rele, de luat 
ca atare, deoarece constituiau un fel de tip naţional; în care se 
găseau reuniţi strălucitorul magnat maghiar şi haiducul fugar; 
mecena şi fustangiul; aventurierul şi aristocratul pur-sânge; eroul şi 
măscăriciul." 

Dacă aceste trăsături vi se par cunoscute, nu vă înşelaţi. în 
bună parte, Bâlvândy a fost modelat după portretul bătrânului 
Wesselenyi Miklos sr., „bourul din Jibău", seniorul care a desăvârşit 
construcţia castelului din Jibou şi a sprijinit constituirea teatrului din 
Cluj, ai cărui actori îşi petreceau verile pe domeniul sălăjean, dând 
reprezentaţii pe o scenă aflată acolo unde azi sunt serele grădinii 
botanice din Jibou. 

Wesselenyi sr. era de credinţă reformată. El s-a căsătorit cu 
Helena, nepoata istoricului Cserei, de credinţă catolică. Căsătoria 
dintre doi aristocraţi de rituri diferite n-a fost privită cu ochi buni de 
curtea de la Viena, care, când avea interesul, se dorea a fi mai 
credincioasă decât Papa. Cei doi soţi s-au luat din dragoste şi s-au 
iubit cu pasiune, refuzând să se despartă, deşi au fost sâcâîţi ani de 
zile de către autorităţi. în cele din urmă, baroneasa a fost trimisă la 
mănăstire de către curtea imperială. Cei patru copii au rămas în 
îngrijirea bonelor şi au murit toţi când în regiune a izbucnit o molimă. 
Cunoscând aceasta, nu ne miră îndărătnicia bătrânului Wesselenyi. 
Apariţia casei din Jibou se datorează şi acestei întâmplări tragice. 

Jibouanii de azi nu cunosc locul exact al amplasării ei. Odată cu 
transformarea localităţii în oraş (1968), a început construirea a două 
noi cartiere de blocuri, precedată de cunoscutele exproprieri forţate 
şi de demolări. Casa din Jibou a devenit şi ea o victimă a urbanizării 
heirupiste. 

Articol apărut în: 

Statuia lui Wesselenyi Miklos jr., operă a sculptorului Sepsi Jozsef din Zalău, 

dezvelită în 2004. 



CASTELANII DIN JIBOU 



Jiboul a rămas în istorie asociat cu cei doi Wesselenyi Miklos: 
bătrânul, turbulentul şi încăpăţânatul „bour" („a siboi boleny"), 
oricând dispus să-i ia în coarne pe Habsburgi, cel care a pornit 
construcţia castelului şi tânărul, reformatorul liberal, luptătorul care a 
cerut eliberarea ţăranilor iobagi, cel care în 20 martie 1848 nu numai 
că i-a slobozit pe pălmaşii de pe domeniile sale, dar i-a şi 
împroprietărit, căci libertatea de a muri de foame nu înseamnă deloc 
libertate şi el o ştia prea bine. Să ne amintim de memorabilul discurs 
ţinut în şedinţa din 6 iunie 1848 a Dietei clujene: 



„Pe cei apăsaţi până acum să-i ridicăm alături de noi, să-i 
ridicăm acolo unde i-a creat Domnul Dumnezeu. Să fie iobagii, jelerii 
de până aci mai mult nu ţărani, plebe, misera plebs, ci cetăţeni liberi, 
să fie concetăţeni egali cu noi in Îndatoriri ca şi in drepturi, fraţi 
chemaţi prin drept şi interes comun spre slujba şi apărarea ţării." 
(după D. Prodan) 

Că aceste spuse nu sunt vorbe goale, cum ar vrea unii, o 
dovedeşte faptul că Wesselenyi Miklos jr. s-a căsătorit cu Lux Anna, 
o fată simplă, din popor, fiica unui farmacist neamţ, infirmiera care 
l-a îngrijit cu devotament până la moartea survenită în 1850. 
înmormântat cu fereală, căci autorităţile austriece se temeau că 
uriaşa sa statură i-ar fi putut strivi şi după moarte, el se odihneşte 
alături de ceilalţi membri ai familiei în cavoul din vârful dealului, ruină 
devastată de căutătorii de comori şi, mai recent, de practicanţii unor 
ritualuri satanice. 

O CONTESĂ CONTABILĂ 

Lux Anna a avut doi băieţi cu „luntraşul de pe Dunăre": Miklos 
(1845) şi Bela (1847). Castelul a revenit în cele din urmă fetei lui 
Wesselenyi Bela, llona, care s-a căsătorit cu contele Teleky Artur 
şi-a avut trei fete: Gemma, llona şi Margit, şi un băiat, Teleky Bela. 
Acesta s-a născut la Cluj, în 16 mai 1899. El a luat-o de soţie pe 
baroana Benz Anna, căsătorie din care au rezultat patru copii: 
Miklos (1931-1944), Eva (n.1935), llona (n.1939) şi Pâl (n.1942). 

Teleky Eva, fata cea mai mare, şi-a publicat memoriile în 1995, 
sub titlul „Tolgy es repkeny" (Stejar şi iederă), volum tipărit la Cluj, 
editat de „Asociaţia Culturală Minerva" (Minerva Muvelodesi 
Egyesulet). Titlul cărţii a fost inspirat de vorbele rostite cândva de 
Teleky Gemma, mătuşa autoarei: 

„Există doar două tipuri de oameni: stejarul şi iedera. Iedera se 
agaţă de stejar. Eu sunt un stejar! Şi cred că tu eşti la fel!" 

Şi într-adevăr, viaţa acestei descendente a castelanelor din 
Jibou a oferit destule prilejuri când a putut să-şi dovedească 
perseverenţa şi tăria de caracter. însemnările ei descriu amănunţit 
cum au decurs primii ani ai „dictaturii proletare" în ţară, mai cu 
seamă în Jibou, constituind un material documentar de prima mână, 
cu vădite calităţi literare. 

După război, urmaşilor lui Teleky li s-au aplicat în buletine 
ştampila „D.O." (domiciliu obligatoriu) şi au fost consemnaţi în Jibou, 
neavând voie să părăsească localitatea. în plus, li s-a cerut să se 
prezinte de două ori pe lună la miliţie. Nu erau lăsaţi nici să trăiască. 
Datorită „originii nesănătoase", autoarea a fost concediată de mai 

multe ori fără motiv. în cele din urmă, a reuşit să-şi găsească un 
post de contabilă, cu un salariu modest, de 410 lei. Ca să-şi ajute 
familia a început să croşeteze mileuri. Precum i-a prezis o 
ţigăncuşă, s-a căsătorit cu cel care i-a întins un pahar de apă. Ce 
dacă acesta s-a nimerit să fie Nelu, un român, iar paharul a fost 
împăturit din hârtie? în mod paradoxal, dacă aristocraţii de-acasă au 
lăsat-o să-şi urmeze calea inimii, poate-poate vor reuşi să îmbuneze 
noua stăpânire, mama mirelui nu s-a împăcat niciodată cu alegerea 
făcută de fiul ei. 

Drept cadou de nuntă, Evei i s-a desfăcut iarăşi contractul de 
muncă. în 1959 s-a născut Mihai, primul lor copil. Peste un an s-au 
mutat la Satu Mare, unde a venit pe lume prâslea, Andrei, în 1961. 
în 1964, persecuţiile autorităţilor au încetat, iar mama şi fraţii 
autoarei au primit permisiunea să emigreze în America. Ea a ales să 
rămână aici, pe pământul natal, unde a trecut prin emoţiile provocate 
de năvala apelor din mai 1970 ori de cutremurul din 1977. 

DIN NOU ACASĂ 

Teleky Eva s-a hotărât cu greu să revadă locul unde, după o 
copilărie fericită, a avut de îndurat atâtea necazuri. S-a întors abia în 
1991, la insistenţele familiei (dintr-o simplă pensie căpătată de la 
stat cum ar fi putut să întreţină ditamai ansamblul de clădiri şi să-şi 
plătească impozitele?) ca să-şi revendice averea strămoşească. 

„Ne-am urcat până la cavou. în jurul lui, tufele s-a înmulţit atât 
de nestingherite, încât abia l-am găsit. (...) Ţiglele ce-l acopereau au 
fost date jos, pietrele i-au fost cărate. Abia dacă a rămas ceva din 
pereţi. (...). 

Ne minunăm de priveliştea care se întinde în faţă. Jos, la 
poalele dealului se întinde orăşelul, care, de aici, ni se înfăţişează în 
chipul unui sat stricat. Fosta clădire a băncii, azi primărie; 
judecătoria, în prezent transformată în spital; clădirea fostului 
«Unio», care-i tot cinematograf. între ele, multe cutii, blocuri, a căror 
stare mizerabilă nu se desluşeşte de aici. Ceva mai încolo, străzi 
vechi, cu case ţărăneşti. 

în spatele aşezării se întind ogoarele. în stânga, Dealul lui 
Râkoczi; sub el, marele cot al Someşului. Vizavi, Pietricica Varului. 
Orizontul este obturat de un deal înverzit, unde se zăresc turla 

bisericii şi căsuţele din Tihău. în dreapta, Ciglentirul, minunata 
pajişte a copilăriei noastre, la poalele căruia se întinde gara, ciutăria. 
(...) 

Gândurile-mi hoinăresc aiurea. Doamne! cât de frumos este 
acest plai, cât de armonios alcătuit, cât de paşnic! Soarele 
străluceşte, iar dealul unde ne găsim pare un Ararat al păcii. Potopul 
de rea-voinţă, ură, egoism, zgârcenie n-a răzbit până aici. Ce ciudaţi 
sunt oamenii... îi înţeleg că i-au deposedat de avere pe părinţii mei, 
dar atunci de ce n-au preţuit-o ca atare, de ce n-au păstrat-o cum se 
cuvine? (...) 

Jos, sub dâmb, la picioarele Dealului Bisericii, se văd nişte 
grădini. Nu s-au schimbat deloc din vremea copilăriei mele. 
Eventual, poate câţiva pomi au îmbătrânit. Grădinile sunt înconjurate 
de garduri vii, bine întreţinute. Trunchiurile arborilor au fost văruite 
cu băgare de seamă, iarba a fost cosită. Viţa-de-vie se înşiruie 
perfect, soldăţeşte, în rânduri temeinic săpate. 

Vocea surioarei mele îmi atrage atenţia: 

- Oare de ce oamenii au atâta grijă de ceea ce este al lor, de 
vreme ce distrug sau risipesc ce-i al altora? (...) 

O boare de vânt străbate frunzişul, făcându-l să foşnească, de 
parcă o mână nevăzută mi-ar mângâia inima îndurerată: «Aici e 
locul tău! Şi locul fiilor tăi!... în acest pământ ne vom transforma în 
ţărână şi noi... Acesta este căminul tău, leagănul tău, mormântul tău, 
patria ta!»" 

Articol apărut în: 

Transilvania jurnal, 29 august 2001, pag. 19. 

Iesle a Naşterii Pruncului (2009) 



COLINDE SALAJENE 



Sălajul se remarcă în folclorul românesc prin faptul că păstrează 
sub o formă unică, de colind, două dintre temele majore ale literaturii 
noastre: „Fata de maior"', o variantă inedită a „Mioriţe?' şi „Corânda 
cu zâdarif, o formă arhaică a baladei Meşterului Manole. Ambele au 
fost înregistrate de profesorul universitar Ion Taloş în Prodăneşti, 
Creaca şi alte localităţi din jurul Jiboului, sunt prezente în culegerea 
alcătuită de Leontin Ghergariu („Folclor literar din Sălaj"), în colecţia 
doamnei profesoare Măria Deâk ori în volumul „Sculaţi, sculaţi boieri 
mari...", întocmit de maramureşanii Pamfil Bilţiu şi Gheorghe Pop. 

Un reputat specialist al baladei populare, precum Adrian Fochi, 
a purtat o înflăcărată polemică, încercând să apere originea 
vrânceană a „Mioriţe?' în detrimentul caracterului schematic, arhaic, 
primordial, evident al variantelor sălăjene. Dacă această polemică a 
favorizat cunoaşterea colindului pe tema uciderii ciobanului de către 
tovarăşii săi (miza fiind de această dată nu lăcomia umană, ci una 
pasională: „fata de maior /cu trup subţior/cu păr gălbior"), alta este 
situaţia referitoare la jertfirea soţiei pentru a întemeia o construcţie. 

SĂRUTUL FATAL 

„Corânda cu zidarii", descrisă de Ion Taloş în monografia 
„Meşterul Manole", se făcea de către femei, în postul Crăciunului 
sau în timpul Sărbătorilor, foarte rar în intervalul dintre Crăciun şi 
Bobotează. Ea era învăţată iarna de către tinerele fete, la şezătorile 
prilejuite de torsul lânii. 

Textul începe abrupt, cu prezentarea ridicării şi surpării zidurilor. 
Din variantele sălăjene lipseşte jurământul meşterilor. în prim plan 
se află soţia meşterului mare; dintre toate nevestele de zidar, ea e 
cea mai harnică, se scoală dis-de-dimineaţă, îşi hrăneşte copilul, îşi 
găteşte prânzul, apoi se grăbeşte să ajungă la soţ. Acesta, uitându- 
se înspre răsărit, o zăreşte venind şi, întocmai ca în variantele de 
baladă, se roagă cerului să-i scoată în cale piedici de netrecut. Cu 
toate acestea, nevasta zidarului ajunge cea dintâi. Sosirea femeii la 
nestatornicele temelii e marcată de câteva elemente pe care nu le 
întâlnim la acest nivel artistic decât în variantele sălăjene: 

„Nevasta zâdariului / Acolo dac-o sosit, / Prânzu jos de i l-o pus. 
/ lei în braţă u-o luat / Şi-n gură u-o sărutat, / Sus pe zid u-o ridicat', 
unde o zideşte, lăsând în urmă un prunc de ţâţă în leagăn. 

De ce este varianta sălăjeană unică? No bine, secvenţa aceea 
tandră, cu sărutatul nevestei înainte de a o zidi de vie, apare numai 
în părţile noastre. 

PANĂ DE PLUGUŞOR 

„«Pluguşorul» reprezintă pentru agricultură ceea ce reprezintă 
«Mioriţa» pentru păstorit' , susţinea Dumitru Pop, referindu-se la unul 
dintre cele mai programatice obiceiuri de iarnă. No iarăşi bine, bădia 
Traian, care s-a sculat mai an, nu era ardelean, cu atât mai puţin 
sălăjean. Oricât i-ar mira pe cei mulţi trecuţi prin şcoala socialistă, 
unde pluguşorul figura la loc de cinste în manualul de limba şi 
literatura română, ba adesea era dedicat şi „primului dintre 
gospodarii ţării' (nu trebuie să vă gândiţi neapărat la Nicolae 
Ceauşescu, au fost alţii ca el şi înaintea lui), el lipseşte ca obicei de 
iarnă din tradiţiile ardeleneşti, fiind semnalat cu totul accidental în 
culegerile de texte din regiune. Altminteri, el este consemnat numai 
sporadic şi în Muntenia, unde apare în general tot cu o origine 
livrescă, fiind specific mai degrabă zonei Moldova, unde se colindă 
în „tot satul', ba încă şi în părţile „ungureşti', locuite de ceangăi 

(evident, în limba maghiară). Ca să nu lungim vorba, amatorul de 
savantlâcuri va găsi un rezumat al discuţiilor pe această temă în 
cartea lui Vasile Adăscăliţei, „Istoria unui obicei: pluguşoruf. O parte 
dintre versurile sale se regăsesc însă în „Chiraleisa", zisă şi 
„Ciuraleisa", care se colindă în multe locuri din Ardeal în ajun sau în 
ziua de Bobotează. 

FAŢĂ ÎN FAŢĂ CU MASCAŢII 

Abia întors din prima mea vacanţă de iarnă din cariera mea de 
profesor, m-am trezit dis-de-dimineaţă cu o ceată de flăcăi fioroşi la 
uşă, cu măşti din „blană de urs" pe figuri, care m-au somat: 

„Primiţi cu ţuraleisa ?" 

Ştiam că vor veni, mă pregătisem să-i întâmpin după ştiinţa mea 
de orăşean, aşa că i-am primit. Mascaţii, dintre care l-am recunoscut 
după statură doar pe Nicu Venter, şeful lor şi al primei clase la care 
am fost diriginte în satul Drighiu din comuna Halmăşd, s-au apucat 
să zornăie niscaiva tălăngi şi să-mi ureze în gura mare tot felul de 
lucruri bune, din care am reţinut doar: „Câte paie pe casă /Atâţia 
galbeni pe masă" (un text complet a fost publicat de profesorul de 
istorie Gavril Neaga din localitate în „Acta Mvsei Porolissensis" XI). 

Deşi locuiam într-o casă ţărănească din paiantă, foarte 
călduroasă, ea era acoperită cu ţigle, aşa că m-am înclinat în faţa 
tradiţiei, e bine şi-aşa, chiar dacă urarea nu-mi aducea nici un 
câştig. La urma urmei, intenţia contează. 

Nicu Venter a intrat printre primii la şcoala silvică şi acum o fi 
pădurar sau chiar inginer silvic, om aşezat la casa lui. Am aflat mai 
târziu că „Ţuraleisa" a fost amintită chiar de principele Dimitrie 
Cantemirîn „Descrierea Moldovei': 

„Se potriveşte cu strigarea creştinilor în rugăciunea lor «Kyrie 
eleison!» (Doamne miluieşte!), de unde se şi trage. Stăpânul casei 
are obicei să facă la 5 făurar, în ziua întâmpinării Domnului, o cruce 
de lemn", pe care copiii „o poartă cu alai prin toate casele, unde 
strigă foarte des cuvântul «Chiraleisa»." 

O URARE STRĂVECHE 

Cea mai veche urare de tipul celor întâlnite în „Pluguşorul" 
moldovean şi în „Ciuraleisa" ardeleană a fost semnalată de 
folcloristul Petru Caraman în „Colindatul la români, slavi şi la alte 

popoare". Ea apare într-un manuscris latin din secolul al Xlll-lea şi a 
fost publicată către mijlocul secolului al XlX-lea de către francezul 
Du Cange la Paris: 

„Gaudium et laetitia / Sic în hoc domo ! / Tot filii, tot porcelii, tot 
agni..." 

Urarea latinească, zice Caraman, a fost completată, astfel încât 
să apară formula magică a colindului: 

„Câtă şindrilă pe casă, /Atâţia galbeni pe masă, / Cât grâu în 
ogor, / Atâtea vite în obor. / Câte paie-n bătătură, / Atâţia copii în 
pătură." 

în Drighiu, „Ţuraleisa" se încheie cu formula: 

„Hâş găină după scară ! / Scoală-te fată fecioară / Şi ne dă 
mere şi nuci, / Că de-ale le plac la prunci". 

închei aici şi eu incursiunea mea în domeniul poeziei obiceiurilor 
de iarnă, cu tradiţionala urare a colindătorilor: 

„La anul şi la mulţi ani !" 

Articol apărut în: 

Transilvania jurnal, 22 decembrie 2001 , pag. 2. 

Scenă parietală din „peştera" de la intrarea în Grădina Amazoniană (Grădina 
Botanică „Vasile Fati" Jibou) 



COMOARA DIN CUCIULAT 



ALTAMIRA CAT VEACUL 

în 1868, un vânător spaniol ce urca dealul Altamirei s-a trezit că 
i-a dispărut câinele, „de parcă l-ar fi înghiţit pământul". Căutându-şi 
tovarăşul patruped, omul a descoperit că în locul unde îl văzuse 
ultima dată se găsea intrarea într-o peşteră. Vânătorul, grăbit, se 
mulţumi doar să lărgească gura de acces, cât să poată să-şi scoată 
hăitaşul, care, slavă Domnului! nu păţise nimic şi plecă mai departe. 

Aflând de întâmplare, proprietarul terenului, contele Marcelino 
de Sautuola s-a hotărât să caute acolo urme ale omului din vechime. 
Săpând în nou descoperita grotă, a găsit atât unelte cioplite din 
piatră, cât şi alte mărturii arheologice. S-a grăbit să le trimită la 
Paris, la marea Expoziţie Internaţională din 1878, unde ele au stârnit 
un interes deosebit. Ambiţionat de succes, contele s-a întors să-şi 
continue cercetările. Fiica sa, Măria, pe atunci în vârstă de cinci ani, 
a insistat să-l însoţească. Cum peştera nu prezenta nici un pericol, 
Don Marcelino a acceptat. în vreme ce taică-său săpa, fetiţa a luat o 
lumânare şi a început să cotrobăie prin toate cotloanele grotei. Fiind 

mai scundă, ea a putut să se strecoare şi prin locurile pe unde 
contele s-a ferit să intre, aşa că, la un moment dat, a ajuns într-un 
loc de unde a zărit o mulţime de bouri şi zimbri pe tavan, cu 
coarnele aplecate ameninţător către ea. 

„Tatiii ! Taurii, taurii !..." a alergat speriată să se adăpostească 
în braţele părinteşti. 

Aşa a fost descoperită prima dintre peşterile pictate de oamenii 
de cavernă. Lumea savantă, convinsă că artele îşi au originea în 
Egipt, l-a acuzat pe Don Marcelino de Sautuola că ar fi desenat 
chiar el frumoasele imagini. Scandalul stârnit de această acuzaţie a 
atras atenţia şi în curând au fost descoperite în Franţa şi în Rusia o 
sumedenie de grote ai căror pereţi fuseseră împodobiţi cu mamuţi, 
rinoceri, antilope, urşi de peşteră şi alte animale de mult dispărute. 
Ca urmare, scorţoşii şoareci de bibliotecă şi-au cerut scuze, 
egiptenii au fost detronaţi din rangul de părinţi ai artelor, iar Altamira 
a fost recunoscută drept „capela sixtină a paleoliticului'. 

A EXISTAT O „EUROPĂ A EPOCII DE PIATRĂ" ? 

Oricine şi-a cotit maşina pentru întâia oară în Răstoci către 
Jibou, însoţind Someşul în curgerea fără de hotar a apelor, nu putea 
fi decât un om neştiutor sau naiv, de felul celor care iau luat în serios 
titulatura de drum naţional înscrisă pe harta auto. Oricum, când, 
obligat de preţul săltăreţ al benzinei, va trece totuşi şi a doua oară 
pe acolo, îşi va face cruce sau curaj cu un citat din ce ştiu eu ce 
opere complete la gândul că va urma să treacă prin maşina de tocat 
caroserii de la Cuciulat. Nici măcar drumurile forestiere nu sunt atât 
de distruse, deşi ele au de răbdat puhoaie şi copaci dezrădăcinaţi. 
Trenurile care străbat calea dintre Jibou şi Dej se furişează printre 
fantomele cenuşii ale unei balastiere cu geamurile oarbe, sitele 
sparte şi macaralele ruginite. Doar omul de pază, jibouan de felul 
său, tulbură liniştea marelui crater selenar din coasta dealului, 
ştirbită de „puşcăturile" cu dinamită de odinioară, când exploatarea 
de calcar ajuta sute de familii să trăiască. Pe atunci, nimeni nu 
bănuia că în peştera din mijlocul exploatării zace una dintre cele mai 
rare comori de artă din vechime. 

în 1978, anul apariţiei volumului „Omul şi peştera", o carte ce 
cuprinde şi un capitol consistent dedicat artei parietale, alcătuită de 
actualul lider „ecologist" Marcian Bleahu, o echipă de studenţi 
bucureşteni, formată din A. Done, F. Cucu, T. Vlădeanu, M. 
Codrescu şi Simona Manolescu, speologi amatori din cadrul 
Clubului „Emil Racoviţă", a pornit să exploreze lumea subterană 

ascunsă în adâncul dealului de piatră de var de pe malul drept a 
Someşului. Iniţial, peştera a avut o sală mare la intrare, care 
probabil fusese locuită de oamenii primitivi, dar ea a fost distrusă cu 
totul, sfărâmată şi măcinată, transformată în balast, pe măsură ce 
exploatarea a înaintat în profunzime. Rătăcind printre cele trei nivele 
săpate cândva de un râu subteran, la un moment dat, pe o ieşitură 
de piatră de sub tavanul unei săliţe, speologii au zărit silueta unui 
căluţ roşcat, înalt cât palma, cam de un cot lungime, cu capul plecat 
înspre stânga. S-au grăbit să-l fotografieze şi, după developare, au 
trimis diapozitivul unui specialist, care să certifice autenticitatea 
descoperirii lor. 

Situată la jumătatea drumului dintre două zone cu peşteri 
pictate, Pirineii şi Uralii, decorate cam în aceeaşi perioadă şi în 
acelaşi stil realist, peştera sălăjeană a adus un element inedit, care 
a bulversat perspectiva istorică din epocă. Azi, când Uniunea 
Europeană este o realitate politică şi economică, putem spune 
îndreptăţiţi că „nimic nu-i nou sub soare", deoarece Cuciulatul 
constituie dovada de netăgăduit că odinioară a existat şi o „Europă a 
epocii de piatră", unită măcar sub aspect artistic. 

Ironia sorţii a făcut ca evenimentul să nu mai poată fi înregistrat 
în cartea dedicată de Marcian Bleahu vieţuirii în peşteri. Grăbindu-se 
să omagieze împlinirea unui veac de la descoperirea picturilor 
rupestre din Altamira, frumoasa monografie avea să rămână fără 
cea mai de preţ mărturie, cea românească. 

LEOAICA DIN PEŞTERA SOMEŞANĂ 

Importanţa acestei descoperiri este atât de mare, încât trăpaşul 
de la Cuciulat a fost ales să figureze pe coperta cărţii lui Marin 
Cârciumaru, „Mărturii ale artei rupestre preistorice din România", 
unde, prin bună-voinţa aceloraşi tipografi şi sub veghea aceleiaşi 
edituri, Sport-Turism, care au scos de sub teasc deja amintitul volum 
al lui Marcian Bleahu, imaginea căluţului apare ca răsucită în 
oglindă, cu botul către dreapta. 

Dumitru Matei îşi deschide cu capitolul dedicat mărturiilor de 
artă preistorică regăsite pe teritoriul României, din cuprinzătorul 
volumul „Originile artei' publicat la Editura Meridiane, tot cu 
povestea Cuciulatului. 

Marin Cârciumaru a fost specialistul care s-a întors în primăvara 
anului 1979 cu o altă echipă de studenţi. După un an de muncă pe 
rupte, în condiţiile „întrecerii socialiste", înfăţişarea frontului de lucru 
din cariera de pe malul „râului blond" se schimbase radical. în plus, 

ploua mărunt şi insistent, iar intrarea în peşteră fusese astupată de 
nişte bolovani enormi, azvârliţi acolo în urma exploziilor şi cimentaţi 
de lutul adus de necontenita revărsare de ape din cer. După 
înlăturarea acestui prim obstacol, printr-un efort susţinut de 
îndemnul: „cine vrea, găseşte mijloace; cine nu vrea, căută motive", 
cercetătorii au trebuit să treacă de o porţiune cotită, „asemănătoare 
unei cochilii de melc", care le strângea trupurile „ca un corset. O 
dată depăşită şi această piedică, drumul a putut fi continuat în 
condiţii mult mai umane. 

Săliţa căutată se afla către capătul galeriei superioare, într-o 
porţiune unde tavanul coboară un pic, făcându-te să te apleci. 
Trecând de acest punct, „instinctiv ridici capul. Surpriza este extrem 
de mare pentru că, în acel moment apare silueta unui cal, pictată pe 
o suprafaţă astfel aleasă, pentru ca privirea să cadă aproape 
perpendicular şi în acest fel imaginea să poată fi observată în toată 
plenitudinea ei". 

Marin Cârciumaru a avut bucuria să descopere că nu era 
singura reprezentare pictată din peşteră. Alături de ea, pe pereţii 
galeriei se aflau mai multe pete de culoare cărămizie, printre care au 
putut fi desluşite destul de clar conturul unei leoaice pornite la 
vânătoare, o siluetă umană de o jumătate de metru înălţime, un alt 
căluţ, neterminat şi, lucru deosebit de rar, o păsărică cât o vrabie, 
care ar putea la fel de bine să reprezinte o ciocârlie, măiastră pasăre 
ce se înalţă până la soare, slăvindu-l prin cântecul ei. 

Analizele făcute, atât la faţa locului cât şi în laborator, au arătat 
că vopseaua, o argilă bogată în oxizi de fier, era acoperită de „o 
crustă subţire de calcit curat', peliculă protectoare depusă de-a 
lungul unor zeci de mii de ani, lucru care demonstrează fără putinţă 
de tăgadă vechimea desenelor. Oricum, prezenţa unei feline mari 
sugerează acelaşi lucru, ea aducându-ne aminte de o epocă când 
clima era mult mai caldă, iar pe teritoriul actual al României trăiau, 
alături de strămoşii lui Ion şi Jancsi, mulţime de rinoceri şi elefanţi. 

PEŞTERA DIN GRĂDINA BOTANICĂ? 

Peste tot în lume, grotele pictate constituie atracţii turistice de 
prim rang. în unele locuri, precum peştera Rouffignac din Franţa, 
amintită deja într-un dicţionar din 1725 ca având „altare şi desene" 
(şi ce folos ?), vizitatorul poate admira frizele cu mamuţi din cea mai 
citată şi mai cunoscută grotă preistorică ante-Altamira stând aşezat 
într-un trenuleţ electric, care-l poartă înapoi, în vremurile dinainte de 
ultima glaciaţiune. Unele, precum Lascaux, au început să se 

degradeze din cauza afluxului continuu de vizitatori, deoarece pe 
pereţi au apărut condensul şi o sumedenie de alge hrănite de lumina 
electrică, astfel încât statul francez a fost nevoit să sape o peşteră 
paralelă pentru turişti, în vreme ce originalul a fost restaurat şi închis 
pentru conservare. 

Intrarea în peştera Cuciulat a fost iarăşi dinamitată, iar cariera 
de balast nu mai lucrează, astfel încât putem spune că protecţia ei 
este asigurată. Dar acest lucru nu este suficient. Fiind interzisă 
vizitatorilor, ea nu este cunoscută, în ciuda însemnătăţii ei. 
Conştienţi de aceasta, atât Muzeul Judeţean de Istorie şi Artă, cât şi 
Grădina Botanică din Jibou au luat în calcul reproducerea săliţei 
pictate de la Cuciulat. Lipsa spaţiului şi a fondurilor necesare a făcut 
ca proiectele să rămână în stadiul de intenţie. 

Zona Sălajului cuprinde numeroase puncte turistice de atracţie, 
care, gospodărite chibzuit, ar putea da de lucru la mii de oameni, dar 
cum hotelurile şi restaurantele noastre falimentare au fost 
transformate în sedii de bănci falimentare (cinste excepţiilor!), 
agroturismul e doar un pretext de a purta doi-trei ţărani şi zece şefi 
prin străinătate, iar motelurile lipsesc cu desăvârşire, deoarece 
autoturiştii preferă să ocolească „ţara bisericilor din lemn" ca să-şi 
ferească maşina de cele mai înfiorătoare drumuri din România, 
turismul sălăjean rămâne, vorba poetului, un „vis de bogăţie", nimic 
mai mult. 

Articol apărut în: 

Faţada sudică a castelului baroc construit de baronii Wesselenyi din Jibou (1810), 
moştenit apoi de familia Teleky 



CONFUZII VERNIENE 



„Castelul din Carpaţf, cunoscutul roman al lui Jules Verne, a 
apărut în 1892, cu doi ani înainte ca Bram Stoker să publice 
„Dracula". Apropierea dintre cele două romane nu este nicidecum 
gratuită, deoarece „cadrul Carpaţilor se pretează în chip atât de 
firesc la toate evocările vrăjitoreşti", ne avertizează autorul francez. 
Primul personaj ieşit în calea cititorului este ciobanul Frig (Frik, în 
textul original), considerat de sătenii din Vereşti (Werst) drept un 
vrăjitor, „în stare să iste vedenii fantastice. Cutare zicea că vampirii 
şi strigoii (Ies vampires et Ies stryges) / se supuneau; altul că putea fi 
întâlnit când luna era în descreştere, în nopţi întunecoase cum sunt 
cele din alte ţinuturi în marele bisext, călare pe stăvilarul morilor, la 
taifas cu lupii sau visând la stele." Ce mai, o imagine parcă 
desprinsă din „Chemarea mosoruluf {Domnişoara Hus) a lui Ion 
Barbu: „Buhuhu la luna şuie,/ pe gutuie să mi-l suie". Credinţa în 
etern fantastica şi fascinanta Românie a supravieţuit până în ziua de 
azi, putând fi regăsită în scrierile lui Joanne Katling Rowling din seria 
„Harry Potter" . "~ 

Spre deosebire de misticul irlandez, care a ţinut să-şi cufunde 
cititorul într-o negură a raţiunii, năucindu-i spiritul critic cu mirosul 
colanelor de usturoi atârnate de gât, Jules Verne demistifică faptele 
care i-au îngrozit pe vereşteni şi în cele din urmă aflăm că toate 
nălucirile şi vocile din noapte au aceeaşi sursă ca şi puterea 
motoare a submarinului Nautilus: electricitatea. Vladimir Colin 
dovedeşte tact când afirmă, în postfaţa ediţiei traduse în româneşte, 
că romanul pare „realmente banal, tocmai datorită acelor «resurse 
ştiinţifice» invocate de Jules Verne şi care, în cazul dat, nu mai 
constituie de mult «zestrea viitorului», ci moştenirea trecutului. 
Minunile electrice ale lui Orfanik ne fac să zîmbim, spaimele 
vereştenilor ni se par naive din cale-afară." 

Adevărul e că mantia fermecată a electronilor puşi la lucru îşi 
pierduse farmecele încă de pe atunci. Pe vremuri, am răsfoit de 
multe ori nişte enciclopedii tehnice editate în Ungaria la sfârşitul 
secolului XIX şi am constatat cu uimire că ele cuprindeau 
majoritatea maşinilor electrice despre care ne vorbea domnul Titică, 
profesorul de acţionări din liceu. 

Azi mă întreb: oare de ce mă miram? La doar 5 ani după ce 
Edison îşi luminase laboratorul de la Menlo Park (New Jersey) cu un 
filament de cărbune, Timişoara introducea în 1884 iluminatul 
permanent al străzilor cu electricitate. 731 de becuri, dispuse de o 
reţea de aproape 6 km, luminau 10 km pătraţi din suprafaţa oraşului 
şi aduceau oraşului de pe Bega cinstea de a fi prima localitate 
urbană luminată electric din Europa. Dacă Jules Verne ar fi vizitat 
Banatul, în mod sigur ar fi remarcat amănuntul. 

„Castelul din Carpaţf mai are ceva în comun cu „Dracula": 
încurcăturile provocate de originea personajelor principale. Conform 
lui Bram Stoker, contele Dracula era un „secui... român", lucru 
afirmat de mai multe ori, în variate chipuri, la începutul naraţiunii. 
Dacă misticul irlandez ar fi ştiut puţin mai multă istorie, poate că l-ar 
fi făcut fructul unei legături incube a Elisabetei Bâthory cu spiritul lui 
Ţepeş Vodă. Aşa lucrurile s-ar fi legat oarecumva. Dacă tatăl 
voievodului muntean făcuse parte din ordinul cavaleresc al 
Dragonului, familia Bâthory purta pe blazon cei trei dinţi ai balaurului 
omorât de strămoşul lor, un păstor viteaz (ungureşte: „bâtor"), care 
stârpise jivina oploşită lângă tăul fără de fund al Ceheiului, azi o 
rezervaţie naturală în hotarul oraşului Şimleu Silvaniei. 

Jules Verne face o greşeală similară. în originalul franţuzesc, 
personajul pozitiv, care dejoacă sistemele defensive ce îl izolează 
pe mizantropul Radu Gorj (Rudolphe de Gortz) de lume, este 
craioveanul... Franz de Telek. Deşi numele personajului e cât se 
poate de unguresc, neamul boieresc prezentat la începutul 
capitolului IX e indubitabil românesc: 

„La familie des comtes de Telek, l'une des plus anciennes et 
des plus illustres de la Roumanie, y tenait deja un rang considerable 
avânt que le pays eut conquis son independance vers le 
commencement du XVIe siecle. Melee a toutes Ies peripeties 
politiques qui forment l'histoire de ces provinces, le nom de cette 
familie s'y est inscrit glorieusement. 

Actuellement, moins favorisee que ce fameux hetre du chiteau 
des Carpathes, auquel ii restait encore trois branches, la maison de 
Telek se voyait reduite a une seule, la branche des Telek de 
Krajowa, dont le dernier rejeton etait ce jeune gentilhomme qui 
venait d'arriver au village de Werst." 

Traducătorii noştri au încercat să cosmetizeze cumva eroarea, 
nu se putea ca marele scriitor francez, care îi pusese pe urşi să-i 
alerge pe băieţii din „Doi ani de vacanţă" pe gheaţa unui lac din 
America de Sud ori pe Barbicane and Co. să plece către Lună ca din 
puşcă, să greşească tocmai acum, aici şi în halul acesta. 

Nu ştim ce soluţii au propus Victor Onişor (1897) ori Ion Pas 
(1929). 

în ediţia din 1967, Vladimir Colin a ales să-i spună Frâncu 
Slătineanu. După o discuţie cu Ion Hobana, autorul cărţii „20.000 de 
pagini in căutarea lui Jules Verne" (Editura Univers, Bucureşti, 
1979), traducătorul a optat în cele din urmă pentru forma Frâncu 
Teleac, prezentă în ediţiile 1980 şi 1991 de la Editura Ion Creangă, 
în ultima ediţie, cea de la Editura Compania (an neprecizat, probabil 
2004), numele personajului apare ca Francisc de Teleac (nume de 
localitate relativ răspândit, fiind un sat în Mureş, apoi încă unul lângă 
Odorheiul Secuiesc, plus alte două în Bihor şi Alba, ultimul la 5 km 
de Alba lulia). în rezumatul din „Pe urmele lui Jules Verne în 
România" (1980), Simion Săveanu preferă să-i spună pur şi simplu 
Craiovescu. Ediţia bucureşteană în limba maghiară, „Vârkastely a 
Kârpâtokban" , în tălmăcirea lui Huszâr Imre (Elore Kiskonyvtâr, 

1972), transformă prenumele în nume de familie şi foloseşte 
varianta „Frâncu bojâr" (boierul Frâncu). Ediţia budapestană, 
tradusă de Gellert Gyorgy (Mora, 1974), accesibilă şi pe internet, îl 
numeşte Teleki Ferenc. 

Familia Teleky e într-adevăr veche, dar e una de nobili ardeleni. 
Celebra bibliotecă din Târgu Mureş le poartă numele, pentru că a 
fost fondată de Teleky Sâmuel (1739-1822), iar urmaşii săi au 
înzestrat-o şi au vegheat ca ea să-şi împlinească rostul. După ce în 
25 august 1849, ultimul grup de luptători revoluţionari paşoptişti s-au 
predat armatei ruse în sala mare a castelului din Jibou, elementele 
antihabsburgice s-au regrupat la Paris, unde conducătorul opoziţiei 
în exil a devenit Teleky Lâszlo (1811-1861), fost ambasador în 
„oraşul luminilor. La începutul capitolului VI, unde vine vorba despre 
evenimentele cu pricina, Jules Verne menţionează existenţa unui 
scai numit „spin rusesc": „clarul pe care ruşii l-au făcut 
transilvănenilor în cinstea unei vesele cuceriri', ale cărui seminţe au 
fost aduse din stepele de pe peste Nistru în coamele cailor muscali, 
în fapt, ruşii au adus jale şi boli, astfel că prizonierii închişi în lagărul 
din Jibou au pierit omorâţi de o epidemie de holeră. Boala i-a 
secerat şi pe civilii din târguşor. Din cei aproape 900 de locuitori 
înregistraţi în 1847, au supravieţuit doar două treimi. Monumentul 
închinat celor pieriţi în 1849 se află în cimitirul reformat din localitate. 

Să revenim la castelul din Jibou. început de baronul Wesselenyi 
Istvân în secolul XVII, el a căpătat forma actuală în vremea lui 
Wesselenyi Miklos sr. (1750-1809, om încăpăţânat şi puternic, de 
unde porecla de „bourul din Jibău") şi a fost inaugurat în 1810. Fiul 
său, Miklos jr. (1796-1850) s-a căsătorit cu Lux Anna, o fată simplă, 
din popor şi a avut doi urmaşi: Miklos (n. 1845) şi Bela (n. 1847). 
Wesselenyi llona, fata ultimului dintre aceştia, s-a măritat cu contele 
Teleky Artur şi astfel frumoasa construcţie de pe malul stâng al 
Someşului a trecut în proprietatea familiei Teleky. în frumoasa 
grădină au alergat trei fete: Gemma, llona şi Margit, şi un băiat, 
Bela. Când a venit vremea să se însoare, contele Teleky Bela a luat-o 
de soţie pe baroana Benz Anna, căsătorie din care au rezultat alţi 
patru copii: Miklos (1931-1944), Teleky Eva (n.1935), llona (n.1939) 
şi Păi (n.1942). Mai multe amănunte veţi găsi în articolul „Castelanii 
din Jibou" (Transilvania Jurnal, 29 august 2001, pag. 19), care 
cuprinde prezentarea volumului „Tolgy es repkeny" (Stejar şi iederă) 

de Teleky Eva, memoriile unei contese transformate de puterea 
socialistă într-o contabilă. 

Ironia sorţii face ca în Jibou să fi trăit în acelaşi timp cu bogaţii 
castelani şi o familie Teleky dintr-o ramură scăpătată, care totuşi a 
intrat în istorie. Localitatea sălăjeană se mândreşte cu cinstea de a fi 
găzduit prima grădiniţă din Ardeal. în „Szilâgy vârmegye 
monogrâphiâja" (Monografia comitatului Sălaj, 6 voi., 1901-1904), 
pedagogul şi poetul Petri Mor, fost inspector general al judeţului, dă 
ca sigură înfiinţarea ei în anul 1897. Prioritatea este reafirmată 
ulterior, în 1936, şi de Dumitru Mea în „Monografia şcoalei primare 
din comuna Jibou": „Mai era şi grădină de copii mici sub conducerea 
înv. lulia Teleky, trecută după Unire, la învăţământul primar de Stat, 
astăzi pensionată. Cea dintâi grădină de copii din întreg Ardealul în 
era ungurească a fost înfiinţată în Jibou." 

Ca director al şcolii, Dumitru Mea a cunoscut-o bine pe 
educatoare şi a consemnat în cartea sa suficiente date ca să vă 
putem prezenta schiţa unei cariere de 40 de ani petrecuţi în mijlocul 
copiilor. După terminarea primului război mondial, Teleky Julia şi-a 
completat studiile. A absolvit Şcoala Normală de fete din Satu Mare 
în 1921, a depus jurământul de credinţă faţă de statul român şi a 
lucrat ca învăţătoare la secţia maghiară până în 1934, când a fost 
scoasă la pensie. 

Precum vedem, Franz de Telek, romanticul adorator al 
cântăreţei Stilla, rivalul boierului Gorj, a avut o mulţime de rude pe la 
noi prin ţară. Există încă un lucru care leagă familia Teleky de 
romanul lui Jules Verne. Cei care au citit romanul au văzut că există 
practic numai două locuri unde se petrece acţiunea: cetăţuia familiei 
Gorj (Gortz) şi hanul „Regele Matei" (Roi Mathias). Nu ştim de ce 
Jules Verne a ales tocmai această denumire, dar un lucru e clar, 
demonstrat de atâtea şi atâtea genealogii: neamul Teleky se înrudea 
îndeaproape cu Szilâgyi Erzsebet, soţia lui lancu de Hunedoara, 
mama regelui Matei Corvinul. 

Bacul („podul plutitor") de pe Someş, folosit până la inaugurarea noului pod rutier 

de la Rona (2009) 



CU PLUTA PRINTRE SECOLE 



Săptămâna trecută, oraşul Jibou a fost vizitat de nişte oaspeţi 
care n-au sosit nici cu trenul, nici cu autobuzul, ci cu pluta. Activiştii 
clujeni din cadrul organizaţiei Greenpeace şi-au construit două plute 
din lemne tăiate dintr-o pădure replantată. Pentru a mări 
flotabilitatea ambarcaţiunilor, ei au adunat 2000 de sticle de plastic, 
pe care le-au prins cu plase dedesubtul plutelor. Expediţia a fost 
echipată cu aparate ultimul răcnet, printre care alimentatoare 
ecologice cu celule solare şi sisteme de orientare cu GPS. Din 
păcate, seceta prelungită a făcut ca apele Someşului să fie foarte 
mici, aşa că expediţia a întâmpinat dificultăţi mult mai mari decât se 
anticipase. 

Expediţia condusă de Adrian Bindea cuprinde 12 persoane, 
care şi-au propus să inventarieze toate sursele de poluare de pe 
râul Someş, ca apoi să-l redea curat comunităţilor de pe firul apei. 
Iniţiatorii călătoriei au constatat cu stupoare că în acest moment râul 
e stăpânit de fabricile şi uzinele care deversează în el mii de tone de 
reziduuri. 

Expediţia a pornit din Dej, sâmbătă, 2 august şi şi-a propus să 
ajungă până pe râul Tisa, unde ecologiştii români se vor întâlni la 
Szeged cu membri Greenpeace din Austria, Slovacia şi Ungaria. De 
la Szeged, marinarii de apă dulce (şi poluată) se vor întoarce în ţară 
cu trenul. 

GREENPEACE LA COTUL SOMEŞULUI 

Jiboul poate fi regăsit cu uşurinţă pe orice hartă a României 
datorită faptului că se află situat în punctul unde apele Someşului îşi 
schimbă radical direcţia de curgere. Cine se urcă pe Piscuiul Ronei/ 
Ţugluiul Turbuţâi/ Dealul lui Râkoczi, una dintre rezervaţiile 
geologice şi paleontologice de mare interes ale ţării, cunoscută până 
hăt-departe, în America, rămâne surprins că tot ceea ce ocupă mai 
mulţi centimetri pătraţi pe harta ţării poate fi cuprins dintr-o privire. 
Numai fluturii cei mari ce se rotesc în jurul crucii lui Ivănescu, 
monument ridicat cu ajutorul elevilor corigenţi din oraş, care înălţă 
cu 11 metri vârful dealului, ne amintesc că nu suntem pe Lună, de 
unde contemplăm o panoramă a regiunii; în rest, senzaţia de micime 
în faţa uriaşelor lucruri create de natură îl copleşeşte pe oricare 
muritor. 

Membrii Greenpeace n-au făcut decât să reia o tradiţie veche 
de câteva secole, poate chiar de milenii. Cândva, uriaşul pintenul 
sudic, pus piedică în calea râului putea fi ocolit pe apă şi admirat pe 
îndelete, căci Someşul era una dintre principalele artere fluviale, pe 
care se transportau bolovanii de sare extraşi din Ocna Dejului. 
Literatura română cuprinde deja frumoasele pagini scrise de 
Alexandru Vlahuţă în „România pitorească" ori Radu Tudoran în 
„Toate pânzele sus", dedicate plutăritului pe Bistriţa, îndeletnicire 
care cerea bărbaţi curajoşi, îndemânatici şi rezistenţi la oboseală. 

Călătoria someşană pornea din portul regal Dej, străbătea 
meandrele nestatornice ale apei până în târgul {oppidum) Jiboului, 
apoi răzbătea prin strâmtorile Ţicăului până la Satu Mare (al cărui 
nume se trage de la germanul „Salzmarkt", târg de sare) ori chiar 
mai jos, via Tokay pe Tisa până la Szolnok {per Tyciam ad portum 
salis). 

SARATURA... IN LUNGIME 

Nu ştim exact când a început transportul sării pe apă. Năvălirea 
tătărească din 1241 a distrus multe dintre documentele care ne-arfi 
putut edifica. Cert este că ocnele de sare de la Turda, Cojocna şi 
Dej au intrat în stăpânirea regelui Szent Istvân (Ştefan cel Sfânt) 
încă de la începutul mileniului trecut. Nici nu se se putea altcumva, 
câtă vreme exploatarea sării constituia un monopol regal 
pretutindeni în lume şi o sursă aducătoare de venituri mai mari decât 
„băile" de argint sau aur. Zice Marco Polo în capitolul CXXXII 
(Despre birul pe sare) din relatarea călătoriilor sale : 

„Sarea aduce marelui Han, în fiecare an, optzeci de tomani de 
aur: şi fiecare toman are optzeci de mii de măsuri de aur, adică cu 
totul şase milioane patru sute de mii de măsuri de aur, iar fiecare 
măsură de aur preţuieşte mai mult decât un fiorin : şi acesta e 
minunat lucru." 

Un lucru este cert, plutele sunt amintite încă din 1222 cu ocazia 
întăririi privilegiului pentru Ordinul Teutonic, înscris care prevedea: 
„la trecerea pe Olt sau Murăş a corăbiilor cu sare, care se şi zic 
aiurea româneşte kerep şi kurb, nu se va plăti nimic prin ţara 
secuilor sau a românilor" (lorga). 

Transportul someşan este amintit puţin mai târziu, într-un 
pergament emis în 1261, pe vremea unui alt rege care s-a numit 
Ştefan, unde se arată că: „Primăvara mai întâi şi mai ales sarea 
noastră regală s-o transporte în navele lor adunate, numite curb, în 
apa amintită (Someş)" (Măluţan). Pentru transportul cu plutele mai 
erau folosite Tisa, Valea Crasnei şi a Barcăului, pe care se 
transporta sarea din marile depozite de la Şimleul Silvaniei, Sălacea, 
Sătmar spre Ungaria. 

PLUTAŞII GROAZEI 

„Navele" ce coborau pe Someş erau nişte plute de o construcţie 
specială, numite „kurb", care erau făcute din buşteni de brad tăiaţi 
din pădurile Ciceului (fapt atestat din 1243). Plutele someşene 
„aveau o lungime de 61 coţi şi o lăţime de 8-10 coţi, fiind mult mai 
mari decît cele de Turda", adică cele de pe Mureş. Ele aveau părţile 
laterale mai ridicate pentru a feri sarea să intre în contact cu apa, de 

aceea purtau şi denumirea mai pretenţioasă de „corăbii' (nautae). 
Constructorii lor, susţine Cornelia Măluţan, autoarea studiului 
„Drumurile sării în Nord-Vestul Transilvaniei medievale", erau 
organizaţi în bresle, precum „Kalendabus", amintită într-un 
document din 1236 prin care Anton Zobo şi cei 12 juraţi ai oraşului 
Dej le acordau anumite drepturi, întărindu-se şi cele vechi: „nimeni 
nu poate să tulbure pe plutaşi în vechile lor obiceiuri". 

„Corăbierii" sării apar amintiţi în documente sub numele de 
„celeriştr (celeristae). Pentru a-şi putea apăra mai bine interesele, ei 
s-au organizat într-o breaslă aparte, breasla cîrmacilor de nave, 
denumită „breasla aventurierilor", care avea un statut format din 9 
puncte şi era condusă de doi decani (Pascu). De exemplu, un 
privilegiu din 5 noiembrie 1476 prevedea că toţi plutaşii de sare din 
Dej erau scutiţi de recrutare. Un alt privilegiu prevedea ca bucăţile 
care se sfărâmau în timpul descărcării în „portul de destinaţie" să 
revină celeriştilor, peste plata cuvenită lor, care chiar dacă era mai 
consistentă decât a căruţaşilor, nu era excesiv de mare. 

Ştefan Pascu afirmă în monografia „Voievodatul Transilvaniei" 
că acei corăbieri care transportau sare pe Mureş, de la Decea la 
Seghedin erau plătiţi cu 42 florini transportul (terminus) de 10.000 
bucăţi de sare. Cei ce transportau sarea pe Someş de la Dej la 
Szolnok, erau plătiţi la 1471, cu 46 florini şi 200 bucăţi de sare, iar la 
1473 mai primeau pe deasupra 400 bucăţi de sare; la 1552 primeau 
61 de florini la plecare, alţi 61 florini la Satu Mare şi tot pe atâţia la 
Szolnok. 

PIRAŢII DE PE SOMEŞ 

Mark Twain a pilotat nave cu zbaturi până când s-a apucat de 
scris şi şi-a dobândit un renume internaţional. în romanele sale 
descrie viaţa locuitorilor de pe malurile fluviului Mississippi, fluviu 
străbătut de Huckleberry Finn şi negrul Jim pe o plută în căutarea 
libertăţii ori traversat de Tom Sawyer ori de câte ori vroia să se joace 
de-a piraţii. 

Piraţii nu constituie un monopol al mărilor şi oceanelor, 
Mississippi era plin de „tâlhari de apă dulce", care, la fel ca şi rakeţii 
noştri de prin vecini, aşteptau ori forţau un vehicul (în cazul de faţă, 
o navă) să oprească, ca apoi să o abordeze şi s-o jefuiască de 
mărfuri. Ori unde se transportau valori, iar în Evul Mediu sarea 
constituia una dintre ele, se găseau şi neleguiţi dispuşi să-şi rişte 

viaţa ca să facă rost de bani fără prea multă osteneală. Şi dacă un 
car cu şase boi putea transporta doar şase-şapte blocuri de sare, o 
plută „kurb" cuprindea o încărcătură mult mai mare, iar din preţul 
unui convoi prădat se putea cumpăra ditamai moşia. 

în volumul al XV-lea al documentelor adunate şi publicate de E. 
Hurmuzaki, găsim mai multe cazuri de tâlhărie „la apa mare", 
amintite şi în lucrările unor istorici renumiţi, precum Nicolae lorga 
sau Ştefan Pascu. 

La sfârşitul secolului al XV-lea, valea Rodnei a trăit un fel de 
„febră a aurului", după ce nobilii locali au încercat să reia lucrul la 
minele părăsite, de aur şi de argint. Zice lorga în „Istoria românilor 
din Ardeal şi Ungaria" că aici s-au strâns „o adunătură de oameni 
din toate părţile, primiţi de nobilii doritori de venituri şi apoi lăsaţi în 
voia lor". Aceşti aventurieri au atacat în mai multe rânduri „luntrile cu 
sare" ce coborau de la saline. 

Uneori actele de piraterie erau încurajate chiar de autorităţile 
locale, precum s-a întâmplat în 1478, „când transportul de sare de la 
Ocna Dejului pe Someş a fost atacat de iobagii unor nobili - la 
îndemnul acestora, desigur, ce aveau vreo răfuială cu cămăraşii 
salinelor -, care au scufundat «navele» cu sare, pricinuind o pagubă 
mai mare de 6500 fi. aur. Ceea ce înseamnă salariul comitelui 
cămării de sare din Transilvania pe vreo 10 ani (800-1000 fi. anual), 
plus alimentele zilnice şi locuinţa sau salariul pe 32 de ani a 
cămăraşiilor de la diferite ocne (200 fi. anual)". (Pascu) 

Pentru a preveni asemenea cazuri, s-au emis legi foarte clare şi 
stricte: „nimeni să nu cuteze a împiedica vasele, carele, sarea şi alte 
lucruri de ale lor (căruţaşilor şi corăbierilor), când ei sunt ocupaţi cu 
transportul şi vânzarea sării' (Măluţan). De aceea, multă vreme a 
fost interzis să se ridice stăvilare sau zăgazuri pe Someş, iar 
romanticele mori plutitoare ancorate în lunca râului, ce erau trase în 
largul apei ca să macine grânele, au apărut abia în secolul al XlX-lea. 

Jurnalul Sălajului, 18 august 2003, pag. 5. 

BIBLIOGRAFIE: 

Beke Gyorgy, Hepehupâs Szilâgysâg (Prin hârtoapele 
Sălajului), Kriterion Konyvkiado, Bukarest, 1975. 

Nicolae lorga, Istoria românilor din Ardeal şi Ungaria, Editura 
Ştiinţifică şi Eniclopedică, Bucureşti, 1989, pag. 46, 101, v. şi notele. 



Curiozităţi sălăjene 57 

Cornelia Măluţan, Drumurile sării în Nord-Vestul Transilvaniei 
medievale. în volumul : Acta Mvsei Porolissensis, VIII, Zalău, 
Muzeul de istorie şi artă, 1984, p.249-255. 

Milionul, cartea minunatelor călătorii ale lui Marco Polo, 
traducere din limba italiană de Romolo Ottone, Bucureşti, Editura 
Ştiinţifică, 1958. 

Elena Muscă, Domeniul şi reşedinţa nobiliară din Jibou. în 
revista: Caiete Silvane, nr. 6 / iulie 2005, pag. 

Ştefan Pascu, Voievodatul Transilvaniei, III, Editura Dacia, Cluj, 
1986, pag. 246-259. 

Mark Twain, Aventurile lui Tom Sawyer. 

Mark Twain, Aventurile lui Huckblerry Finn. 

Radu Tudoran, Toate pânzele sus, Editura 100+1 Gramar, 
Bucureşti, 1998, p.94-102. 

Alexandru Vlahuţă, România pitorească. 



58 



Gyorfi-Deâk Gyorgy 




Baloane în formă de mici omuleţi verzi, umplute cu heliu 



POARTA STELARĂ A MESEŞULUI 



în 14 iulie 2006, americanii au avut prilejul să vadă ce n-a văzut 
Parisul: primul episod din cel de-al zecelea sezon al unui serial de 
televiziune ştiinţifico-fantastic. Este vorba despre „Poarta stelară" 
(Stargate SG-1), unicul serial care a reuşit să reziste vreme de un 
deceniu pe micile ecrane şi să-şi adjuce audienţe record, în ciuda 
unei concurenţe selecte, precum Star Trek, Babylon 5, Andromeda, 
Battlestar Galactica, Smallville etc, ba chiar să dea viaţă unui 
surioare, „Stargate Atlantis", aflată în prezent la începutul celui de-al 
treilea sezon. 

Serialul a debutat în 27 iulie 1997, pe postul american 
„Showtime", ca o continuare a filmului „Stargate" (1994), creat de 
Dean Devlin şi Roland Emmerich („Ziua independenţei", „Godzilla"). 
Actorii din rolurile principale au fost schimbaţi. Locul durului Kurt 
Russell (colonelul Jack O'Neill) a fost preluat de charismaticul 
Richard Dean Anderson, protagonistul din serialul „MacGyver". în 
rolul egiptologului Daniel Jackson, apare Michael Shanks. Lor li se 
alătură maiorul Samantha Carter (Amanda Tapping) şi răzvrătitul 
războinic Teal'c (Christopher Judge). împreună, vreme de opt ani, 
vor forma echipa SG-1 . 

Militarii americani explorează Galaxia, vizitează diferite planete, 
folosindu-se de o reţea de porţi stelare, creată de civilaţia apusă a 
Anticilor, ctitorii Atlantidei. Veţi găsi o descriere amănunţită a 
sistemului pe situl http://www.poartastelara.ro: „Poarta Stelară este 
un portal rotund care poate transporta aproape instantaneu un 
obiect dintr-un punct în spaţiu în altul prin generarea unei găuri de 
vierme artificială. O gaură de vierme se creează între două Porţi 
Stelare atunci când una dintre ele formează adresa unei alteia. O 
Poartă Stelară foloseşte 6 din 38 de simboluri, reprezentând 
constelaţii, pentru a localiza o altă Poartă Stelară şi încă un simbol, 
al 7-lea, unic pentru fiecare Poartă Stelară, ca punct de plecare." 

O bună parte din Galaxie este dominată de paraziţii Goa'uld, 
nişte fiinţe cu aspect serpentiform, care se pot dezvolta doar în 
interiorul unor gazde, precum reptilele Unas sau oamenii. Ei se 
înfăţişează popoarelor subjugate sub chipul unor zei atotputernici, 
cu ochi strălucitori şi voci tunătoare, precum Ra, Anubis, Apophis, 
Hathor, Nirrti sau Cronos. îşi pot vindeca rănile sau prelungi viaţa 
vreme de mii de ani, dar totuşi rămân muritori. în zorii istoriei umane, 
au dominat şi Pământul, până când o revoltă i-a alungat şi, întrucât 
planeta noastră se află într-un braţ lateral al Căii Lactee, nu posedă 
zăcăminte de naquadah, iar Poarta Stelară a fost îngropată, ei n-au 
revenit decât după confruntarea de pe planeta Abydos, terminată cu 
victoria oamenilor şi uciderea lui Ra. 

Vreme de 205 episoade, echipa SG-1 a avut de înfruntat şi alţi 
duşmani, dintre care cei mai temuţi au fost replicatorii, nişte robotei 
inteligenţi, capabili să se reproducă singuri şi să evolueze în salturi, 
prin preluarea unor tehnologii extraterestre. Mărunţii crabi mecanici 
şi-au exterminat fără milă pe toţi adversarii, fie ei oameni, asgarzi 
sau „zei falşi". 

La sfârşitul celui de-al nouălea sezon, singurul domn Goa'uld 
supravieţuitor e Baal, un personaj foarte complex, interpretat cu 
talent şi dăruire de actorul sud-african Cliff Simon, un dansator şi 
model masculin profesionist, câştigător al titlului de „Mr. South 
Africa" în 1992. în „Stargate SG-1", el apare iniţial ca participant la o 
întrunire a Lorzilor Sistemului, într-un dublu episod din sezonul 5 
(„Summif şi „Last Stand'). în sezonul 6 („Abyss"), Baal îl prinde pe 
Jack O'Neill şi-l torturează, omorându-l în cele mai înfiorătoare 
moduri, ca apoi să-l reînvie cu ajutorul unui sarcofag. De nevoie, 
când dă de dracul, se aliază cu oamenii şi preia comanda flotei 
goa'ulde ca să-l învingă pe Anubis {„Homecoming"), dar apoi 
încearcă să distrugă porţile stelare, prin virusarea dispozitivelor de 



60 Gyorfi-Deâk Gyorgy 



formare a adreselor („Avenger 2.0"). Este cel mai activ răufăcător de 
pe parcursul sezonului 8. După înfrângerea lui Anubis şi triumful 
gărzilor Jaffa, încearcă să preia controlul acestor războinici de 
temut, dar este descoperit şi se refugiază pe Pământ, unde se 
donează în mai multe exemplare. Este descoperit şi fuge, nu înainte 
de a încerca să arunce America în aer, cu ajutorul unui zgârie-nori 
construit din naquadah. 

în 106, ultima bătălie dintre romani şi daci s-a dat la Poarta 
Meseşului, acolo unde ulterior a fost ridicat municipiul Porolissum, 
pe firul unui drum deosebit de important, pe unde se aducea sarea 
exploatată la salinele din Dej. Aici, pe teritoriul de azi al localităţii 
Moigrad, au servit Imperiul Roman soldaţi din toate colţurile lumii. 
Garnizoana din capitala de provincie a cuprins şi arcaşi sirieni din 
Palmyra. Aceştia şi-au adus de dincolo de mări, din Orient, atât 
credinţele cât şi zeul. în secolul al lll-lea, după ce templul lui Liber 
Pater din Porolissum a fost distrus de un incendiu, „palmyrenii 
sagittarif l-au reclădit şi l-au închinat „zeului strămoşesc Bef, 
eveniment consemnat într-o inscripţie, descoperită de şcolarii din 
Jibou şi descrisă de arheologul Nicolae Gudea în cartea 
„Porolissum, Res Publica Municipii Septimii Porolissensium" 
(Bucureşti, Editura Sport-Turism, 1986): „E un document colectiv, 
aproape oficial, care consemnează existenţa templului şi sprijinul de 
care s-a bucurat cultul zeului Bel din partea autorităţilor." 

Bel cel adorat la Porolissum nu diferă structural de Baal, „zeul 
fals" pomenit în Biblie, în cele două Cărţi ale împăraţilor. Profetul Mie 
i-a înfruntat pe preoţii acestui cult, drept care aceştia au încercat să-l 
piardă, din porunca reginei Isabela. Ceva mai încolo e amintit Baal- 
Zebub sau Belzebub, „Domnul muştelor", în prezent o apariţie cu 
conotaţii satanice. Cu ajutorul lui Dumnezeu, Sfântul Mie şi-a învins 
adversarii, aşa cum, peste secole, echipa SG-1 a reuşit să dejoace 
planurile criminale ale unui extraterestru ticăloşit. 

Articol apărut în: 

Cele trei valori din seria „Poşta Sălajului" (1945) 



DRAGOSTEA ÎMBOGĂŢEŞTE BUNICILE 



ROŞU DE GUYANA 

Se zice că un desen bun face cât o mie de vorbe. 

Când Rowland Hill a inventat în 1840 marca poştală, nu s-a 
gândit că minusculele petice de hârtie cu lipici pe spate, menite să 
certifice achitarea în avans a cheltuielilor de expediţie impuse de 
poşta engleză, vor ajunge să aibă o răspândire globală, vor fi 
colecţionate cu o pasiune ce va provoca asasinate sau vor fi expuse 
pe nişte simeze în miniatură, spre încântarea unor privitori cu ochi 
de şoim sau a celor înarmaţi cu nişte lupe enorme. 

Mai e o vorbă: nu-i frumos ce-i frumos, ci-i frumos ce-mi place 
mie. 

Cea mai scumpă marcă poştală din lume, Guyana Engleză 
roşie, care valora 1 cent în 1856, arată astăzi de parcă ar fi nuntit 
câinii pe ea. Cu toate acestea, ea a fost achiziţionată în 1970 cu 
280.000 de dolari, la o licitaţie unde a participat şi celebrul British 
Museum. Bucata de hârtie roşie-carmin, inscripţionată cu textul: 
„Damus Petimus/ Que Vicissim" ce înconjoară imaginea unui velier 

şi contrasemnată cu iniţialele a patru birocraţi coloniali, a împodobit 
cândva manşeta unui ziar. Un copil de 13 ani a descoperit-o în 1873 
şi a vândut-o unui colecţionar din vecini cu 6 şilingi. Când contele 
Philippe von Ferrari, poate cel mai mare colecţionar al tuturor 
timpurilor, a cumpărat-o în 1880 de la comerciantul Thomas Ridpath 
din Liverpool, ea valora deja 750 de lire sterline. între 1914 şi 1918, 
europenii s-au măcelărit reciproc, până când intrarea Americii în 
război a pus punct final conflictului. Merita să fie despăgubită pentru 
acest efort, aşa că efigia cea rotundă a fost confiscată ca pradă de 
război, apoi a trecut în posesia lui Arthur Hind în schimbul a 28.000 
de dolari. Văduva acestuia l-a vândut în 1940 unui miliardar 
australian la un preţ dublu. 

Acesta, susţine Robert Graves, autorul romanului „Timbrul cel 
rar", mai poseda un exemplar din această raritate filatelică. în 1970, 
a dorit să vândă unul dintre ele pentru 100.000 de dolari. întrucât 
cumpărătorul, un avocat care reprezenta un grup de oameni de 
afaceri interesaţi să-şi ferească banii de inflaţie, nu i-a oferit suma 
cerută, proprietarul a scos un chibrit şi a ars marca poştală în faţa 
împuternicitului rămas stană de piatră, apoi l-a trimis la plimbare. 
Licitaţia ultimei piese de 1 cent emisă de fosta colonie britanică a 
durat doar un minut, răstimp în care s-a ajuns la o sumă pe care 
Trezoreria Angliei nu şi-a putut-o permite. Ori poate era condusă pe 
atunci de un scoţian... 

BOUL CA VALOARE MIORITICĂ 

Cele mai celebre timbre româneşti sunt aşa numitele „capete de 
bour", amintite de unele cataloage serioase şi drept „căpăţâni de 
bof, deoarece graficianul care a desenat efigiile din 1858 n-a avut 
de unde să vadă chipul păros al sălbăticiunii vânate de Dragoş, 
dispărută între timp din fauna Moldovei, şi s-a lăsat vrăjit de 
înfăţişarea primului animal asemănător care i-a ieşit în cale. Cu 
toate acestea, nici un român n-ar refuza să fie fericitul posesor al 
unei astfel de „cirezi', deoarece în dreptul unui boulean cu pecetea 
poştei în frunte este trecută suma de 15.000 de dolari în catalogul 
Scott, în vreme ce unul nelipit/nemototolit/neştampilat valorează 
aproape dublu. La celebritatea lui a contribuit şi faptul că unicul 
fragment de plic unde stau alăturate un timbru de 27 şi unul de 81 
de parale făcea parte din colecţia contelui Ferrari. Un exemplar din 

gazeta „Zimbrul şi vulturul" poartă nu mai puţin de 8 mărci „Porto 
Gazetei" de 10 parale, astfel că istoria filateliei îl prezintă drept cel 
mai scump ziar din lume. 

Raportul Atelierului Timbrului din laşi arată că din prima serie au 
fost imprimate 24.064 de bucăţi, din care au fost vândute 1 1.746. în 
colecţii sunt cunoscute azi circa 300 de exemplare. Raritatea lor a 
fost dată şi de faptul că ele au circulat doar între 15 iulie şi 1 
noiembrie 1858, când tarifele poştale s-au modificat, iar noile mărci, 
de formă dreptunghiulară, au fost inscripţionate cu caractere latine 
(mai puţin preţul). 

Este posibil ca după 1945 o parte dintre ele să fi părăsit ţara 
prin contrabandă, chiar cu ajutorul poştei. Metoda era simplă: 
„boişorii" se lipeau pe un plic, iar peste ei se aplica un alt timbru, de 
valoarea necesară expedierii în străinătate. Fiind atât de subţire, 
nimeni nu băga de seamă vicleşugul. Aşa, ca urmare a faptului că 
un volum minuscul poate repezenta o valoare imensă, mărcile 
poştale au ajuns să fie comparate cu diamantele. 

CEL MAI LUNG REVELION ROMÂNESC 

Dar până şi pietrele preţioase se falsifică. Dacă un diamant 
original poate fi recunoscut prin strălucire şi prin faptul că zgârie 
sticla şi oţelul săbiilor de samurai, identificarea unui timbru fals 
necesită mult mai multe cunoştinţe. Uneori e suficient doar ca omul 
să cunoască un pic de istorie. 

După Unirea Principatelor Române, în 1862 s-a retras a doua 
serie de timbre şi a apărut una ce alătura acvila munteană unui bour 
înfăţişat mult mai credibil. Românii îşi mai numărau zilele „pe stil 
vechi', după calendarul iulian. Una dintre reformele lui Cuza a fost şi 
„potrivirea" modului de a ţine socoteala vremurilor după sistemul 
european. Cum la 1 ianuarie 1865 decalajul ajunsese să fie de 12 
zile, domnitorul a dat un decret prin care a stabilit că după 31 
decembrie 1864 urmează 13 ianuarie 1865. Dacă nu s-ar fi luat 
această măsură, între timp decalajul ar fi ajuns să fie de 14 zile şi 
am fi ajuns să sărbătorim Crăciunul de Sfântu' Ion. Ghinion. 

La un moment dat, pe piaţa filatelică franceză a apărut un plic 
francat cu valorile de 40 şi 80 de parale. El părea să fi fost expediat 
din laşi în data de 10 ianuarie 1865. Mă rog, nimic de obiectat, omul 
s-a trezit din mahmureala sărbătorilor de iarnă şi s-a apucat să-şi 



64 Gyorfi-Deâk Gyorgy 



regleze afacerile. Escrocul care a plăsmuit acest fals nu ştia însă un 
lucru: în perioada 1-12 ianuarie 1865 poşta ieşeană n-a avut cum să 
ştampileze mărcile, deoarece aceste zile au fost sărite în momentul 
când s-a făcut rectificarea calendarului. 

POVESTEA ZALĂULUI Şl A CELOR ŞAPTE OFICII PITICE 

Şi dumneavoastră vă puteţi îmbogăţi. Pe cinstite! 

Trebuie doar să cotrobăiţi prin lada unde ţineţi scrisorile primite 
de bunica dumneavoastră pe vremea când era fată şi poate veţi 
avea şansa să descoperiţi câteva exemplare dintr-o altă serie rară 
de timbre, ce-i drept, preţuite doar la câteva sute de mărci (în euro 
dă şi mai puţin, dar pe româneşte rimează cu milioane). 

Deoarece ne-am propus să ne referim strict la materialele ce-i 
privesc pe sălăjeni, vom trece peste rarităţile tipărite la Cluj şi 
Oradea, ivite la sfârşitul primului război mondial, deşi ele au circulat 
şi prin zona noastră. N-au nici o legătură cu bunicile noastre din 
Sălaj şi informaţiile legate de acestea le găsiţi în orice catalog de 
timbre. 

în intervalul de timp scurs între retragerea armatelor străine de 
pe teritoriul Ardealului (25 octombrie 1944) şi instaurarea noilor 
autorităţi ale guvernului Petru Groza (12 martie 1946, adică la un an 
după celebrul 6 martie), sălăjenii au fost nevoiţi, ca de obicei, să se 
descurce cum au putut. Cum nu se găsea hârtie, un amănunt ne 
arată ce sărăcie lucie aduce războiul: plicurile erau desfăcute cu 
grijă, pentru a fi întoarse pe dos, lipite şi folosite încă o dată. în lipsa 
oricăror mijloace, Administraţia Financiară a judeţului Sălaj a dispus 
să se folosească stocul existent de mărci poştale cu unele 
modificări, care le-au sporit valoarea şi le-au făcut celebre pe plan 
mondial. 

Mai întâi au fost adunate de pe întreg cuprinsul judeţului toate 
timbrele ungureşti (din seriile 163-168, 660, 707-729 Zumstein) şi au 
fost supraimprimate în tipografia Seres din Zalău cu legenda: 
„1/2/3/5 P[engo]//Poşta//Sălajulur , puţin cam de-a valma, fără a se 
ţine cont de imaginea reprezentată. Era încă război, aşa că lumea 
nu s-a sinchisit că s-a s-a umbrit Sfânta Coroană, că s-a ciuntit un 
pic din mustaţa lui Râkoczi sau că s-a maculat imaginea Sfintei 
Margareta. în februarie 1945, noile valori au fost puse în vânzare la 
oficiile poştale din Şimleu-Silvaniei, Cehu-Silvaniei, Jibou, Tăşnad, 

Crasna, Supuru de Jos şi Mirşid, unde au fost obliterate cu diferite 
ştampile, rotunde sau pătrate, inscripţionate în româneşte sau în 
ungureşte. La oficiile mai puţin dotate: Jibou, Supuru de Jos şi 
Mirşid, expedierile au fost bifate cu creionul chimic sau cu cerneală. 
Cercetătorii au motive serioase să pună sub semnul întrebării 
eventualele ştampilări făcute de la oficiile din Nuşfalău şi Ulmeni, 
care par să fie nişte contrafaceri târzii. 

POŞTA SĂLAJULUI 

Aceste timbre au fost înlocuite mai târziu de o emisiune locală, 
din câte ştim, singura de sine stătătoare, tipărită într-un tiraj mare, 
de circa 10.000 de serii, larg răspândită, formată din trei piese: de 
50 de filleri, 1 şi 2 pengo, dintre care singurele exemplare bine 
cotate sunt eseurile de 2 Pengo pe hârtie albă, neştampilate, dar şi 
acestea nu se ridică decât la o treime din valoarea seriei anterioare, 
cea a mărcilor supraimprimate. 

Toate trei poartă inscripţia: „Poşta Sălajului", cu menţionarea 
anului: 1945. Multiplicarea s-a făcut prin litografiere, în coli de 2x25 
sau 2x30 buc. Desenele sunt originale, cu un aspect rustic, aducând 
cu cele de la sfârşitul secolului trecut, de parcă ar fi fost inspirate din 
ilustraţiile la „Isprăvile lui Păcală" de Petre Dulfu. N-am reuşit să 
identificăm autorul lor. 

Marca cea mai des utilizată a fost cea de doi pengo, tipărită pe 
hârtie galbenă, ce reprezenta un poştalion violet, tras de doi cai, 
care a fost folosită la expedierea scrisorilor simple (recomandatele 
costau 4 pengo). Valoarea de un pengo reprezenta un drumeţ în 
straie populare însoţit de un câine şi era utilizată ca taxă 
suplimentară la cărţile poştale. 

Seria a fost descrisă de marele filatelist român losif Micu, 
autorul mai multor cărţi dedicate timbrelor româneşti, precum „Teme 
şi subiecte filatelice din istoria României' şi „Sportul în filatelia 
românească", în numărul din septembrie 1963 al revistei „Filatelia". 
La nici o jumătate de an, articolul a fost preluat şi publicat de o 
publicaţie engleză de specialitate. 

Chiar dacă aceste mărci poştale nu sunt cotate decât la o 
sutime din preţul unei piese rare din seria supraimprimată cu textul 
„Poşta Sălajului", ele au o valoare sentimentală mult mai mare. 
Priviţi-o pe bunica, în vreme ce citeşte scrisorile aduse cândva de 

originalele mărci poştale şi vă veţi da seama că ele sunt de 
nepreţuit. 

Articol apărut în: 

Transilvania jurnal, 9 decembrie 2001, pag. 19. 

Expoziţie omagială dedicată naşterii Poetului, realizată de elevii din clasa a lll-a C 
(învăţătoare Ana Hideg) de la Şcoala „Lucian Blaga" din Jibou (15 ianuarie 2010) 



EMINESCU IN PRESA SALAJEANA 



După ce admirase frumuseţea şi bogăţiile plaiurilor noastre, 
Kovâry Lâszlo scria în 1840 despre învăţământul sălăjean: „în ce 
stare poate sta educaţia poporului, acolo unde, lipsit de orice 
susţinere, [poporul] este lăsat să se descurce cum ştie? Ce 
comportament putem pretinde oamenilor de rând, cărora nimeni nu 
le spune că există şi plăceri de rang mai înalt decât cele trupeşti? 
Despre ce fel de educaţie a maselor putem vorbi acolo unde şcolile 
populare sunt cu totul necunoscute; şcolile săteşti sunt neglijate, iar 
învăţătorii prost plătiţi, deoarece în ţara noastră au ajuns să ocupe 
aceste nobile scaune numai aceia cărora soarta sau proasta lor 
pregătire nu Ie-a permis să plece în altă parte." 

Viaţa şi realizările lui Laurenţiu Bran nuanţează opinia destul de 
categorică a istoriografului şi geografului maghiar şi dovedesc că 
Sălajul n-a dus niciodată lipsă de oameni de cultură destoinici, ci de 
preţuirea şi cinstirea lor. Nu ne putem explica de ce şi cum, în doar o 
jumătate de secol, a fost posibil să fie uitată o personalitate culturală 

atât de complexă : preot, publicist, redactor, editor, antologator, 
primul român care l-a tradus pe Eminescu în limba maghiară, 
membru sârguincios al Astrei, organizator al vieţii culturale din judeţ, 
fondator de biblioteci poporale, răspânditor al ştiinţei de carte printre 
oamenii simpli de la sate. La aproape şaizeci de ani de la plecarea 
sa dintre noi, se cuvine să ne reamintim de strădaniile sale de 
înălţare nu numai spirituală a poporului şi să-i cinstim memoria, prin 
conturarea principalelor aspecte ale vieţii sale. 

PRIMUL ROMÂN CARE A TRADUS POEZIILE LUI EMINESCU 

Laurenţiu Bran s-a născut în 1865. A absolvit gimnaziul din 
Sighetul Marmaţiei în 1886, iar apoi şi-a continuat studiile la 
seminariul teologic din Gherla, pe care l-a absolvit în 1890, an când 
a fost şi hirotonisit ca preot. A slujit mai întâi în Băiţa de sub Codru, 
apoi în Someş-Săplac (Alunişul de azi). 

încă din 1869, la Gherla apărea o revistă manuscrisă, intitulată 
„Steaua mărit', editată de elevii şcolii normale şi cei ai Seminariului 
teologic. Printre colaboratorii ei figura în 1887 şi tânărul nostru. în 
acest climat spiritual şi intelectual favorabil actelor de cultură, 
impulsionat de energia şi entuziasmul tineretului studios, Laurenţiu 
Bran s-a apucat să traducă în maghiară, dintr-un exemplar din ediţia 
originală a „Poesiilor", probabil adus cu trenul de peste Carpaţi 
(calea ferată dusă în 1881 din Apahida până în Dej ajunsese în 
1884 la Baia Mare), versurile „poetului-nepereche". Timidul 
seminarist Ie-a trimis gazetei „Szilâgy-Somlyo" , publicaţie maghiară 
ce apărea în Şimleu Silvaniei, unde pe parcursul anului 1890 au 
văzut lumina tiparului trei dintre ele : „De câte ori iubito" {„Mikor 
eszembe jutsz") în nr.9; „Din valurile vremii" {„Ido hullâmibol") în 
nr.1 1 şi „Sonet (S-a stins viaţa...)" („Szonetf) în nr.23/1890 (ultimele 
două n-au fost publicate anterior, ci au figurat ca inedite în ediţia 
Maiorescu, de aici certitudinea sursei utilizate de Laurenţiu Bran). 
întru cinstea sa, trebuie să precizăm că acestea constituie primele 
încercări ale unui român de a transpune opera „Luceafărului poeziei 
române" în limba maghiară. Totodată, e bine să atragem atenţia că 
Laurenţiu Bran nu şi-a semnat acest tălmăciri, traducătorul fiind 
desemnat prin pseudonimul „Szamosujvâri" , patronim maghiar care 
înseamnă „din Gherla", lucru care a stârnit unele polemici printre 
istoricii literari (unii au crezut că ar fi fost vorba tot de Sândor Jozsef, 

care publicase anterior la Cluj, în 1885, o traducere din „Atât de 
fragedă"). Vom vedea mai încolo felul în care vălul care ascundea 
identitatea „enigmaticului' student chitit să înalţe punţi între limbi şi 
literaturi a fost înlăturat, iar paternitatea traducerilor a fost lămurită 
fără putinţă de tăgadă. 

CU CĂRŢILE PE FAŢĂ 

Aşezat la parohia lui, Laurenţiu Bran a răspuns în 1892 la 
chemarea lui George Pop de Băseşti adresată preoţilor şi s-a 
implicat activ în procesul memorandiştilor. E suficient să amintim că, 
potrivit lui loan Ciocian, vicepreşedintele P.N.R. a plecat în mai 1894 
către Cluj, să-şi pledeze cauza, însoţit de fraţii Laurenţiu şi Emil 
Bran. 

între 1910-1911 (potrivit lui Fejer Laszlo, Leontin Ghergariu 
indică 1911-1912), au apărut în gazeta săptămânală din Jibou 
„Zsibovideki Hirlap" o altă serie de traduceri din Eminescu, alăturate 
şi unor tălmăciri din George Coşbuc, probabil semnate de Revai 
Kâroly. Foaia a fost tipărită la faţa locului, pe cât se pare în atelierul 
lui Singer Arnold, şi, din păcate, şi-a încetat apariţia în 1911, după 
criza care a răvăşit toate instituţiile financiare din vechea monarhie 
Austro-Ungară. Despre amploarea ei, ne vorbeşte faptul că George 
Pop de Băseşti a fost nevoit să accepte o inscripţie ipotecară în 
valoare de 50.000 coroane aur pe moşia sa de la Băseşti, ca să 
salveze Banca „Silvania" din Şimleul-Silvaniei. în 1912, tipografia 
jibouană a fost vândută lui Bercze Gyula, care va rămâne 
proprietarul ei până când penuria de hârtie, determinată de 
izbucnirea primului război mondial, îi va atârna lacătul de uşă. 

în aceeaşi perioadă, Laurenţiu Bran a scos împreună cu Revai 
Kâroly antologia „Român koltokbdr („Din poeţii români"). N-am găsit 
niciunde acest volum, nici date concrete de apariţie referitoare la el 
(ar fi posibil să existe un exemplar în vechea şi bine încuiata 
bibliotecă a fostului Liceu „Wesselenyi"). în afară de Leontin 
Ghergariu, el a fost menţionat şi de Gâldi Laszlo, eminentul 
cercetător care a întocmit mai multe studii despre poetica lui Mihai 
Eminescu, fiind totodată el însuşi unul dintre traducătorii operei 
eminesciene (tălmăciri publicate în volumul „Muforditâsok", apărut în 
1928 la Arad). Antologia alcătuită de Laurenţiu Bran şi Revai Kâroly 
a mai fost semnalată în articolul lui Nic. N. Munteanu, „Simplă schiţă 



70 Gyorfi-Deâk Gyorgy 



bibliografică, antologii din limba română în limbile străine", din 
numărul 4/1939 al revistei „Eu şi Europa". Logic, volumul trebuie să 
fi apărut până în 1923, anul morţii lui Revai Kâroly. Din analiza 
lucidă a condiţiilor economice existente în epocă rezultă ca 
plauzibilă apariţia lui înaintea izbucnirii primului război mondial. 

Oricum, părintele Laurenţiu Bran şi-a publicat aici toate 
traducerile proprii din lirica eminesciană, 22 la număr. Referindu-se 
în 1940 la acest volum, Leontin Ghergariu a semnalat câteva mici 
modificări făcute la textele publicate iniţial în „Szilâgy-Somlyo", 
menite să amelioreze calitatea tălmăcirilor şi a dovedit fără dubii că 
misteriosul „Szamosujvâri" ce semnase traducerile publicate în 1890 
nu era altcineva decât omul nostru. 

După război, părintele Laurenţiu Bran, se implică trup şi suflet, 
plus avere, într-o nouă întreprindere publicistică. în 29 aprilie 1920 
apare în Jibou şi în Zalău „Sălajul", o foaie politică, culturală, întâi 
săptămânală, apoi bilunară, cuprinzând 4 pagini de format A3 (290 x 
420 mm). Primele numere au fost multiplicate la Tipografia „Hermes" 
din Baia Mare. Preotul din Someş-Săplac a fost primul ei redactor- 
şef, iar ulterior editorul ei. „Sălajul' a apărut cu o oarecare 
regularitate până în 30 decembrie 1929. După isprăvirea marii crize 
mondiale, gazeta a reapărut o singură dată, în 15 aprilie 1933, de 
această dată la Cehu Silvaniei, ca organ de propagandă al Partidului 
Naţional Liberal (Duca). 

Pe parcursul unui întreg deceniu, aici au apărut poezii sau texte 
semnate de G. Coşbuc, Octavian Goga, Grigore Alexandrescu, I. M. 
Sorescu, precum şi traduceri româneşti din marele poet maghiar, 
Petofi Sândor. în 6 mai 1923, Laurenţiu Bran a închinat un număr 
special activităţii lui George Pop de Băseşti, tipărit în condiţii 
deosebite la Institutul de arte grafice „Minerva" din Cluj. 

ÎNVĂŢĂTURA PĂRINTEASCĂ 

în paralel, Laurenţiu Bran a desfăşurat o intensă activitate 
culturală şi educativă, ca director al Despărţământului Jibou al 
Astrei. în iarna anului 1921, cu trei zile înainte de Crăciun, solicita 
oficiului sibian să-i pună la dispoziţie 500 de abecedare pentru 
instruirea neştiutorilor de carte: „suntem la începutul iernii, timpul cel 
mai prielnic pentru instrucţia analfabeţilor, având şi învăţători 
destoinici şi aplicaţi să ţină cursuri specile cu adulţii, ceea ce, în 



Curiozităţi sălăjene 71 



lipsă de cărţi, este imposibil." Prin bunăvoinţa preşedintelui Andrei 
Bîrseanu, manualele solicitate au fost trimise în 11 ianuarie 1922. 

Din actele descoperite de Paul Abrudan în arhivele asociaţiei 
rezultă că în 1924 Laurenţiu Bran a fost delegat din partea 
despărţământului la manifestările culturale organizate la începutul 
verii în Bucureşti, iar la sfârşitul ei a participat la ciclul de manifestări 
dedicate centenarului naşterii lui Avram lancu. 

în numărul din august-septembrie 1926 al revistei „Transilvania" 
sunt publicate raportul general de activitate al Astrei pe anul 1925, 
prezentat cu prilejul Adunării Generale din 12-14 septembrie 1926 
de la Zalău. De aici aflăm că despărţământul din Jibou avea şase 
cercuri culturale şi trei biblioteci poporale cu 376 de volume 
(beletristică şi lucrări ştiinţifice editate de Astra), înfiinţate în 
comunele fruntaşe din regiune. în cadrul lor se susţineau periodic şi 
diferite prelegeri. La Jibou activau 10 membri ai Astrei (în 
comparaţie: Bocşa - 12; Băseşti - 27, Şimleu Silvaniei - 12; Tăşnad - 
33; etc.) în ultima zi a lucrărilor s-a inaugurat un monument al lui 
Minai Viteazul la Guruslău şi s-a organizat o festivitate la mormântul 
lui Simion Bărnuţiu din Bocşa. 

în vara anului 1940, Laurenţiu Bran este prezent în primul 
număr al revistei regionale de cultură „Ţara Silvaniei" (care ne-a fost 
pusă la dispoziţie cu dragă inimă de domnul profesor Ion Ivănescu, 
unul dintre cei care s-au străduit să atragă atenţia asupra 
importanţei activităţii preotului-cărturar din Aluniş). Aici, bătrânul 
protopop publică articolul „începuturi de învăţământ românesc în 
Sălaf, un studiu amplu, deosebit de documentat, bazat pe propriile 
cercetări şi o serie de acte originale, depuse ulterior la Biblioteca 
Universitară din Cluj. Acest studiu poate fi socotit atât ca o ultimă 
mărturisire de credinţă, cât şi ca un adevărat testament cultural al 
unui om care s-a străduit o viaţă întreagă să lumineze vieţile 
semenilor săi. 

Tot acolo, în cadrul articolului omagial „Eminescu în ungureşte" 
(în 1939 se împliniseră 50 de ani de la trecerea Poetului în 
luminoasele constelaţii ale spiritelor călăuzitoare), Leontin Ghergariu 
saluta prezenţa mai vârstnicului „colaborator al revistei noastre" şi 
lămurea cu argumente concrete unele neclarităţi dintr-un studiu 
similar, semnat de A. P. Topor, „Eminescu în literatura maghiară", 
apărut în impresionantul volum comemorativ (el număra aproape 
1000 de pagini) editat de revista „Convorbiri literare". S-ar putea ca 

în manuscrisul volumului „Cărturari sălăjenF', semnalat de Doru E. 
Goron la dispariţia lui Leontin Ghergariu, unde au fost adunate 
informaţii despre activitatea culturală a 25 de persoane „mai puţin 
cunoscute", să găsim cuprinse şi alte date despre activitatea 
părintelui din Someş-Săplac (Aluniş). 

în 1942, la 77 de ani, Laurenţiu Bran adoarme întru pacea 
veşnică şi rămâne să-şi odihnească trupul în grădina bisericii, alături 
de templul unde a slujit atâtea decenii, atât ca păstor sufletesc, cât 
şi ca truditor pentru ridicarea obştei. O piatră cenuşie de mormânt, 
măcinată de vreme şi o troiţă aşezată în tinda lăcaşului unde azi 
slujeşte părintele Horea Andrei Mureşan, căruia îi mulţumim pentru 
informaţiile culese despre predecesorul său, îi păstrează trează 
amintirea printre urmaşii enoriaşilor săi. 

Articol apărut în: 

Transilvania jurnal, 8 ianuarie 2001, pag. 4. 

Castelul Wesselenyi, fotografiat de pe treptele serelor de expoziţie ale Grădinii 
Botanice „Vasile Fati" din Jibou 



200 DE ANI DE LA CONSTRUIREA PRIMELOR 
SERE DIN JIBOU 



(Grădini sălăjene I) 

în 1988, editura Meridiane a pus la dispoziţia iubitorilor de 
frumos două volume de „Scrieri despre artă", semnate de eseistul 
italian Rosario Assunto: „Filosofia grădinii şi filosofia în grădină" plus 
„Grădini şi gheţari". Le-am citit la vremea lor şi le-am redescoperit 
înţelesul în momentul când am văzut măiastră lucrare a profesorului 
Vasile Fati din Jibou. Ulterior, cercetând izvoarele istorice, am 
descoperit că pe cuprinsul Sălajului au trăit mai mulţi oameni 
îndrăgostiţi de frumosul natural şi care s-au străduit să-l cultive, la 
propriu şi în sens spiritual. Astăzi, când poluarea ciunteşte tot mai 
mult din ceea ce ar putea fi cu adevărat „o gură de rai"', am socotit 
nimerit să încep un ciclu de articole care să ne reamintească 
strădaniile înaintaşilor noştri şi să ne conştientizeze obligaţiile pe 
care le avem faţă de Natură şi de copiii copiilor noştri. 

CU TUNUL PRIN VECINI 

Tumultuosul şi pătimaşul baron Wesselenyi Miklos sr. (1750- 
1809), rămas în istorie ca „bourul din Jibău" („a siboi boleny"), 
datorită puterii fizice neobişnuite şi firii sale îndărătnice, s-a 
îndrăgostit de Helena (1754-1831), fata lui Cserey Farkas sr. de 
Nagyajta. Cum acesta din urmă era un catolic fervent şi nu-şi dorea 
defel un ginere reformat, şi-a trimis fiica într-o mănăstire sibiană de 
maici. Dar furtunosul Wesselenyi nu cunoştea nici un fel de oprelişti, 
aşa că în 1777 a răpit-o şi a luat-o de soţie. Tinerii căsătoriţi s-au 
refugiat în Galiţia, unde era încartiruit regimentul de cavalerie din 
care făcea parte Wesselenyi. Naşterea primului copil i-a surprins în 
Silezia, la începutul războiului cu Prusia. Baronului căpitan de husari 
i s-a interzis să-şi ţină nevasta în tabăra militară, aşa că şi-a înaintat 
demisia. Era în 1778, anul când familia se mută la Jibou şi începe 
construirea celui mai frumos castel baroc din această parte a 
Europei. 

Lucrările au durat aproape treizeci de ani, cu o stagnare mai 
pronunţată între 1785-1800, când raidul armat (mica armată de 400- 
500 de oameni ridicată de baron avea în dotare patru tunuri) condus 
în 16 octombrie 1781 împotriva contelui Johann Haller, vecinul său 
din Gârbou, a făcut să fie acuzat „pentru şase crime: blasfemie, 
jurămînt strîmb, ameninţare cu punere de foc, provocare la duel, 
infestarea şi arestarea de funcţionari regeşti, turburarea securităţii 
publice". Curioşii pot afla mai multe amănunte despre această 
afacere din cartea lui George Bariţiu, „Părţi alese din istoria 
Transilvaniei, pe două sute de ani din urmă". Noi vom reţine doar 
faptul că însuşi împăratul a cerut pedepsirea rebelului jibouan şi l-a 
întemniţat în februarie 1875 „la închisoarea statului din Kufstein în 
Tirol pe mai mulţi ani în fiare, unde să fie deţinut pînă cînd va da 
probe invederate de îndreptare". Bariţiu remarcă: „Ce coincidenţă 
mai mult decît curioasă! în aceeaşi lună a lui Februarie 1785 şi 
anume în 14 s-a publicat în Alba-lulia sentinţa sinucisului Georgie 
Crişan, iar în 26 februarie s-a publicat şi sentinţa de moarte a celor 
doi căpitani nefericiţi Horia şi Cloşca, care apoi în 28 febr[uar\e] s-a 
şi executat'. 

Izbucnirea revoluţiei franceze i-a adus amnistierea. Confruntat 
cu concepţiile republicane, losif al ll-lea n-a dorit să sporească 
numărul inamicilor cu încă unul. Wesselenyi s-a întors acasă de 
Crăciun şi s-a pus pe treabă. Cât despre învăţătura dobândită în 

urma întemniţării, „bourul din Jibău" a declarat în public, cu prima 
ocazie care i s-a oferit: „împăratul m-a învăţat să sufăr, dar nu să mă 
tem". 

ÎNCEPUTURILE GRĂDINII DIN JIBOU 

Câtă vreme soţul ei a fost găzduit în carcera imperiului, doamna 
Wesselenyi a fost nevoită să conducă toate afacerile familiei. Deşi a 
trăit în plină epocă romantică, ea avea cu totul şi cu totul o altă 
structură sufletească şi, mai cu seamă, tăria eroinelor de roman 
(care a şi fost scris în perioada interbelică de un alt secui, Nyiro 
Jozsef, din care, dacă vom avea prilejul, vom publica un fragment). 

Cserei Helena a ţinut un registru de cheltuieli care a supravieţuit 
secolelor, o adevărată mană cerească pentru istorici, precum Bfro 
Jozsef, B. Nagy Margit, Zsigmond Attila, care au putut să afle sau să 
deducă o serie de lucruri interesante referitoare la viaţa familiei. De 
asemenea, în scrisorile trimise rudelor sau prietenilor, se pot găsi 
multe amănunte picante, referitoare la începuturile amenajării 
grădinii castelului. 

în vreme ce Napoleon dărâma imperii, începutul secolului al 
XlX-lea i-a surprins pe jibouani în plină treabă. în paralel cu intensa 
activitate de decorare a interioarelor, în 1800 se reiau şi lucrările de 
construcţie ale castelului. La cererea lui Wesselenyi, contele Kârolyi 
Jozsef din Cărei şi-a dat consimţământul ca meşterul Bitthauser să 
se mute la Jibou imediat ce îşi termină lucrările contractate. Conform 
datelor înregistrate în condica de socoteli, Bitthauser a efectuat la 
Jibou lucrări în valoare de 240 de forinţi. Alături de aceste cheltuieli, 
găsim multe altele, legate în special de amenajările interioarelor sau 
a locurilor din împrejurimi: a fost plătită fântâna arteziană destinată 
să fie amplasată în centrul grădinii din partea nordică a castelului, au 
fost cumpărate vopsele, „cuptoare" [sobe de teracotă] manufacturate 
la Oradea, s-au comandat diferite piese de mobilier, iar tapiserului i 
s-a înmânat suma cuvenită „spalleritului" casei, va să zică tapetării 
camerelor. 

Din corespondenţa familiei aflăm că fântâna arteziană a fost 
montată doi ani mai târziu, în 1802 de „meşterul apar" Kovâts 
Sâmuel, un clujean foarte experimentat, care cunoştea toate tainele 
„hidraulicii" şi care a instalat ulterior fântâni arteziene în mai toate 
parcurile din Ardeal: la reşedinţa Kemeny din Brâncoveneşti 

(Mureş), la castelul Bethlen din Idrifaia (Mureş), etc. Din 1804, 
Kovâts Sâmuel devine inginerul oraşului Cluj şi constructorul 
artezienei „Redoute". 

Pentru amenajarea spaţiului din spatele castelului, a fost 
angajat un grădinar vienez, care, potrivit cheltuielilor reflectate de 
registru, a şi ajuns în cele din urmă în Jibou. Mai greu a fost să-l 
păstreze, deoarece când a văzut la ce treabă s-a înhămat, acesta a 
încercat să-şi părăsească stăpânul ca să fugă la Chiraleş, unde ar fi 
urmat să treacă în slujba lui Bethlen Ferenc. Spre a preveni orice 
tentativă de evadare, baronul, după ce a prins de veste despre 
intenţiile grădinarului său, a pus ca să fie păzit de slujitori înarmaţi 
(hajduk). Cel puţin aşa rezultă lucrurile dintr-una din scrisorile 
contelui Bethlen, fragment care face lumină asupra împrejurărilor în 

care a luat fiinţă grădina castelului din Jibou: dacă aş dori să-mi 

amenajez o grădină mare şi frumoasă, aş putea s-o fac aducându-mi un 
grădinar din altă parte, nu neapărat din Jibou, unde, cu multă 
vărsare de lacrimi şi nenumărate văicăreli, a început să ia naştere o 
grădină cu adevărat mare şi frumoasă şi atunci, pesemne, n-aş fi 
nevoit să pun argaţii să-l păzească, ca nu cumva să fugă până să 
isprăvească lucrarea..." (B. Nagy Margit) 

Tot atunci a fost săpat micul tău cu nuferi şi a fost construit 
„pavilionul chinezesc". O problemă aparte, reflectată separat în 
corespondenţă, a constituit-o determinarea dimensiunilor la care 
trebuiau să fie turnate clopotele ce împodobeau acest pavilion. 

în anul următor, în 1801, deci acum 200 de ani, a fost terminată 
(textual: „acoperită în întregime") sera ce adăpostea „grădina de 
iarnă". Ca s-o populeze, Wesselenyi sr. a negociat îndelung cu 
Kârolyi Jozsef, vecinul său şi a reuşit în cele din urmă să obţină 120 
de lămâi crescuţi în pepinierele din Cărei. Aceştia au fost puieţii din 
care peste veacuri aveau să răsară impunătoarele globuri ale 
grădinii botanice din prezent, azi instituţie cu profil universitar. 

ARBORI CELEBRI DIN JIBOU 

încă de la începutul edificării ansamblului de clădiri, au fost 
plantaţi o sumedenie de arbori, indigeni sau aduşi de peste mări şi 
ţări, dintre care şi unele specii mai longevive. Profesorul Vasile 
Diaconescu remarca în lucrarea sa „Grădini botanice din România" 
(1985) că fondul dendrologic al grădinii din Jibou „dispune de o 
plantaţie de bază, datînd din anul 1781, în care se găsesc 

numeroase specii exotice lemnoase. Acestea sînt deosebit de 
valoroase, deoarece au trecut examenul timpului, oferind 
cercetătorilor concluzii importante privind comportarea lor în 
condiţiile noastre de climă. Vechile plantaţii sînt un preţios îndrumar 
pentru lucrările actuale de introducere a unor noi specii exotice 
lemnoase". 

în frumoasa „grădină romană", aflată în partea de vest a 
castelului, unde nu s-a construit nimic şi găsim în prezent o 
promenadă înveşmântată în zale de iederă, se pot vedea şi azi teii 
în umbra cărora au discutat scriitori (Kazinczy Ferenc, Kemeny 
Zsigmond, Josika Miklos, Ujfalvi Sândor, Kovâry Lâszlo), poeţi 
(Vorosmarthy Mihâly ori Kolcsey Ferenc, autorul versurilor imnului 
maghiar), oameni politici precum Szechenyi Istvân, Kossuth Lajos 
sau Deâk Ferenc, personalităţi de seamă din Ardeal sau Ungaria 
care împărtăşeau ideile progresiste, reformatoare, ale castelanilor. 

„Oare de ce se întâmplă atât de des să asociem teii cu 
amintirea poeţilor, a scriitorilor, a marilor personalităţi?" se întreba 
Beke Gyorgy în 1973, când a vizitat Jiboul. „în laşi, pe când căutam 
urmele trecerii lui Eminescu, am fost condus la un asemenea tei 
multisecular. (...) Trunchiul gros, puternic şi robust, parcă ar fi ţinut 
în poale întreg Copoul. Tovarăşii săi mai tineri stăteau aliniaţi 
disciplinat, numai acesta ieşea din rând, ca şi cum ar fi tăiat calea 
Timpului. (...) Localnicii au avut totuşi dreptate atunci când au ales 
un tei ca să-i sfinţească amintirea. întocmai precum şi jibouanii 
leagă amintirea lui Wesselenyi, Kazinczy de nişte tei. Teiul este un 
copac credincios. Merită să-l iubim - este frumos şi impunător. Şi 
înţelept. îşi ocroteşte tovarăşii. Pentru că ştie foarte bine că şi ei 
sunt tot tei. Fiecare a învăţat să respecte legea firii: poate trăi doar 
în pământul unde nici vecinul său nu piere. Iar teiul iubeşte viaţa, 
este arborele unei existenţe îndelungate ori poate chiar un sâmbure 
de veşnicie". 

Atât despre filozofia grădinii. Iar data viitoare vă vom dezvălui 
ce legătură există între „Ludas Matyi' (Mateiaş Gâscarul) şi 
botanică. 

Articol apărut în: 

Transilvania jurnal, 24 şi 31 martie 2001, pag. 15. 

Primăvara în Gradina Botanică „Alexandru Borza" din Cluj 



PRIMA GRADINA BOTANICA DIN TARA 
(Grădini sălăjene II) 

Am pornit pe urmele unui ciclu de articole publicate de domnul 
Nagy Kâroly din Crasna în primele numere ale săptămânalului de 
limbă maghiară „Szilâgysâgi Videki Naplo", unde se relata despre 
repetatele încercări ale lui Cserey Farkas jr. (1773-1842), fratele mai 
mic al castelanei din Jibou, de a înfiinţa o grădină botanică naţională 
la Cluj. 

Pe măsură ce adunam materialul documentar, am găsit o 
sumedenie de dovezi, imposibil de tăgăduit, în urma cărora Sălajul 
poate susţine nişte priorităţi absolute pe tărâmul ştiinţelor biologice, 
cu precădere în domeniul botanicii, în faţa oricărei instituţii 
universitare din ţară. 

Mai mult chiar, mi-a fost dat să descopăr surprinzătoarea 
legătură care s-a stabilit aici, pe cuprinsul Ţării Silvaniei, între 
autorul care a scris „Ludas Matyf (Mateiaş Gâscarul) şi ştiinţa care 
studiază alcătuirea plantelor. 

PRIORITĂŢI SĂLAJ ENE 

Prima grădină botanică din vechiul Regat este cea din laşi, 
înfiinţată de Anastasie Fătu în 1856, care însă a avut o viaţă scurtă. 
Proiectul a fost dus la capăt abia după un veac, în 1963, de prof. 
Emilian Ţopa, grădina din laşi fiind în prezent cea mai mare din ţară. 

în Bucureşti, ea a fost înfiinţată de dr. Carol Davila, tatăl 
dramaturgului, în 1860, pe lângă Şcoala de medicină şi farmacie. în 
1874, grădina se mută în faţa Universităţii, ca apoi în 1884 să se 
stabilească definitiv în dreapta şoselei Cotroceni. 

Deşi o serie de parcuri dendrologice sau „grădini de iarnă" 
(sere) au fost constituite mai devreme pe o serie de domenii 
nobiliare din Ardeal sau Banat, printre care se numără şi Jiboul, 
prima grădină din România destinată anume cultivării şi studierii 
ştiinţifice a plantelor a fost întemeiată în Crasna sălajană, în 1805, 
de Cserey Farkas jr. La vremea respectivă (1770), baronul Ignaz 
von Born, un savant trimis de curtea vieneză să prospecteze 
bogăţiile noilor provincii alipite imperiului, îi mărturisea cu obidă 
renumitului mineralog britanic John James Forber, că singura 
grădină de profil din această parte a Europei se găsea la Viena. 

Terenul destinat de Cserey cultivării pasiunii sale se afla pe 
malul stâng al râului Crasna (a şi fost inundat de câteva ori), pe 
lângă drumul care duce către Vîrşolţ, în porţiunea de hotar denumită 
„Hosszu". El a fost înconjurat de un gard viu, pentru a nu permite 
accesul animalelor la parcelele unde convieţuiau mai multe mii de 
specii vegetale, atât sub cerul liber, cât şi în culturi de seră. 

Deşi n-a rămas nici o imagine care să ne-o înfăţişeze în toată 
splendoarea ei, am găsit o serie de mărturii ale contemporanilor 
care permit o reconstituire. Kazinczy Ferenc a vizitat-o în 31 
octombrie 1816 şi printre rarităţile existente a remarcat frumosul 
copac-lalea nord-american, statura semeaţă a „Aelianthus 
glandulosaf-e\, „Gledicia Triacanhosf cea cu spinii mari. în micuţul 
eleşteu cu nuferi înotau peşti de aur, iar în voliere păşeau ţanţoşi 
fazani argintii. La baza nalbei mediteraneene cu frunze de viţă 
(Kitaibelia vitiholia), o plăcuţă îl cinstea pe fondatorului ştiinţei 
botanice maghiare. Altminteri, Dr. Kitaibel Pâl (1757-1817) a 
cercetat anterior, în 1796, vegetaţia Sălajului şi a celorlalte regiuni 
din nord-vestul Ardealului, apoi şi-a publicat observaţiile în al doilea 
volum din „Descriptiones et icones" (1803), operă redactată 

împreună cu contele Frantz Waldstein-Wartemberg (1759-1823) în 
latină. 

în 1813, Cserey l-a avut ca oaspete şi pe dr. J. C. Baumgarten 
(1765-1843), un alt botanist cunoscut în epocă, autorul unui 
„Enumeratio Stirpium Magno Transilvaniae Principatus..." în trei 
volume (1816), unde găsim şi descrierea unui varietăţi locale de 
arbuşti, botezată „Silene Cseref în cinstea gazdei sale. Ierbarele 
voluminoase întocmite de acest medic neamţ stabilit în Ardeal sunt 
păstrate în prezent la Grădina Botanică din Cluj. 

însuşi Cserey Farkas ar fi dorit să convingă Gubernium-u\ 
transilvan sau Academia Vieneză să sprijine constituirea unei grădini 
botanice „naţionale" la Cluj. în acest scop, a întocmit mai multe 
memorii, care au rămas fără nici un rezultat. Văzând nepăsarea 
oficialităţilor, naturalistul din Crasna a apelat la entuziasmul 
tineretului studios. 

„MATEIAŞ GÂSCARUL" Şl BOTANICA 

Pe valea Someşului, în comuna Tohat, localitate aparţinătoare 
de vechiul judeţ Sălaj, aflată în apropierea Cehului Silvaniei, s-a 
născut Petre Dulfu (1856-1953), cunoscut de cei mai mulţi dintre noi 
drept „părintele" lui Păcală, în fapt, doctor în filologie cu o teză 
despre lirica lui Vasile Alecsandri, întemeietorul primei foi literare 
maramureşene, profesor la Şcoala Normală Superioară din 
Bucureşti, autorul mai multor lucrări, unele laureate de Academia 
Română. Doritorii pot afla mai multe date despre activitatea sa şi a 
consătenilor săi, precum Emil Bran, fost senator de Sălaj; Laurenţiu 
Bran, primul român care l-a tradus pe Eminescu în maghiară ş.a. din 
monografia „Tohat, străveche vatră românească de sub Codru", 
întocmită de Iulian Sălăjan, ajunsă în anul 2000 la cea de-a doua 
ediţie. 

lată că, alături de Petre Dulfu, putem aminti prezenţa în Sălaj a 
unui alt scriitor celebru care, pornind de la snoavele populare, a 
făurit o capodoperă. Este vorba despre Fazekas Mihâly (1765- 
1828), „părintele" lui Mateiaş Gâscarul. 

Cunoscuta poveste a boierului pedepsit de trei ori de orfanul 
căruia i-a furat gâştele a fost terminată în 1804, dar a circulat în 
manuscris până în 1815, când un student vienez a publicat-o într-o 
primă „ediţie-piraf . Ediţia „oficială" a apărut doi ani mai târziu şi i-a 

adus autorului o faimă mondială. Printre altele, ea i-a înlesnit 
accesul în „Dicţionarul enciclopedic român" întocmit de Academia 
R.P.R. în 1964.' 

La rândul lor, năstruşnicele întâmplări au cunoscut mai multe 
traduceri în româneşte. Prima dintre ele a apărut în colecţia de cărţi 
populare a „Sămănătoruluf în 1916, autorul şi volumaşul fiind 
prezentaţi de însuşi Nicolae lorga. Ea purta un titlu lung şi ciudat: „O 
paradigmă a leneşului Pipelea Gîscarul, mult curioasă, în stihuri 
alcătuită de loan Barac". Au urmat tălmăcirile profesorului ieşean 
Avram P. Topor (1949), cea a lui Rusalim Mureşanu (1966), etc. 

în 1806, la un an după înfiinţarea grădinii din Crasna, Fazekas 
Mihâly îl vizitează pe tânărul Cserey Farkas. Este începutul unei 
relaţii ce va dura mai mulţi ani, deoarece pe cei doi îi unea o pasiune 
comună: botanica. 

Fazekas Mihâly chiar a alcătuit, împreună cu Dioszegi Sâmuel, 
cumnatul său, un prim manual de botanică redactat în limba 
maghiară: „Magyar Fuveszkonyv" (Cartea herboristului maghiar), 
apărut în 1807, la un an după vizita făcută în Crasna. Spre 
deosebire de cărţile anterioare de plante medicinale, în paginile 
acestui volum autorii renunţă la poveştile medievale despre 
muşchiul ce creşte pe spânzurători, la mandragorele care se vaită 
când le dezgropi sau alte asemenea năzbâtii intrate în fondul de aur 
al superstiţiilor şi aplică pentru prima oară principiile de 
sistematizare stabilite de Karl von Linne. Simultan, ei încearcă să 
facă ordine printre denumirile plantelor cunoscute în partea noastră 
de lume. Deşi premiată şi întâmpinată cu entuziasm de lumea 
savantă, inclusiv de botanistul nostru amator din Crasna, manualul 
culegătorului de ierburi a constituit un eşec comercial: din cele 3.000 
de exemplare s-au vândut până în 1810 doar o treime. 1500 de 
exemplare au fost achiziţionate în 1823 de conducerea liceului din 
Debreţin, restul au căzut pradă şoarecilor. 

UN EŞEC IREPROŞABIL 

Pe parcursul tentativelor sale de a iniţia fondarea unor grădini 
unde oamenii să studieze foloasele şi să deprindă îngrijirea 
plantelor, Cserey Farkas a trimis în 1807 la Târgu Mureş, Cluj, 
Sârospatak şi Debreţin, principalele centre de învăţământ maghiare 
(reformate), o circulară prin care solicita conducerii şcolilor să aloce 

nişte suprafeţe de teren pentru înfiinţarea unor grădini şcolare pe 
lângă aceste licee şi se oferea să furnizeze gratuit seminţele şi 
materialul săditor necesar popularii lor cu specii vegetale. 

în Ardeal, demersurile sale au fost încununate de succes. în 
acelaşi an, 1807, deci cu aproape o jumătate de veac înainte de 
înfiinţarea centrului similar din laşi, profesorul de ştiinţe naturale 
Borosnyai Lukâcs Jânos din Târgu Mureş a amenajat parcela 
primită şi a pus să se construiască o seră. La Cluj, terenul destinat a 
fost ales lângă zidul cetăţii, iar cel mai destoinic îngrijitor al grădinii 
s-a dovedit a fi un elev de origine sălăjeană, Dobai Gyorgy. Nagy 
Kâroly, cercetătorul nostru din Crasna, consideră că entuziastul 
învăţăcel ar merita un studiu aparte pentru modul exemplar în care 
s-a achitat de sarcini. 

în Ungaria, bunăvoinţa lui Cserey n-a avut ecoul scontat. 
Colegiul din Sârospatak a emis o rezoluţie de tipul: „deşi nu este 
unul dintre coreligionarii noştri..." Va să zică, la Sârospatak, ştiinţa 
lui Cserey nu a fost suficient de reformată. 

Consiliul orăşenesc din Debreţin a răspuns favorabil la cererea 
colegiului. Nici că se putea altcumva, câtă vreme acolo funcţiona 
Fazekas Mihâly, care îşi asumase din 1806 funcţia de „perceptor" 
(casier) al liceului. Ulterior, după o intervenţie eroică (în 1811 a 
salvat puţina avere a şcolii dintr-un incendiu care i-a distrus şi 
propria lui casă), el a condus şi percepţia fiscală a oraşului. 
Revenind la grădinile noastre, consiliul a desemnat o parcelă cu o 
arie de 2091 stânjeni pătraţi (1 stânjen = 6 picioare ? 190 cm). 
Cserey Ie-a trimis lista plantelor selectate pentru expediere, cu 
instrucţiuni amănunţite asupra modului cum trebuie plantate, dar 
lucrările de pregătire a locurilor unde urmau să fie răsădite n-au fost 
începute niciodată. La insistenţele botanistului din Crasna, autorul lui 
„Mateiaş Gâscaruf avea să-i răspundă cu amărăciune în 13 iunie 
1810: 

„în ceea ce priveşte acest subiect, atât eu, cât şi cumnatul meu, 
st.fimabilul] Dioszegi, am uitat de mult de acesta, ca de nişte lucruri 
întâmplate în fragedă pruncie; aşa că o rog şi pe Domnia Voastră să 
uite de grădina noastră botanică şi să nu-şi facă nici cheltuieli, nici 
inimă rea din cauza ei'. 

Articol apărut în: 

Transilvania jurnal, 21 aprilie 2001, pag. 15. 

Imagine din spectacolul de operetă „Jânos Vitez" de Kacsoh Pongrâc, reprezentat 
la Opera Maghiară din Cluj, cu Sziklavâri Szilârd în prim plan, centru 



HAIDUCII LA GURUSLAU 



Din Şimleul Silvaniei se trage atât mama lui Matei Corvinul, 
Szilâgyi Erzsebet, cât şi familia Bâthory. Legenda zice că lângă oraş 
s-a pripăşit un balaur care a pus stăpânire pe fântâni şi le dădea 
cetăţenilor apă de băut şi de adăpat animalele cu târâita (eternă 
realitate sălăjană!), dar nu în schimbul unei taxe indexate lunar, ci a 
câte unei fecioare. Un cioban s-a hotărât să pună capăt acestei 
stări, a înfruntat jivina şi a răpus-o. în semn de preţuire, regele l-a 
înnobilat. Deci, curajosul [magh. „bâtor"] păstor a întemeiat familia 
care a dat Poloniei un rege, Lituaniei un ctitor de universitate, iar 
Ardealului mai mulţi principi, printre care şi Zsigmond (Sigismund), 
adversarul lui Mihai Viteazul. 

Cei doi s-au înfruntat de mai multe ori, iar ultima bătălie au dat-o 
în Sălaj, la Guruslău, în după-amiaza zilei de 3 august 1601, adică 
acum fix patru secole, cifră dodoloaţă, care urmează să fie 
aniversată în curând. Ca totuşi să nu ne facem de râs într-un 
asemenea moment festiv, credem că sunt binevenite câteva 
precizări menite să tempereze pornirile demagogice. 

lată un exemplu. în mod paradoxal, în oastea de 40.000 de mii 
de oameni condusă de Sigismund erau mult mai mulţi români (în 
special, moldoveni de-ai lui leremia Movilă, dar şi susţinători 
munteni ai fratelui său, Simion), decât în cea a lui Minai. 

Zice cronicarul Radu Popescu: „în mijlocul vremilor acestora, s- 
au unit Batăr Jicmon cu Irimiia-vodă den Moldova şi Simion-vodă 
den Tara Românească, şi toţi au ridicat oşti asupra lui Mihai Vodă. 
(...) Au avut război mare la Somliu, şi au biruit Mihai-vodă..." 

Vistiernicul lui Mihai, grecul Stavrinos, ne-a lăsat socoteala 
curată a oştilor lui Mihai: „Pedeştri erau mii trei, toţi înzăuzaţi. Erau şi 
fevgeresi (magh. Jegyveres"), patru mii. Spanioli şi valani (valoni), 
cam două mii. Haiduci erau, deosebiţi, nouă mii. Şerbi şi moldovani, 
alte trei mii. Călări şi pedeştri, toate ostile lor, în mii erau douăzeci - 
asta era toată armata lor." 

Deci sub comanda lui Mihai Viteazul, au luptat patru mii de 
vestici plus nouă mii de unguri. Nicolae lorga, care în operele din 
tinereţe a amintit doar trecător această luptă, recunoaşte acest lucru 
în „Istoria românilor pentru poporul românesc": 

„Se puse la cale o împăcare între Mihai şi Basta, cari erau să 
lupte împreună pentru a da Ardealul împăratului Rudolf al ll-lea. 
Sigismund ieşi înaintea oştirii cu plată, în care erau numai foarte 
puţini români, în părţile Şimlăului, dincolo de munţii ardeleni. Aici la 
satul Gorăslău, într-un ţinut de dealuri asemenea cu acela al 
Mirăslăului, care trebuia răzbunat acuma, se dădu lupta, la 3 august 
(st. n.) 1601. Călăreţii lui Mihai şi pedestraşii lui Basta o hotărâră. 
Sigismund fugi, cu aceeaşi neputinţă de a înfrunta primejdiile, până 
în părţile Rodnei..." 

Cine erau haiducii bihoreni care, sub comanda energică a 
voievodului muntean au decis soarta bătăliei de la Guruslău? 
Cuvântul „hajdu", deformare nemţească a lui „hajto", desemna la 
origine pe ţăranul ungur crescător de animale, păstorul de vite cu 
gaci largi, „licenţiat în mânuirea harapnicului. El a fost obligat să se 
transforme în soldat după căderea Budei (1541), ca să-şi apere 
turmele de prădăciunile trupelor turceşti. în timpul războaielor 
religioase, ce n-au reuşit să învrăjbească şi Ardealul, o parte dintre 
haiduci au devenit pedestraşi în leafă, viteji în luptă, dar grabnici la 
prădat, dobândindu-şi astfel o anumită notorietate, îndulcită şi 

preluată ulterior de limba sârbă şi apoi transpusă la noi în folclor, 
unde haiducul reprezintă eroul cel mai popular. 

Mulţi dintre ei au fost recrutaţi în vara lui 1601 la Debreţin, apoi 
încartruiţi în tabăra de la Moftinul Mic (lângă Satu Mare). Nicolae 
lorga, care nu cunoaştea noţiunea de „betyâr becsulef (onoarea 
tâlharului), îi caracteriza în „Istoria lui Mihai Viteazul' ca fiind 
„mercenari la îndemâna oricui'. Afirmaţia este cu totul gratuită: 
înaintea hătăliei, Bâthory a încercat să-i cumpere pe căpitanii lor, 
dar fără succes. Asta nu l-a împiedicat pe Basta să-şi 
împărtăşească temerile legate de fidelitatea lor într-o scrisoare 
adresată împăratului (să nu uităm însă că, din cauza lor, 
ranchiunosul Basta fusese nevoit să întârzie ridicarea taberei de la 
Moftin). 

După asasinarea lui Mihai Viteazul, haiducii au prădat o vreme 
prin ţară, concurându-i pe lefegii lui Basta, apoi s-au răsculat şi s-au 
alăturat principelui ardelean Bocskai Istvân (1605-1606), cel chitit 
să-i dea afară pe nemţi din ţară. Drept răsplată pentru sprijinul 
căpătat, Bocskai i-a căpătuit, Ie-a dăruit pământuri şi dreptul de a se 
conduce singuri. De aici şi de atunci se trage numele judeţului 
unguresc Hajdu-Bihar, başca numele unei sumedenii de sate şi 
denumirea slugilor înarmate (arnăuţilor boiereşti) de la conacele din 
Ardeal. 

Articol inedit 

Copie după Lupa Capitolina, amplasată în faţa Primăriei din Zalău 



IMAGINARUL ADMINISTRATIV 



(Lupoaica... leoaică) 



Am găsit printre monumentele publice cu care se mândreşte 
municipiul nostru pe pagina dedicată în situl propriu 
{http://www.zalausj.ro/ro/monumente.htm) şi unul de care nu ştiam. 
Alături de grupul de statui centenare, reprezentându-i pe baronul 
Wesselenyi Miklos şi pe baciul Samson Pop din Rona, am identificat 
în lista oficială tandemul poeţilor Ady Endre şi Octavian Goga din 
faţa Liceului teoretic, busturile lui Simion Bărnuţiu, Al. Papiu Marian, 
Mihai Viteazul, Corneliu Coposu, luliu Maniu, Andrei Şaguna, plus 
monumentul „îngeraşul" de la fântâna din centrul civic vechi, lată 
însă că la sfârşit este trecută şi o statuie necunoscută: „monumentul 
LEOAICĂ, din faţa primăriei". 

în faţa Primăriei din Zalău, există într-adevăr un monument, dar 
n-are nimic leonin în înfăţişare, ci este o replică a celebrei Lupa 
Capitolina găsită la Roma, ce reprezintă o lupoaică niţel costelivă, 
dar în putere, feroce şi vigilentă, dând ţâţă lui Romulus şi Remus, 
eroii care au întemeiat Cetatea Eternă cu aproape trei milenii în 

urmă. Dacă intuiţia nu ne înşeală, misterul începe să lămurească: 
iată o dactilografă cu unghii frumos lăcuite şi şoldurile îndesate într-o 
fustiţă mini, o vedem cum ia o listă scrisă de mână, aproape ilizibilă 
şi, fără să arunce o privire pe fereastră, către grupuşorul de pe 
soclul înălţat la nivelul geamului, unde până la trecerea în noul 
mileniu s-a înălţat un mic obelisc cu o stea roşie, dedicat ostaşului 
sovietic, gândul femeii îi fuge la salariul ei de bugetar, prea micuţ 
pentru preţurile din piaţă, chiar atunci când e socotit în sute de feline 
africane. Prin urmare, sărăcuţa de dactilografă bate repede „leoaică" 
în loc de „lupoaică", numai să se ştie scăpată de-o grijă. La urma 
urmei, nu-i plătită să şi corecteze ceea ce a scris, aşa cum nu-i nici 
grija webmaster-u\u\, el are doar datoria să posteze textul pe web. 

Ori poate că era o fată nevinovată şi a acţionat un impuls 
lăuntric de pudicitate, cu gândul la versul poetului: „Leoaică tânără, 
iubirea". Spre deosebire de marile feline, lupoaicele nu se bucură de 
un bun renume, pentru că în perioada de împerechere dau dovadă 
de un apetit sexual exagerat, drept care numele lor a fost asociat cu 
damele vesele, găzduite cândva în stabilimentele numite „lupanare". 
Anticii credeau că un fir de păr din coada lupului poate aduce iubirea 
oricărei femei. Istoricul Titus Livius susţine în opera sa capitală, „De 
la fundarea Romei', că s-ar putea ca Acea Larentia, soţia ciobanului 
Faustulus, mama adoptivă a gemenilor născuţi de vestala Rhea 
Silvia, să fi fost poreclită „lupoaica" de către ciobanii din regiune, 
pentru că era o desfrânată. 

Grecul Plutarh ne povesteşte că, într-una dintre lunile de iarnă 
ale anului, sezonul când femelele de lup intrau în călduri, aveau loc 
ritualurile de protejare magică a turmelor de atacurile fiarelor 
sălbatice. în timpul sărbătorii numite „lupercalii", preoţii romani tăiau 
din pieile animalelor jertfite zeului Luperculus curele subţiri şi, cu ele 
în mână, făceau ocolul colinei Palatinului, pornind de la locul unde, 
conform legendei, Romulus şi Remus ar fi fost alăptaţi de o 
lupoaică. Sacerdoţii îi biciuiau cu aceste cureluşe pe toţi cei întâlniţi 
în cale. Lumea răbda cu bună voie, deoarece se credea că loviturile 
aduc noroc bărbaţilor, iar femeilor le uşurează naşterea. Curelele se 
numeau „februa", de aici şi numele lunii: februarie. 

Statuia originală provine din Etruria şi se consideră că a fost 
realizată de un artist grec necunoscut, în secolul al Vl-lea sau al V-lea 
dinainte de Hristos. în 296 Î.H., o altă reprezentare (o „tabula") a fost 
comandată şi amplasată pe Palatin de fraţii Quintus şi Cnaeus 

Ogulnius, edilii oraşului. Plinius cel Bătrân a asistat la aducerea 
statuii în forumul roman, fapt consemnat în „Istoria naturală". Marcus 
Tullius Cicero ne povesteşte în „Despre divinaţie" (De divinatione) că 
a fost lovită de un fulger. După prăbuşirea imperiului roman din 
Apus, actuala statuie a fost adăpostită în biserica San Teodoro până 
în 1471, când a fost strămutată în Palatul Conservatorilor, unde se 
află şi în prezent. Deşi apar împreună în multe alte reprezentări: pe 
monede, în picturi, pe sarcofage, stele funerare sau basoreliefuri, se 
crede că gemenii de sub această statuie au fost adăugaţi ulterior, fie 
în secolul al XV-lea de Antonio Pollaiuolo, fie ceva mai târziu, de 
Guglielmo della Porta. 

Conform lui Constantin Pop, în 2000, Ungaria (fosta provincie 
romană Pannonia) deţinea un număr record de vestigii arheologice 
cu figura lupoaicei. Urmăm noi, la egalitate cu francezii, cu câte 8 
piese: şapte reliefuri funerare în Transilvania şi o lespede sepulcrală 
în Dobrogea. Cinstit ar fi fost să se adauge şi gemă, piatra de inel, 
descoperită la Resca-Dobrosloveni în Oltenia. 

Primele cinci replici moderne au fost donate în 1921 de statul 
italian şi au fost amplasate în Timişoara, Cluj, Târgu Mureş, 
Bucureşti şi Chişinău. Cu excepţia primeia, amplasată în 1926, 
tocmai de Sângeorz, în faţa Catedralei Mitropolitane din marele oraş 
bănăţean, toate celelalte au avut o existenţă zbuciumată. Cele din 
Chişinău şi Bucureşti au fost distruse, astfel încât capitala a primit o 
altă replică în 2003, cu ocazia vizitei preşedintelui Ion lliescu la 
Vatican. Statuia din Cluj a fost mutată de mai multe ori, iar apoi dusă 
pentru conservare la Muzeul de Istorie al Transilvaniei („băgată la 
beci', cum bine zicea presa locală), mai întâi în 1994, de celebrul 
primar Gheorghe Funar, iar în 2006 de Emil Boc (după 
reamplasarea ei, la 1 Decembrie 2002, în faţa bisericii ortodoxe cu 
hramul „Schimbarea la faţă"). Copia din Târgu Mureş a fost adusă la 
Turda, ca să nu fie distrusă, precum cea din Chişinău, unde acum a 
dispărut şi o altă replică, donată Moldovei de către statul român, 
după declararea independenţei acesteia. 

în jurul lui 1930, dictatorul Benito Mussolini a dorit să strângă 
relaţiile dintre patria mamă şi fii ei strămutaţi în S.U.A., aşa că a 
dăruit o altă serie de statui mai multor comunităţi italiene din Lumea 
Nouă: Cincinnati (Ohio), Rome (Georgia), New York. 

Lupoaica cu gemenii a devenit emblema jocurilor olimpice de 
vară de la Roma, organizate în perioada 25 august - 1 1 septembrie 

1960. Simbolul latinităţii beneficiază de un sit belgian specializat, 
realizat de Alain Meurant: Lupa Capitolina Electronica 
(http://lupacap.fltr.ucl.ac.be/), în şase limbi: franceză, engleză, 
italiană, spaniolă, germană şi olandeză. Atenţie, ca să-l accesaţi 
trebuie să daţi un clic pe grămada de cărţi din josul primei pagini, 
aflată în dreapta unei inscripţii rulante. Din păcate, nici una dintre 
copiile româneşti nu este amintită aici, dar nu cred că aceasta ar fi 
vina entuziastului webmaster. 

Articol apărut în: 

Caiete silvane, nr. 3 (38) / martie 2008, pag. 25. 

„Centrul Financiar" din Zalău, văzut din Complexul de magazine „Silvania" 



JUDEŢUL SĂLAJ IN N.A.T.O. 



La cea de-a noua ediţie a Festivalului „Primăvara Poeziei", 
tradiţionala întâlnire la Zalău a poeţilor români şi maghiari, am avut 
parte de o surpriză de proporţii când Lakatos Mihâly a anunţat 
apariţia la Editura M-ertek a unei traduceri din proza lui loan Groşan, 
„Vaslui megye a NATO-ra gyur", transpunerea în maghiară a 
foiletonului „Judeţul Vaslui în N.A.T.O", apărut între 1999-2001 în 
revista „Academia Caţavencu" şi publicat în volum de către Editura 
Aula din Braşov în 2002. 

Autorul este un umorist celebru, o legendă vie. în ianuarie 1987, 
când m-am întâlnit cu colegii de la cenaclul „Echinox", ei mi-au 
arătat cu mândrie celebra gazetă de perete de la Facultatea de 
Litere din Cluj, în faţa căreia se bulucise lumea vreme de trei zile, de 
n-a putut trece tovarăşul decan pe acolo. Când Domnia-Sa s-a 
interesat de ce toată această agitaţie, i s-a spus că Asociaţia 
Studenţilor Comunişti i-a dat lui loan Groşan sarcina să aducă 
gazeta de perete a facultăţii în atenţia publicului, drept care 

şugubăţul a umplut-o cu bancuri care-l aveau ca personaj principal 
pe Bulă. 

Tot pe atunci, în amurgul „lepocii de Aur", grupul „Ars Amatoria", 
format din loan Groşan, Radu G. Ţeposu, George Ţîra, Lucian 
Perţa, loan Buduca şi alţii, a publicat săptămânal serialul „O sută de 
ani la porţile Orientului' în revista „Viaţa studenţească". Numele 
grupului fusese inspirat de titlul cărţii lui Publius Ovidius Naso, care-l 
costase pe poet exilul la Pontul Euxin şi nu înseamnă deloc „arta 
amatorilor", ci „arta de a iubi" (arta de a face dragoste). Cu 
complicitatea involuntară a unor cenzori neştiutori de latină, pleiada 
de tineri umorişti s-a lansat în mai multe acţiuni subversive, lansând 
parodie după parodie. în genul SF politic, ei au publicat în revista 
„Ştiinţă şi tehnică" şi în „Almanahul Anticipaţia" un serial la fel de 
cucuiet: „Epopeea spaţială 2084" sau „Planeta M" (de la „Mediocri"). 

2084, adică fix un secol de la orwellianul an 1984, reprezintă şi 
perioada când judeţele Sălaj şi Vaslui concurează cu înverşunare ca 
să fie admise în Pactul Nord-Atlantic. Ele două constituie ultimele 
unităţi administrative româneşti neprimite în N.A.T.O., deoarece 
scriitorul a pornit de la premiza că ţara noastră urma să fie primită în 
marea organizaţie militară în mod eşalonat, judeţ cu judeţ. în 
viziunea iniţială, din 1999, la început, în 2049, vor fi admise numai 
capitala şi Clujul, Constanţa şi Timişul, urmate după trei ani de 
Braşov, locul de producţie a elicopterelor „Dracula". în 2053, cu 
sprijinul puternic al lobby-ului maghiar, va veni rândul judeţelor 
secuieşti (Covasna, Harghita, Mureş), dar şi a Călăraşi-ului, unde se 
va construi un puternic Combinat de Prelucrare a Bumbacului. 
Provocat de performanţele economice modeste din statisticile 
economice curente, umoristul înfige cuţitul până la os: în viitor, 
Pactul Nord-Atlantic va deveni practic o instituţie de dimensiuni 
globale, din care vor lipsi doar Rusia, Bielorusia, Ucraina, republica 
Transnistreană, China, Lesotho şi cele două judeţe ale noastre (da, 
da, până şi Cuba a aderat). 

în dimineaţa zilei decisive de marţi, 4 aprilie 2084, Aurel 
Aflorăchioaiei, prefectul de Vaslui, priveşte cu satisfacţie coloanele 
de muncitori de la Combinatul de Paraşute, care manifestează 
împotriva primirii Sălajului în N.A.T.O., dar din Zalău i se trimite un 
mesaj cifrat care-l pune serios pe gânduri. Sălăjenii au ieşit cu mic, 
cu mare, tot judeţul, în stradă la un carnaval, momiţi şi de tonele de 
palincă pusese la bătaie de prefectura silvană, ca să glumească şi 

să râdă pe seama Vasluiului. în plus, oficialităţile oraşului le-au 
mobilizat şi pe handbalistele de la SILCOTUB Zalău, câştigătoarele 
Cupei Parteneriatului pentru Pace: 

„Erau fete tinere, sărace, le ardeau buzele pentru câţiva dolari şi 
ce n-ar fi făcut ele pentru nişte generali americani chiauni de 
palincă, numai să intre Sălajul în N.A.T.O.? Când îşi imagină câteva 
secunde cheful din vila foarte bătrânului Virgil Măgureanu de la 
Giurtelec, cu tot staff-ul american descheiat la cămăşi şi prohaburi şi 
cu handbalistele numai cu genunchiere pe ele cântând „Aşa beu 
oamenii buni" şi „Love me tender", prefectul Aflorăchioaiei simţi că 
turbează." 

Reprezentantul din Vaslui al guvernului se hotăreşte să exercite 
discret presiuni asupra Comisiei Aliate de Control, cazate la motelul 
„Hanu Victoriei" de la Podu-înalt. Hangiţă este, evident, o altă 
Ancuţă, „la Bovary roumaine", o femeie coaptă, nurlie, epilată, 
antrenată, cu mijlocelul strâns mioritic într-un bătrân brâu de lână şi 
cu nişte glezne fine, „lipsite totalmente de varice". Faptul că Ancuta 
este nevasta lui Sir Rodion Aniprulesei nu contează prea mult. In 
politică, de la Machiavelli încoace, se ştie că: „scopul scuză 

mijloacele", iar mijlocul Ancuţei ehei, mijlocul... poate ar trebui 

aici pana unui Faulkner sau a lui Cristian Tudor Popescu să ne 
zugrăvească exact ce avea Ancuţa în mijloc..." 

Deoarece Lakatos Mihâly a publicat cu un prim titlu, „Vaslui 
megye a NATO-ban" , traducerea primelor 49 (dintre cele 132) de 
capitole în revista „Nagyvilâg" 12/2008, publicaţie prezentă şi pe 
internet, cunoscătorii limbii maghiare îşi pot face uşor o idee despre 
calitatea transpunerii. Textul este fluent, dinamic, cuceritor, dar 
totuşi uneori pierde mult din farmecul originalului românesc. O bună 
parte din savoarea lui este asigurată de forma dialectală vorbită de 
găgăuzele din Ansamblul „Prichindelele nopţii". Apariţia lor este 
anunţată în episodul 38, apoi apar la bordul unui vechi autobuz 
„Karosa" în următorul şi rămân în centrul atenţiei până la sfârşit, 
când pică din senin viteazul locotenent Liubomir Vladimirovici 
Kurskov de la Prima - şi din păcate Ultima - Divizie Aeropurtată 
Găgăuză. 

în vara anului 2001, loan Groşan a abandonat foiletonul. în 
ultimul episod, prefectul de Vaslui îşi propunea să deschidă un lanţ 

de sifonării în tunelul săpat între Republica Găgăuză şi judeţul 
moldovean care ne-a concurat la sânge. Aşa că, în lipsa unor repere 
concrete din realitatea imediată, mă tem că va trebui să aşteptăm 
până în 2084 ca să aflăm: a intrat Sălajul în N.A.T.O. ori ba? 

Articol apărut în: 

Caiete silvane, nr. 6 (53) / iunie 2009, pag. 24. 

Lămpaşe de Halloween, realizate de elevii de la Grupul Şcolar „Octavian Goga" din 

Jibou 



NĂLUCI AUTOSTOPISTE 



Deunăzi a trecut pe la biblioteca noastră un şcolar, în căutarea 
unei cărţi de folclor, l-am dat una cu numărători şi ghicitori, dar n-a 
fost mulţumit, vroia o carte cu cântece populare. Recunosc, a fost un 
dialog al surzilor, unde fiecare a înţeles altceva: el, cu gândul la 
emisiunile de pe TVR sau Etno, ceruse folclor muzical; eu, cu 
gândul la vârsta şi preocupările lui, m-am gândit la folclorul copiilor. 

Am căzut pe gânduri, deoarece noţiunea de folclor este foarte 
cuprinzătoare. A fost o vreme când „trage badea din tractor/ brazdă 
nouă pe ogor" era considerat un folclor „nou", de tip „revoluţionar", 
total opus strigăturilor decadente, gen: „taci nănaşule din gură/ că te 
spun la toată lumea/ ce-ai făcut cu mine-n şură..." Tot folclor este şi 
cel adunat în cartea lui Jan Harold Brunvand, „Encyclopedia of 
Urban Legends" (2001), unde autorul a adunat tot felul de poveşti 
năstruşnice, culese din marile şi micile oraşe, unde circulă din gură 
în gură până când ajung în ziare şi, uneori, provoacă adevărate 
isterii în masă. 

Un caz tipic, înregistrat nu demult în Sălaj, a fost legenda „dubei 
negre", relatată de cotidianul „Magazin sălăjean" (12 martie 2007). în 
Zalău s-a răspândit zvonul că prin oraş circulă o maşină cu chinezi 
care răpesc copiii, îi duc pe Meseş şi le scot organele ca să le vândă 
celor dornici de transplanturi. Povestea a fost lansată de o emisiune 
de televizor de pe un post naţional, a făcut furori în tot judeţul, dar, 
până să ajungă pe malul Someşului, a suferit, ca orice naraţiune 
populară, tot felul de modificări, astfel încât jibouanii au jurat că este 
vorba despre o maşină de culoare... portocalie. 

Pentru un folclorist, nimic nou sub soare, este vechea temă a 
lupului/ ursului/ ţiganului care fură copii, transpusă de George 
Coşbuc în binecunoscutul său „Cântec": „A venit un lup din crâng,/ 
Şi-alerga prin sat să fure/ Şi să ducă în pădure/ Pe copiii care 
plâng." Pentru profesorul american, este tema „hoţilor de organe" 
(Organ Thefts), tipică ţărilor din lumea a treia. 

J. H. Brunvand a rezervat capitole aparte relatărilor „specifice", 
culese din diferite ţări: Argentina, Australia, Canada, Polonia etc. 
România este prezentă cu trei cazuri. 

Primul este unul de „canibalism accidentat', poveste 
asemănătoare cu cea din „Pastrama trufanda" de I. L. Caragiale: o 
mătuşă din S.U.A. a lăsat cu limbă de moarte să fie incinerată şi să-i 
fie trimisă cenuşa în ţară. întrucât urna era una frumos nichelată, cu 
inscripţii aurite, strălucitoare ca un trofeu de preţ, vameşul s-a 
îndrăgostit de ea şi a hotărât s-o păstreze pentru sine. A deşertat 
conţinutul într-un borcan de condimente culinare şi l-a trimis aşa 
destinatarilor. Când rudele au văzut că scrie „Vegeta" pe el, au 
folosit praful ca să facă supă din el. 

Al doilea caz este cel al falsei echipe de control, trimisă, 
chipurile, să adune mostre de aer sau apă. Escrocii umblau din uşă 
în uşă şi ziceau că li s-au terminat recipientele pentru recoltare, 
drept care cereau un borcan sau o sticlă (care să se închidă 
ermetic!) de la gazdă. Când strângeau destule, duceau la alimentară 
sticlele adunate prin acest şiretlic şi le vindeau. 

Cel de-al treilea caz este cel al „autostopistelor dispărute" . După 
ce vor citi rezumatul, foştii sau actualii liceeni vor începe să râdă cu 
poftă, deoarece este o versiune a binecunoscutei poveşti folosite de 
Mircea Eliade în nuvela fantastică „La ţigănci". Ei bine, iată că în 
America ea a devenit un exemplu de cazuistică românească. 

Un şofer de cursă lungă culege nişte autostopiste de pe 
marginea drumului, le duce până acasă la ele, unde fetele îi 
mulţumesc, în unele versiuni chiar îl găzduiesc peste noapte, apoi 
dimineaţa se despart cordial şi omul îşi continuă cursa. Când, peste 
un timp, trece din nou prin localitatea respectivă, îşi aduce aminte de 
ele şi le caută, însă nu le găseşte la adresa ştiută, vecinii dau din 
cap, ridică din umeri şi-i spun fie că respectivele n-au locuit niciodată 
acolo, fie că au murit cu mulţi-mulţi ani în urmă. 

Motivul „autostopistelor fantomă" are o cazuistică foarte bogată 
în lume şi foarte multe subvariante. Imediat după Revoluţie, am auzit 
o astfel de poveste şi la noi în judeţ. O activistă de la fosta 
organizaţie de femei a partidului comunist a plecat să ţină o şedinţă 
într-unui dintre satele de pe Valea Someşului, nu mai ştiu dacă la 
Letca sau la Lozna, dar undeva pe-acolo. Ca de obicei, a trebuit să 
le lămurească pe femei să sporească cantitatea de lapte contractată 
la stat şi să le îmboldească să nască cât mai mulţi prunci, că ţara 
are nevoie de oameni harnici şi braţe puternice. După partea 
oficială, a urmat întrunirea tovărăşească, cu prăjituri, cafele şi un pic 
de palincă, apoi tărăncile s-au întins la bârfe, ca între nişte femei 
bucuroase că au ocazia să scape pentru o scurtă vreme de treburile 
de acasă. Va să zică, s-a înnoptat de-a binelea până au ajuns să 
pună punctul final după concluzii. 

Cum povestitoarea avea o rudă la Dej, echipa de propagandă 
nu s-a întors la Zalău, care era mai departe şi drumul prost, ci au 
urcat în sus pe vale. în dreptul satului Rus este o intersecţie, unde 
se poate coti la dreapta şi merge peste pod, la Simişna sau Zalha. 
Dacă se merge înainte, în dreapta e calea ferată şi Someşul, iar în 
stânga o coastă nesfârşită, cu o pădure deasă, abruptă. Ori de unde 
ar veni, când omul ajunge în dreptul podului şi vede dincolo de el 
spaţiul deschis al luncii, parcă i se ia o greutate de pe piept şi 
primeşte o gură cuprinzătoare de aer. 

Ei bine, aici în intersecţie, noaptea târziu, au văzut în bătaia 
farurilor două siluete fantomatice făcându-le semn să oprească. 
Şoferul a dat să încetinească, însă ceilalţi pasageri i-au cerut să 
meargă mai departe, ar fi trebuit să se înghesuie ca să le facă loc şi 
oricum era un ceas înaintat în noapte, iar ei se grăbeau să ajungă la 
Dej. Când au trecut de autostopiste, toţi cei din maşină au auzit 
desluşit, repet, în interiorul vehicolului, nişte voci tânguitoare care le 
cereau: 

- Luaţi-ne şi pe noi! Nu ne lăsaţi aici! 

Bineînţeles că şoferul s-a speriat, a apăsat pedala de 
acceleraţie până la podea şi a ţâşnit ca din puşcă, lăsând în urmă 
nebuloasele făpturi. Ajunşi în Dej, au povestit cele întâmplate 
neamurilor, care i-au lămurit că întâmplarea are cu adevărat ceva 
ieşit din comun, deoarece în locul cu pricina avusese loc cu câteva 
zile un teribil accident de circulaţie, soldat cu două victime. 

Unul dintre cei doi lei de piatră de la conacul Josika din Surduc (Sălaj), strămutaţi în 
Grădina Botanică „Vasile Fati" din Jibou 



LEII DE PIATRA 



Deasupra „grădinii romane" din parcul castelului Wesselenyi, 
lângă teii multiseculari ce umbresc Clubul Copiilor, se află doi lei de 
piatră. Ei nu sunt localnici, ci nişte oaspeţi aduşi la sfârşitul anilor 70 
(cândva între 1978-1980, potrivit domnului Silviu Săvan) de la 
conacul baronilor Josika din Surduc, de către profesorul Vasile Fati, 
astăzi directorul Centrului de cercetări biologice din Jibou. 

Neamul Josika e vechi şi renumit, atât pentru rolul jucat în 
istoria Ardealului cât şi pentru colecţiile de artă adunate de-a lungul 
secolelor. Dacă Wesselenyi Miklos sr. şi-a împodobit pereţii 
castelului cu scene de vânătoare pictate de Franz Neuhauser, nobilii 
surducani au preferat să adune portrete şi nuduri. 

După revoluţie, au trecut pe la biblioteca din oraş o pereche de 
cercetători maghiari, aflaţi în căutarea unor tablouri pierdute la 
sfârşitul celui de-al doilea război mondial. Stând de vorbă la o cafea, 
ei ne-au povestit păţania unei ţărănci din Surduc, al cărei soţ făcea 
ce făcea şi tot dispărea din casă. în cele din urmă, lelea Mărie l-a 

aflat pe baciul Ion în fundul curţii, la privată. Treaba s-a repetat de 
câteva ori, deşi omul era sănătos, nu-l durea burta şi nici nu-l 
chinuia pântecăraia. Femeia, curioasă, a aşteptat până când 
bărbatul i-a plecat la lucru, apoi a pornit să dezlege misterul. 
Scotocind prin căbănuţa de lemn, a găsit o pictură de ulei, rulată sul, 
ascunsă deasupra uşii, sub şindrilă. Pânza fusese decupată cu 
briceagul din ramă, cu ocazia jefuirii conacului de către ţărani. Ea 
reprezenta o preafrumoasă femeie, cu totul goală, operă a unui 
pictor italian. Ei bine, în seara aceea, când s-a întors de la câmp, 
baciu Ion a căpătat ceva, dar nu de mâncare. 

Cel mai cunoscut dintre ioşicanii din Surduc este romancierul 
Josika Miklos (1794-1865), prezent în manualele de literatură şi în 
istoriile literare cu romanul „Abaff (1836), scris chiar în comuna 
sălăjeană, reeditat de nenumărate ori, dar încă netradus în 
româneşte. Aproape de-o vârstă şi bun prieten cu Wesselenyi 
Miklos jr. (1796-1850), el i-a împărtăşit ideile liberale, reformatoare 
şi I-a susţinut în lupta pentru eliberarea iobagilor. Referindu-se la 
furtunoasele dezbateri din Dieta de la Cluj (1834-1835), unde 
susţinuseră necesitatea reformelor sociale, Josika îi scria după 
izbucnirea revoluţiei din 1848: „Sper însă că ajungând la Cluj, o să 
fie recunoscut Josika Miklos de la mişcările din 1834-35, dacă nu m- 
au identificat după cele 50 de volume ale mele." 

Cifra de 50 de volume nu este o exagerare. Proprietarul de 
odinioară al leilor de piatră din grădina botanică de azi ne-a lăsat 
moştenire o operă vastă, în special povestiri şi romane, cu subiecte 
istorice sau sociale: „Ultimul Bâthorf (Az utolso Bâthori, 1837), 
„Cehii în Ungaria" (A csehek Magyarorszâgon, 1839), „Zrinyi, poetul' 
(Zrfnyi, a kolto, 1843), „Casa cu două etaje din Pesta" (Egy 
ketemeletes hâz Pesten, 1847). După sfârşitul nefericit al revoluţiei, 
Josika a plecat în exil, unde a continuat să scrie şi să publice. Cel 
mai cunoscut roman din această perioadă este „Eszther" (1853). 
Prin nuvela „apocaliptică" „Zilele sfârşitului lumii" (Vegnapok, 1847), 
Josika Miklos se înscrie printre precursorii literaturii science-fiction, 
oferindu-ne una dintre primele profeţii funeste de la începutul erei 
industriale. A murit la Dresda, în 1865. La sfârşitul secolului al XIX- 
lea, cu puţin înainte de împlinirea a 100 de ani de la naştere (1897), 
osemintele i-au fost aduse în Cluj şi îngropate în cimitirul 
Hâzsongârd. 



102 Gyorfi-Deâk Gyorgy 



Articol apărut în: 

Someşul de Jibou, 9 / septembrie 2006, pag. 1 . 

BIBLIOGRAFIE: 

Josika Miklos, Abafi, Fuskuti Landerer Lajos Ny., Pest, 1836. 

Kâdâr Jozsef, Szolnok-Doboka vârmegye monographiâja, Dej, 
1901. 

Szilâgysâgi Magyarok (Maghiarii din Sălaj), Kriterion 
Konyvkiado, Bukarest, 1999. 



Curiozităţi sălăjene 



103 




Imagine de epocă a centrului vechi din Zalău 



O STATUIE CAT VEACUL 



în 18 septembrie se vor împlini 100 de ani de când în centrul 
Zalăului a fost amplasat grupul statuar realizat de Fadrusz Jânos, 
sculptorul care, asemeni lui Constantin Brâncuşi, s-a născut într-o 
familie de ţărani săraci, dar a avut geniu, a muncit din greu şi a 
ajuns celebru. Compoziţia cuprinde două figuri, doi oameni uniţi 
printr-un ideal: libertatea umană. Atât aristocratul Wesselenyi cât şi 
baciul Samson Pop, zis Coleră, au trăit la poalele monumentalului 
Piscui ce străjuieşte Jiboul şi câmpul de bătălie pe care a pierit 
oastea principelui Râkoczi; primul în cel mai mare castel baroc din 
această parte de lume, celălalt într-o colibă ciobănească din Rona, 
satul vecin de dincolo de apa Someşului. Să spunem câteva cuvinte 
despre fiecare. 



SCULPTORUL 

Fadrusz Jânos a văzut lumina zilei la Bratislava, în 1858. După 
ce a terminat şcoala elementară, a absolvit două clase de gimnaziu 
în Bratislava, apoi părinţii, care nu aveau pământ, l-au înscris ucenic 

la un lăcătuş. Tânărul i-a uimit pe meşteri cu ciopliturile sale în lemn, 
iar la examenul de meserie a prezent o poartă forjată de fier cu care 
a obţinut o medalie de aur. în 1875, ajunge la şcoala de artă din 
Zayugroc, dar cariera sa a fost definitiv determinată abia după ce a 
fost încorporat (a fost bună şi armata „chezaro-crăiască" la ceva). în 
perioada cât şi-a satisfăcut stagiul militar la Praga, l-a cunoscut pe 
celebrul sculptor ceh Myslbek, care l-a convins să persevereze. 

După ce a fost lăsat la vatră, a început să-şi câştige existenţa 
cu picturi pe porţelan. începe să realizeze şi sculpturi. Capul lui 
Ahasverus realizat din ghips a atras atenţia cunoscătorilor. Cu 
ajutorul unor iubitori de frumos, tânărul a dobândit o bursă şi a 
studiat în atelierului sculptorului neobaroc Tilgner, iar apoi a devinit 
elevul sculptorului Hellmer. Pe lângă „temele" de studiu obligatorii, 
harnicul student a realizat o întreagă serie de portrete: Cesar 
Scomparini (1886), Naiszidler Kâroly (1889), doamna lui Ortvay 
Tivadar (1888) etc. Devine celebru după ce realizează crucifixul care 
azi se găseşte la Galeria Naţională Maghiară. Prima comandă 
importantă a constituit-o realizarea statuii împărătesei Măria Tereza 
de la Bratislava. în 1894 se prezintă la concursul pentru realizarea 
unei statui ecvestre a regelui Matei Corvinul la Cluj şi proiectul său 
câştigă competiţia. Statuia a fost dezvelită în 1902. în acelaşi an a 
fost instalată şi statuia lui Wesselenyi în centrul oraşului Zalău, iar 
ulterior tot acolo a realizat şi un monument destinat descălecării 
căpeteniei ungureşti Tuhutum (vă reamintim că Zalăul este una 
dintre primele localităţi pomenite în Cronica lui Anonymus). 

Fadrusz a mai realizat cele două statui alegorice amplasate în 
1893 pe Ministerul Justiţiei de atunci, astăzi muzeu de etnografie; 
statuia ecvestră a lui Wenckhein Bela (1901); statuia lui Tisza Lajos 
(1904). Un alt grup statuar cunoscut este cel al lui Toldi cu lupii 
(1902), aflat în prezent tot la Galeria Naţională Maghiară. A murit la 
Budapesta, în 1903. Precum se va vedea mai jos, posterioritatea 
încă n-a ajuns la o concluzie definitivă în ceea ce priveşte valoarea 
operelor sale. Totuşi, vocile avizate ponderate, demne de încredere, 
îl remarcă pentru că „a reuşit să se îndepărteze de spiritul epocii, 
care punea accentul pe aspectele exterioare patetice, false şi să 
creeze opere ce perpetuează tradiţiile clasice ale sculpturir. 

UN NOBIL CU ADEVĂRAT NOBIL 

Tânărul baron Wesselenyi Miklos de Hodod a fost una dintre 
figurile proeminente ale revoluţiei paşoptiste din Ardeal. Ca să nu fiu 
bănuit de subiectivism, voi cita portretul făcut de George Bariţiu în 
monografia sa istorică „Părţi alese din istoria Transilvaniei, pe două 
sute de ani din urmă": „deştept la minte, însă şi de o tărie fizică 
robustă, spătos şi vânos, om de aceia pe care românul îi numeşte 
Sfarmăpietrii, era ţinut de către părintele său ca să se deprindă în 
toate ramurile gimnastice, umblare la vânat, călărit, luptat în arme, 
alergat, călătorit zile întregi pedestru şi altele ca acestea..." Deşi 
nobil şi privilegiat, tânărul Wesselenyi a încercat să schimbe statutul 
social al iobagilor săi, să facă oameni liberi din ţăranii arşi de soare. 
Când vântul schimbării a început să bată şi revoluţiile europene au 
secerat ultimele rămăşiţe de feudalism, Wesselenyi Miklos, deşi orb 
şi bolnav, a ţinut să vină în întâmpinarea vremurilor şi, întocmai ca şi 
Dinicu Golescu în Muntenia, şi-a eliberat pălmaşii şi i-a 
împroprietărit cu fâşia de pământ pe care o munceau, deşi nu exista 
nici o lege care să-l oblige să facă aceasta. în 27 martie el îi scria lui 
Wesselenyi Ferenc: „Dragul meu prieten. îţi trimit acea declaraţie 
care ieri a fost citită şi explicată ţăranilor mei. Românilor Ie-a citit-o 
protopopul din Popteleac tradusă în româneşte. Oamenii au primit-o 
cu mare simpatie. Sper că şi efectul va fi favorabil..." (scrisoare e 
publicată în întregime în voi.: Revoluţia de la 1848-1849 din 
Transilvania, vol.l, 2 martie-12 aprilie 1848, Editura Academiei 
R.S.R, Bucureşti, 1977, p. 148) 

Nu a fost o hotărâre oportunistă, cum încearcă unii să 
acrediteze ideea. Toată viaţa lui Wesselenyi a fost consacrată 
emancipării iobagilor. Pentru aceasta a susţinut şcoala din localitate, 
a creat prima grădiniţă din ţară, a organizat prima şcoală agricolă, 
unde i-a învăţat pe tineri cum să se gospodărească. Vocilor care 
mârâie că a făcut toate acestea doar ca să maghiarizeze populaţia 
românească le reamintesc că tinerii care se înscriau în şcoala 
agricolă din Jibou trebuiau să cunoască limba română ÎN MOD 
OBLIGATORIU. Wesselenyi a fost primul cetăţean european din 
acest colţ de lume, pionierul dezvoltării industriale a unei zone în 
care numai Nicolae Ceauşescu a mai făcut câte ceva (dar prost 
gândit), intelectualul care a combătut prejudecăţile unei societăţi 
anchilozate în apărarea privilegiilor pe care le deţineau o mână de 

oameni. Pentru toate acestea, merita o statuie şi ne bucurăm că 
Zalăul i-a dedicat-o amintirii sale. 

BACIUL SAMSON POP DIN RONA 

Ciobanul care se apropie respectuos, însă nu servil, de seniorul 
cocoţat pe un tanc de stâncă, a fost modelat de Fadrusz după chipul 
unui cioban din Rona, în vârstă de 80 de ani, pe nume Samson Pop. 
Folclorul local a interpretat astfel compoziţia: „Da' unde ţi-s oile, 
bade?" „Iaca or plecat să-şi coate un măgar"'. O variantă din 1988, 
care încă mai circula după Revoluţie, prezenta „poanta" într-o 
variantă radical schimbată. „Da' unde ţi-s oile tale, tovarăşe cioban?" 
„Iacă au trecut cu măgar cu tot în Ungaria". Apoi, ca nimeni să nu 
mai repete păţania, Ceauşescu s-a apucat să întindă sârma 
ghimpată de-a lungul întregii graniţe de vest. 

Octavian Goga cunoştea foarte bine dedesubturile ridicării 
statuii, probabil de la prietenul său, poetul Ady Endre, care fusese 
elev la colegiul Wesselenyi din Zalău (actualul Colegiu Silvania). în 
mod interesant, „poetul pătimirii noastre" n-a ştiut să se identifice cu 
ţăranul mândru, a cărui înţelepciune şi cunoaştere adâncă îi 
brăzdează chipul în ridurile turnate în bronz. într-unui dintre 
articolele sale din timpul războiului (1916), Octavian Goga îl acuza şi 
declara că nu şi-ar fi schimbat conştiinţa cu dânsul, văzând într-însul 
ditamai trădătorul de neam. Dar lui Goga nu i-au plăcut nici luliu 
Maniu, nici Alexandru Vaida-Voevod, nici alţi ardeleni care i-au 
criticat politica. 

Nici Ady Endre nu i-a recunoscut pe strănepoţii lui Samson Pop 
în figura luminată de credinţa că Dumnezeu chiar i-a făcut pe toţi 
oamenii egali. în articolul său publicat în „Nagyvâradi Naplo" 
(Oradea), cu o zi înainte de dezvelirea grupului statuar, spunea: 

„Ţăranul din vecinătatea Zalăului, cel al cărui bunic iobag a fost 
ridicat alăturea de Wesselenyi, acum îşi amăgeşte foamea ce i-a 
cotropit pântecele ronţăind un măr sau un fir de paie. (...) [El\ se 
buluceşte la porţile Bratislavei, ca să salute cu urale înţelegerea ce-l 
va jupui de piele, ca să sărute piciorul care-l va zdrobi, făcând tot ce 
a fost posibil ca să redevină iarăşi sclavul unor magnaţi înfumuraţi şi 
cu toane". 

Vor veni şi alţii, care vor judeca în fel şi chip atitudinea lui baciu 
Pop. Cu toţii uită un lucru, el e unul dintre noi, un om care, spre 
deosebire de domnii care îşi macină nervii şi sănătatea în lăcomia 
de a pune mâna pe putere, şi-a trăit traiul şi şi-a mâncat mălaiul, a 
trecut demn peste greutăţi şi umilinţe ca să descopere că aşteptările 
i-au fost împlinite. în împăcarea lui nu există nici un pic din mult 
amintita resemnare mioritică, ci făptura lui e plină cu seninătatea 
omului care ştie că nimic din cele ce-a pătimit nu-l va face să 
roşească când, depărtându-se de domnii pământeni, va da 
socoteală Domnului din ceruri. 

ISTORIA PROPRIU-ZISĂ A STATUII LUI FADRUSZ 

Povestea ridicării grupului statuar Wesselenyi a apărut în 
numărul din 22 septembrie 1902 al săptămânalului „Szilâgy". 

încă la începutul ultimului deceniu al secolului XIX, fiecare 
localitate a început căutările de a se remarca în răstimpul sărbătoririi 
unui mileniu de la coborârea celor şapte triburi maghiare în câmpia 
panonică. Fiecare oraş, fiecare sătuc şi-a examinat istoria, şi-a 
căutat un model istoric pe care să-l perpetueze. în mod fericit, 
sălăjenii l-au ales pe tânărul Wesselenyi Miklos. Ideea i-a venit 
profesorului Pungur Gyula, profesor la şcoala publică de băieţi din 
Zalău, care a înaintat inspectoratului şcolar judeţean o propunere în 
acest sens în 2 octombrie 1891. în şedinţa publică din 19 octombrie 
a consiliului judeţean, condusă de subprefectul Szikszay Lajos, 
propunerea a fost discutată şi aprobată. A fost constituită o comisie 
însărcinată cu construirea statuii din din care au făcut parte: 
subprefectul Szikszay Lajos, preşedintele comisiei; notarul şef Moni 
Gyula, secretarul comisiei; contele Bethlen Andrâs, ministrul 
agriculturii; Pechy Tamâs, preşedintele Camerei Deputaţilor; Gyulai 
Pal, membru al Academiei de Ştiinţe şi Gerloczy Kâroly, viceprimarul 
Budapestei, ca membrii ai comisiei. Dintre aceşti şase membri 
numai doi aveau să apuce dezvelirea statuii, restul de patru trecând 
întru odihnă veşnică pe parcurs. Mai târziu, comisia a cooptat printre 
membrii ei şi pe baronul Dioszeghy Zsigmond, primarul oraşului 
Jibou; Kincs Gyula, directorul colegiului evanghelic reformat din 
Zalău; Munczhart Jozsef, inginer-şef regal; dr. Both Istvân, profesor 
la gimnaziul principal; dr. Veress Sândor, solgabirăul-şef din Zalău; 

antrepenorul Orbân Kâroly jr. şi dr. Octavian Felecan (Felekân 
Oktâv) vicenotar judeţean. 

Prima şedinţă de lucru a avut loc în 9 noiembrie 1891. Atunci au 
fost redactate şi trimise primele liste de circumscripţie, care cereau 
persoanelor cu stare să sprijine ridicarea monumentului. Ea a fost 
urmată de o circulară trimisă în 13 decembrie tuturor organelor 
administrative din ţară. 

Prima donaţie, de 10 forinţi, a sosit în 7 dec. 1891, din partea 
oraşului Vârşeţ (Versec), urmată în curând şi de alte donaţii mai 
substanţiale. Cea mai importantă dintre toate a fost donaţia de 1000 
forinţi oferită de Budapesta. Judeţul Sălaj a contribuit la cheltuielile 
statuii cu 17.648 coroane şi 96 fileri în baza hotărârii 229 din 2 
septembrie 1894. Actul oficial cuprindea cerinţele privitoare la 
întocmirea statuii. Potrivit acestora monumentul trebuia terminat în 
întregime şi amplasat până la 1 mai 1896; cheltuielile trebuiau să fie 
mai mici de 40.000 de coroane. Au fost invitaţi să participe cu lucrări 
la concurs artiştii budapestani Szechy Antal, Szenyi Kâroly, 
Bezeredy Gyula şi Hollo Barnabas. 

în cele din urmă, la competiţie au participat două lucrări, cele 
ale lui Hollo Barnabas şi Bezeredy Gyula. După audierea opiniilor lui 
Zala Gyorgy şi Strobl Alajos, comisia n-a acceptat niciuna dintre 
operele propuse. Nu se ştie cine a venit cu ideea să se vorbească 
cu Fadrusz Jânos, care dobândise notorietate în urma realizării 
statuii împărătesei Măria Tereza din Bratislava şi tocmai câştigase 
concursul pentru realizarea statuii lui Matei Corvinul din Cluj (despre 
modul în care a decurs concursul, vezi fragmentul din cartea lui 
Murrâdin Jeno, publicat de cotidianul „Szabadsâg" (Cluj), nr.164 din 
20 iulie 2002). Deşi era încă practic necunoscut în Ardeal, comisia I- 
a contactat pe artist prin intermediul deputatului dr. Nemenyi 
Ambrus. 

Sculptorul a prezentat modelul în miniatură al statuii în ziua de 1 
august 1896, care a fost acceptat cu bucurie de comisie. în zilele 
următoare, comisia a semnat şi contractul cu Fadrusz Jânos. în 
temeiul acestuia, Fadrusz ar fi trebuit să pregătească statuia pentru 
dezvelire până la 1 iulie 1897, adică să întocmească modelul, să-l 
toarne în ghips, iar apoi în metal, muncă pentru care urma să 
primească 40.000 de coroane. 

Pe atunci, locul statuii era stabilit în piaţa Kossuth (azi luliu 
Maniu), dar în 22 iulie 1899 Fadrusz a propus ca loc de amplasare 

definitivă bazinul fântânii arteziene din piaţa Kossuth. Comisia a luat 
o decizie în această privinţă în 29 aprilie 1900, când a solicitat în 
scris ca primăria să mute mai încolo bazinul fântânii. 

în 30 ianuarie 1901 au sosit de la turnătoria budapestană 
Bescharner cele două personaje ale statuii. Ele au fost depozitate la 
sediul prefecturii, cu gândul că vor fi montate şi dezvelite în luna mai 
sau iunie a anului respectiv. Dar 1901 era un an electoral, aşa că în 
27 februarie comisia s-a întrunit din nou şi a amânat evenimentul 
pentru luna septembrie. Tot atunci a fost luată hotărârea să-l invite 
pe Szilâgyi Dezso, ministrul justiţiei, care urma să ţină cuvântarea 
festivă. Moartea ministrului a modificat acest plan. în 5 ianuarie 1902 
a fost solicitat Thaly Kâlmân să rostească discursul omagial, dar el 
nu a acceptat această sarcină de onoare, invocând motive de 
sănătate. în 22 martie toată lumea a căzut de acord asupra 
persoanei menite să ţină cuvântarea inaugurală. Profesorul 
universitar şi prozatorul Beothy Zsolt şi-a asumat această sarcină 
nobilă. în şedinţa conducerii judeţene din 30 aprilie data festivităţii 
dezvelirii a fost stabilită drept 18 septembrie 1902, care a rămas 
definitivă. 

NIŞTE STATUI FĂRĂ NOROC 

Deşi s-ar crede că bronzul e un material nemuritor, care răzbate 
prin veacuri, iată că nu-i adevărat. Fadrusz n-a avut noroc cu statuile 
sale. Cea a Măriei Tereza a fost dărâmată după primul război 
mondial, fiind considerată ca un simbol al dominaţiei Habsburgice. 
Statuia lui Matei Corvinul de la Cluj a purtat mai multe inscripţii, 
ultima fiind adăugată de actualul primar al municipiului Cluj, 
binecunoscutul Gheorghe Funar. Deşi a depus multe străduinţe, 
Funar încă n-a reuşit ceea ce Ie-a reuşit autorităţilor sălăjene în 
1935 şi anume să demonteze statuia lui Wesselenyi. Din fericire, ea 
n-a fost topită şi a fost remontată în 1942. După 1945, autorităţile 
comuniste au acceptat rolul jucat de baronul paşoptist în eliberarea 
iobagilor şi i-au dat pace, dar răbufnirile naţionaliste de imediat de 
după Revoluţie şi-au lăsat urma pe statuie. într-o noapte din martie 
1990 (cred că în 20, dar trebuie să verific în presa vremii), cineva a 
aruncat cu un borcan de vopsea galbenă (din cele folosite la vopsitul 
ţevilor de gaz) în baronul înmărmurit şi, deşi poliţia a reacţionat 
prompt şi a alergat la ceasul cucuvelelor să cureţe urmele barbariei, 
sub gulerul baronului se mai zăreşte şi azi o fâşie limonie uitată, pe 

care apărătorii ordinii n-au remarcat-o atunci la lumina becurilor de 
stradă. 

Cu monumentul lui Tuhutum din Zalău e o altă poveste. Că n-a 
avut o viaţă lungă o dovedeşte faptul că nici zălăuanii cei bătrâni nu- 
şi amintesc de el. Din câte ştiu, vulturul fadruszian se află în 
custodia şi în pivniţele muzeului zălăuan, deoarece unii încă se tem 
că odată scos la lumină, el ar putea să dea cu ciocul. E o optică 
păguboasă, de tip „ochelari de cat'. „Turului" din vârful fostului 
monument Tuhutum e totuşi opera unui sculptor renumit, ale cărui 
opere sunt cunoscute pe plan mondial, iar unele dintre ele sunt 
înscrise în patrimoniul UNESCO. Admitem că amplasarea lui într-un 
spaţiu public ar stârni dispute politice, mai ales între persoanele care 
nu ştiu o boabă de istorie, totuşi s-ar cuveni ca el să ocupe locul 
central într-una dintre sălile de la Galeriile Sima, pentru ca iubitorii şi 
criticii de artă să aibă acces la el, să-l examineze, să-şi bucure 
privirea cu lucrul ieşit din mâinile unui meşter. 

Dar să fim precauţi, artiştii sunt invidioşi! De exemplu, statuia lui 
Wesselenyi e considerată de actualii critici de la Academia maghiară 
de arte frumoase din Budapesta ca „o operă de duzină 
(zsânerszeru), în stil naturalist, care nu atinge nivelul celorlalte două 
(Măria Tereza şi Matei Corvinul), dar care, în ciuda acestui fapt, s-a 
bucurat dintotdeauna de un succes deosebit (navigaţi până la situl 
instituţiei amintite, verificaţi şi vă minunaţi). 

Articol apărut în: 

Transilvania jurnal, 13 septembrie 2002, pag. 4. 

Festivalul „Primăvara Poeziei" din Zalău, ediţia a 8-a (2008) 

în rândul din faţă, de la stânga la dreapta: Lakatos Mihâly, Kiss Lehel, Dina 

Horvath, Daniel Hoblea, Halmosi Sândor, Simone Gyorfi 



OAMENI DE SEAMA Al SĂLAJULUI 



De Sărbători, Biblioteca Judeţeană „loniţă Scipione Bădescu" a 
strecurat în sacul lui Moş Crăciun primul volum din dicţionarul 
biobibliografic „Oameni de seamă ai Sălajului'. El a fost realizat de 
doamnele Lucia Balaş şi Bodis Ottilia de la Serviciul bibliografic, din 
dorinţa de a remarca oameni şi fapte de seamă, care, fără grija 
urmaşilor, ar fi acoperite de pulberea anilor şi-a uitării. 

O astfel de carte „ar trebui să fie adânc prilej de meditaţie, un 
arc peste timp între culturi diferite şi oameni diferiţr, mărturiseşte 
doamna directoare Florica Pop în introducerea volumului. Dicţionarul 
îşi propune să înlăture „umbra necunoaşterii prin descoperirea 
tezaurului nemuritor înmagazinat în volume, unde altundeva decât în 
BIBLIOTECI, aceste «democraţii perfecte ale spiritului»". 

Inedita apariţie însumează un efort de mai mulţi ani, răstimp în 
care doamnele bibliotecare au identificat persoanele care au 
publicat cel puţin o carte, au scos cel puţin un disc, s-au remarcat 
prin expoziţii de pictură sau sculptură. Acestea au fost contactate în 

scris, cerându-li-se diferite date biografice. în cazul persoanelor 
decedate, s-a apelat la alte surse de referinţă: dicţionare, ghiduri, 
memorii, bibliografii. A fost identificat şi scanat un bogat material 
iconografic, majoritatea fişelor fiind ilustrate cu fotografiile 
personalităţilor prezentate. Au fost şi persoane care au uitat ori, din 
modestie sau alte raţiuni, au evitat să trimită informaţiile cerute. 

Primul volum cuprinde în cele 232 pagini un număr de 207 
personalităţi sălăjene, al căror nume încep cu literele de la A la K. O 
parcurgere statistică a indicelui de nume de la sfârşit ne arată că 
116 dintre ei sunt români, iar 91 unguri. 27 articole au fost dedicate 
activităţii unor femei (poete, prozatoare, pictoriţe, cântăreţe etc), în 
vreme ce bărbaţilor le revine „partea leului' (180 articole). Precum 
se vede din aceste date cantitative, dicţionarul biobibliografic reflectă 
o muncă tenace de strângere, ordonare, corectare şi actualizare a 
informaţiilor, care va fi împlinită prin apariţia următorului volum 
(literele L-Z). 

Efortul depus de doamnele Lucia Balaş şi Bodis Ottilia nu este 
singular, ci vine firesc în continuarea unei tradiţii seculare. Prima 
întreprindere asemănătoare a fost dusă la bun capăt de poetul Petri 
Mor, fost inspector şcolar, cu exact un secol în urmă. El a alcătuit 
„Szilâgy vârmegye monographiâja" (Monografia judeţului Sălaj), o 
operă monumentală în 6 tomuri publicate între 1901-1904, dintre 
care două au fost dedicate prezentării familiilor nobiliare din judeţ. 
Găsim aici familii ungureşti, româneşti, austriece, slovace, poloneze, 
chiar italiene. 

Profitând de întrunirea Astrei la Şimleu, în 1908 s-a tipărit 
„Schiţa monografică a Sălagiuluf, întocmită de Dr. Dionisie Stoica şi 
loan P. Lazăr, un „tablou actual cultural şi economic al românilor 
sălăjeni", care reia unele informaţii din Petri Mor şi le completează 
cu noi date, incluzând şi personalităţi fără „sânge albastru". Capitolul 
V, „Bărbaţi distinşi', este dedicat în întregime prezentării 
intelectualilor: feţe bisericeşti, avocaţi, dascăli sau conducători de 
instituţii economice. 

Mult mai angajată politic este monografia lui loan Ardeleanu 
senior, „Oameni din Sălaj. Momente din luptele naţionale". Ea a 
apărut la Zalău, în 1938, într-o perioadă a naţionalismului dus la 
extrem, când învăţământul sălăjean a trecut printr-o serie de 
dureroase transformări, iar statuia lui Wesselenyi din centrul Zalăului 
a fost demontată şi n-a lipsit prea mult să fie topită. Acoperită de 

umbra celui de-al treilea Reich, firava ramură de măslin a păcii şi 
toleranţei n-a rodit atunci nici dragoste, nici înţelegere. 

Din câte ştim, următoarea apariţie demnă de semnalat este 
„Schiţa monografică a judeţului Sălaj", alcătuită de profesorii loan 
Han şi Vasile Lucăcel, sub coordonarea lui Grigore Beldeanu. Ea a 
fost editată de Comitetul judeţean Sălaj al Partidului Comunist 
Român, Secţia de propagandă şi prezintă în capitolul VI, 
„Personalităţi de seamă din Sălaj', vieţile lui Simion Bărnuţiu, 
Alexandru Papiu Marian, Ady Endre şi loniţă Scipione Bădescu. 

După Revoluţia din 1989, istoricul dr. Cornel Grad a reluat 
munca de cercetare a activităţii predecesorilor şi s-a străduit să 
adune noi şi noi date despre personalităţile din Sălaj. în cei patru ani 
de apariţie a revistei „Limes" (1998-2001), au apărut mai multe 
fragmente dintr-un „Microdicţionar selectiv" , început în nr. 2-3/1998, 
continuat în numerele următoare şi rămas (încă) neîmplinit prin 
dispariţia acestei autentice reviste de cultură. 

Deşi apariţia cărţii le-ar fi îndreptăţit să includă un minimum de 
date personale în şirul celorlalţi, doamnele Lucia Balaş şi Bodis 
Ottilia au evitat cu modestie să-şi treacă numele în acest prim 
volum, care marchează un veritabil debut. Dicţionarul biobibliografic 
„Oameni de seamă ai Sălajului" constituie un exemplu strălucit de 
simbioză interculturală şi un prim pas către revelarea trăsăturilor cu 
care Ţara Silvaniei se va putea mândri în momentul când va trebui 
să-şi afirme o personalitate distinctă, recognoscibilă, în vastitatea 
unei Europe cosmopolite. 

Pentru că tot se întâmplă să fim la început de an, să urăm 
colectivului condus de doamna directoare Florica Pop ca în 2005 
să-şi vadă munca împlinită prin identificarea unor surse de finanţare 
şi să ne bucurăm cât mai curând de apariţia volumului secund. 

Articol apărut în: 

Graiul Sălajului, 28-29 ianuarie 2005, pag. 5. 

Gyorfi-Deâk Gyorgy 




„Storygami", figurine împăturite din hârtie folosite în teatrul de păpuşi 
Imagine din vremea Festivalului „Trăistuţa cu poveşti", Jibou, 2007 



ORIGAMI LA JIBOU 

interviu realizat de Duşan Baiski 



Cine eşti tu, Gyorfi-Deâk Gyorgy? 

M-am născut în Timişoara şi mi-am petrecut primii ani la 
subsolul unei case din Piaţa Lahovâry (azi Bălcescu), demolată 
ulterior, prin faţa căreia trecea zornăind tramvaiul 7. Tata era 
mecanic specialist, a construit mai multe fabrici de bere în ţară, 
ne-am tot mutat în diferite oraşe, dar în vacanţe întotdeauna 
reveneam la bunicii din partea mamei, în Fratelia. l-am iubit foarte 
mult (bunicul, Bakk Geza, încă trăieşte şi e în putere, anul acesta va 
împlini 93 de ani), aşa că am ţinut neapărat să învăţ la Universitatea 
din Timişoara. Iniţial m-am pregătit pentru biologie, dar Nicolae 
Ceauşescu a desfiinţat facultatea cu un an înainte de admitere. Aşa 
am ajuns să studiez şi să obţin în cele din urmă o licenţă la fizică. 

în Timişoara m-am format ca scriitor de science-fiction. Am 
frecventat ambele cenacluri de profil. La „H. G. Wells", găzduit de 
Casa Studenţilor, am învăţat multe de la prozatorul Viorel 
Marineasa. La îndemnul lui, am devenit redactor la „Forum 

studenţesc" şi la suplimentul SF „Paradox", activitate care mi-a adus 
primele premii literare. Vineri seara ne mutam cu prietenii la Clubul 
Helion, unde amfitrion era Cornel Secu, acum directorul editurii 
Sedona. Iniţial, şedinţele s-au ţinut la Casa Tineretului, apoi, nici nu 
ştiu când, toată trupa s-au mutat la Casa Universitarilor. 

Am publicat în toate cele trei reviste timişorene editate atunci 
(Paradox, Helion, Biblioteca Nova), am participat cu desene, colaje 
şi picturi la expoziţiile realizate de grupul AVSF (Arte Vizuale SF), 
condus de Mie Tudorel, pe atunci student la Construcţii. Eram 
ambiţioşi şi doream să devenim nişte noi Sandu Florea sau Sergiu 
Nicola. în 1987, la 15 ani de la prima apariţie (1972), colecţia 
„Paradox" a fost premiată la Eurocon-ul din Montpellier. 

După ce mi-am terminat şcolile, am fost trimis să predau fizică 
în satul Drighiu (Sălaj). După Revoluţie, am părăsit învăţământul ca 
să mă mut la oraş, în Zalău, reşedinţa de judeţ. Am dat concurs şi 
m-am angajat la biblioteca judeţeană, apoi am urmat un curs de 
biblioteconomie de doi ani şi am devenit bibliotecar cu patalama. 
M-am căsătorit cu poeta Elisabeta Simone Deâk, care a debutat în 
volum la Editura Marineasa, cu placheta „Galaxia cotidiană". 
Desenul de pe copertă îmi aparţine. în 1996, după doi ani de 
căsnicie şi de navetă cu trenuri neîncălzite, am dat un nou concurs 
şi m-am transferat mai aproape de familie, la biblioteca din Jibou. 

Cum de ai ajuns la origami? 

Nu ştiu. E ceva instinctiv. Alţii au câte o poveste. Un mare 
maestru japonez a lucrat ca miner, până când prăvălirea unui bloc 
de piatră i-a sfărâmat mâna. I s-a recomandat să plieze figurine ca 
să-şi recapete dexteritatea. Alţii s-au apucat să împăturească hârtia 
pentru că erau deprimaţi, nu-şi găseau locul în lume. în Germania, 
arhitecţii fac obligatoriu şi cursuri de origami la facultate. La urma 
urmei, hârtia e un material de construcţie în Japonia, ea acoperă 
panourile culisante din casele tradiţionale. 

în cazul meu nu s-a întâmplat nimic spectaculos. N-am nici un 
fel de reper pentru începuturi. Cred că origami a fost dintotdeauna în 
mine, neştiut, ca un altfel de simţ al echilibrului. în copilărie m-am 
jucat, ca toţi ceilalţi, cu avioane, pocnitori şi solniţe de hârtie. 
Laleaua gonflabilă am învăţat-o în familie. Nu ştiu când am realizat 
prima broască săltăreaţă. îmi amintesc că, în anii '80, Dan 
Ursuleanu, realizatorul emisiunii radiofonice „Exploratorii lumii de 

mâine", remarca stilul aparte de împăturire a foilor de hârtie pe care 
îi scriam. După repartizarea în învăţământ (1988), îmi îndulceam 
timpul pierdut pe parcursul lungilor şedinţe de învăţământ politic cu 
cadrele didactice învăţându-le pe colegele educatoare să plieze 
diferite tipuri de flori. 

Care sunt principalele manifestări la care ai participat cu expoziţii de 
origami? 

în 1994 am participat la concursul pentru crearea unei mascote 
a Convenţiei Europene de Science-Fiction (euROcon'94, Timişoara) 
cu un liliac împăturit din hârtie, o variantă personală, adaptată după 
o formă găsită într-o carte maghiară. Figurina a şi fost publicată în 
„Jurnalul SF', în numărul 74, din iunie 1994: „Cum să-ţi faci singur 
propriul tău Dracula". N-am câştigat concursul, dar mi s-a propus să 
fac un „workshop", adică o expoziţie-atelier, cu ocazia manifestării. 

Expoziţia a fost găzduită în rotonda din foaierul Operei din 
Timişoara şi a fost vizitată de nume cunoscute pe plan mondial 
precum John Brunner (soţia sa era o pictoriţă chineză, care a 
confirmat că ideogramele atârnate la loc de cinste semnifică ceea ce 
trebuie), Joe Haldeman (de la care am primit şi o sticluţă de whisky 
în schimbul uneia dintre figurine), etc. 

Atelierul a cuprins trei şedinţe de lucru, în trei zile diferite, şi a 
fost permanent vizitat de echipele de la televiziunile locale, care au 
filmat pe rupte. La a doua şedinţă a venit şi televiziunea naţională, 
care a înregistrat strădaniile participanţilor şi mi-a luat un scurt 
interviu, difuzat două săptămâni mai târziu, într-o după-amiază de 
duminică, la o oră de audienţă maximă. 

în 1995, de Moş Nicolae, am fost invitat să organizez o altă 
expoziţie, de această dată la biblioteca judeţeană din Reşiţa, unde 
Gheorghe Cramanciuc, directorul de atunci, a adunat toţi bibliotecarii 
cu preocupări artistice din ţară. Organizarea desăvârşită, 
„nemţească" , a contribuit din plin la succesul expoziţiei. Le-am dăruit 
figurinele, poate se mai găsesc la secţia de împrumut pentru copii 
din oraş. 

O altă expoziţie importantă a fost cea de la Târgul de jucării 
KIDEX 2004, din vara anului trecut. Aici am expus la standul 
emisiunii Junior.ro, realizată de doamna Mara Popa de la Radio 
România Tineret. A fost rodul unei colaborări de peste un deceniu 
cu o veritabilă profesionistă a emisiunilor pentru copii, care a avut 

multe idei îndrăzneţe şi nu s-a sfiit să le pună în practică. Dau numai 
un exemplu. în iarna dintre 2001-2002, în cadrul Junior.ro s-a 
transmis prima lecţie de împăturire „oarbă" a unei figurine (evident, 
un Moş Crăciun), când predarea se face fără contactul vizual dintre 
profesor şi elev, modalitate cunoscută în Occident ca „origami prin 
telefon". 

Anul trecut, între 9-12 decembrie, colecţia de semne de carte 
origami inspirată de romanul „Stăpânul inelelor" (J. R. R. Tolkien 
este o altă mare pasiune a mea) a fost expusă la un festival 
internaţional organizat de „Origami Mitra" în Mumbai, India. Din 
fericire, organizatorii trăiesc în interiorul peninsulei şi au scăpat doar 
cu spaimele provocate de cutremure, fără să fie afectaţi de uriaşul 
val seismic. Ca o curiozitate, să reţinem că exponatele au călătorit 
trei săptămâni până să ajungă la destinaţie, deşi le-am trimis „par 
avion". Ele îi reprezentau pe Aragorn, Arwen, Arborebărbos, Gandalf 
şi Balrog. Expoziţia poate fi vizitată la această adresă . 

Care este situaţia acestei arte in România? 

Există mai multe grupări active în România. Una ar fi 
A.C.T.O.R., Asociaţia Culturală pentru Teatru şi Origami din 
România, care organizează anual un concurs pentru copii, seminarii, 
diferite expoziţii. Gruparea a beneficiat întotdeauna de o excelentă 
mediatizare a acţiunilor. 
Are şi un sit, accesibil la http://www.actor.go.ro/origami.htm 

Pe internet am găsit o mulţime de şcoli religioase din România, 
aparţinând practic tuturor cultelor: ortodoxe, catolice, protestante, 
neo-protestante, care au inclus origami în oferta educaţională şi 
folosesc figurinele de origami pentru interpretarea unor piese de 
teatru pentru păpuşi („story telling origami", mai nou: „storigami"). 

Am prieteni bibliotecari, precum Sândor Attila din Sfântul 
Gheorghe, care îşi învaţă micii cititori să descopere cât de preţioasă 
e orice bucăţică de hârtie. De expoziţia din Mumbai am aflat de pe 
lista de discuţii origami_arro@yahoogroups.com, gestionată de 
învăţătoarea lulia Lazăr din Arad. 

Exista vreo expoziţie permanenta de origami in străinătate si in 
România? 

Prima expoziţie permanentă ce trebuie amintită este cea din 
Parcul Păcii din Hiroshima. La 6 august 1945, aici a fost detonată 
prima bombă atomică. Au murit pe loc, volatilizaţi de imensa căldură 
degajată, 70.000 de oameni. Alţi 28.000 au murit în chinuri cumplite 

în zilele imediat următoare, printre ei fiind şi o actriţă extrem de 
populară, Naka Midori. Supravieţuitorii, asa-numiţii „hibakusha", au 
suferit în continuare din cauza bolilor produse de radiaţiile atomice. 
Printre ei, eleva Sasaki Sadako, o fetiţă de 12 ani. Când a aflat că 
s-a îmbolnăvit de leucemie, un cancer al sângelui, iar medicii au 
renunţat să-i mai acorde vreo speranţă, s-a apucat să facă un 
„senbazuru". Credea că se va însănătoşi dacă va face o mie de 
cocori din hârtie, cum spune credinţa populară niponă. Mâinile ei au 
încetat să se mai mişte la cel de-al 643-lea cocor. La apelul colegilor 
de clasă ai micuţei Sasaki Sadako şi cu contribuţia elevilor din 
întreaga ţară, în 1958 a fost ridicată statuia de formă paraboloidală, 
ce reprezintă un cap de rachetă, susţinut de trei piloni supli. Pe 
vârful acestui soclu stă în picioare o fetiţă cu braţele ridicate către 
cer, care susţin un cocor de hârtie cu aripile desfăcute. Vizitatorii, 
mai ales copii, depun zilnic flori sau atârnă şiraguri multicolore de 
cocori din hârtie, făcute de ei sau trimise de copiii din lumea 
întreagă. 

Unde si cu cat se pot găsi cârti despre origami? 

Cea mai veche carte de origami este „Hiden Senbazuru 
Orikata", imprimată în 1797. Ea a fost scanată şi se găseşte pe situl 
asociaţiei japoneze de profil. Am învăţat pasărea care dă din aripi în 
armată, un coleg avea „Amuzamente matematice" de Martin 
Gardner. Matematicianul american a scris şi o povestire, tradusă în 
româneşte cu titlul „Profesorul fără nici o parte", unde un cutezător 
dispare în spaţiul multidimensional după o împăturire mai ciudată. 
De altfel, matematicienii au fost întotdeauna atraşi de origami. Lewis 
Carroll, părintele Alisei, a petrecut o zi de neuitat când, adult fiind, a 
împăturit prima pocnitoare din hârtie. 

Formele sino-japoneze le-am deprins din cartea lui Joachim 
Schonherr, „Jucării din hârtie", publicată în 1979 printr-o colaborare 
între Editura Ion Creangă din Bucureşti şi Rudolf Arnold Verlag, 
Leipzig. Ea mi-a fost împrumutată pentru câteva zile de Adrian 
Bologa, colegul ce preda literatura română la Drighiu. Logodnica sa 
lucra pe atunci la Căminul de copii din Bădăcin (Sălaj), ulterior s-au 
căsătorit şi s-au mutat în Beclean. 

Celelalte cărţi au fost cumpărate în ţară sau dăruite de prietenii 
care au călătorit în străinătate. Cea mai dragă dintre toate îmi este 
„Amazing origami for children", adusă din Anglia de Lucian Ionică, 

atunci când a studiat acolo pentru doctorat. De la Costel Baboş, un 
coleg de cenaclu care trăieşte acum în Canada, am primit alte două 
volume importante. Cele mai multe le-am cumpărat de la librăria 
„Tulipân", ungurii editează mult şi la preţuri accesibile. Cum 
diagramele sunt marcate cu semne convenţionale, ele pot fi folosite 
şi de amatorii români. Origami trece peste barierele lingvistice. în 
româneşte am văzut mai ales ediţii de lux, tip album, tipărite color, 
pe hârtie cretată, dar există şi cărticele tip caiet de lucru, precum 
cea tipărită de Cristiana Smărăndescu la Alcor Edimpex în 1995. 

Există cumva mişcări în origami? 

Ce să înţeleg prin „mişcare"? Evoluţie, curente sau manifestaţii? 
Din câte văd pe internet, există toate trei. Oriland, frumosul sit 
întreţinut de Yuri şi Katrin Shumakov tocmai şi-a schimbat 
înfăţişarea. Acum cuprinde mai multe animaţii Flash şi dezvăluie 
diagramele unora dintre figurinele „ascunse" în ediţia anterioară. E 
doar un exemplu de evoluţie. Există o varietate de stiluri şi curente. 
Ştiu amatori care se distrează împăturind bancnote de 1 dolar 
{money folding origami), în vreme ce alţii modelează hârtia de pe 
pliculeţele de ceai. Merită să amintesc Pureland-u\, o mişcare de 
creaţie orientată către copiii, care şi-a propus să realizeze figurine 
spectaculoase, uşor de realizat, prin câteva operaţii simple. în ceea 
ce priveşte manifestaţiile, există mişcarea pacifistă a celor O mie de 
cocori împăturiţi din hârtie: http://www.sadako.org/foldingcranes.htm 

O altă iniţiativă itinerantă este Copacul Păcii, care se mută 
anual din ţară în ţară. în ianuarie 2006, el va fi găzduit de greu- 
încercaţii prieteni indieni de la „Origami Mitra" din Mumbai. Ei pot fi 
contactaţi la adresa: pune@origami-mitra.com 

Raspunde-mi la oricare 'întrebare pe care nu ti-am pus-o si trebuie 
neapărat sa-mi răspunzi. 

Nu m-ai întrebat: ce înseamnă „origami'? E un cuvânt japonez 
compus din două sintagme: „ori' = a îndoi, „gami" = hârtie. Se referă 
la figurinele obţinute printr-o succesiune de plieri ale unei singure 
coli de hârtie. Tradiţia japoneză cere ca pe parcursul lucrului să nu 
se folosească nici un fel de lipici, foarfeci sau creioane, vopsele 
pentru colorat. Este un act magic, care îi farmecă pe copiii de orice 
vârstă. 

Interviu aflat la originea articolului lui Duşan Baiski din: 
Agenda, suplimentul „Senzaţional' , 8 ianuarie 2005, pag. 3. 

Biserica „Sfântul Nicolae" din Rona (Jibou) 



ORTODOXIA SALVEAZĂ ETNOGRAFIA 



încă în 1892, monografistul Kâdâr Jozsef, despre care am scris 
şi altădată, arăta în însemnările sale (publicate în 1995 de Francisc 
Kiss la Zalău) că slujbele făcute de preotul român de atunci din satul 
Moldoveneşti (jud. Cluj) se bucurau de mare apreciere şi în rândurile 
populaţiei maghiare, mai cu seamă când era vorba despre aflarea 
unor bunuri furate: 



„în primăvara anului 1867, preotul unitarian din Moldoveneşti, 
Francisc Orbok, îl rugă pe tatăl meu, care avea drum la Turda, să 
ducă două pâini, slănină şi ceva haine de corp, împachetate într-un 
desag, la fiii acestuia, elevi în oraş. Tatăl meu, pune desaga în 
căruţă, o leagă bine şi porneşte la drum, dar abia a depăşit hotarul 
satului când observă că desaga nu mai este. A căutat peste tot, dar 
în zadar. S-a întors acasă supărat, s-a interesat pe la săteni, dar 
fără rezultat. Povesteşte cele întâmplate şi preotului român loan 
Deac, care în prezent slujeşte în satul Borzeşti. Preotul, care ţinea şi 
la mine pentru că îl mai îndrumam pe luliu, fiul acestuia, i-a spus 
tatălui meu: «Nu te mai necăji, dragă domnule Andrei, voi încerca să 

fac ceva pentru tine». A intrat în biserică şi numai el ştie ce a făcut 
acolo, dar este adevărat că în ziua de luni dimineaţa desaga cu 
hainele a apărut în curtea noastră, fără pâine şi slănină." 

DOAMNE, OCROTEŞTE-I Şl PE MAGHIARI! 

Faptul că credincioşii unguri, fie reformaţi, fie catolici, recurg 
uneori la serviciile „popii" (denumire generică, ce individualizează 
preotul ortodox) este cât se poate de obişnuit în zonele unde cele 
două etnii convieţuiesc, precum este şi cazul Jiboului. 

Găsim numeroase asemenea exemple într-un studiu publicat de 
tânăra cercetătoare Czegenyi Dora, originară din acest orăşel de pe 
Someş, azi cadru universitar în Cluj. El poartă titlul: „A hiedelem es 
hiedelemszoveg mint reprezentâcio" (Credinţele populare şi forma 
lor textuală ca reprezentare) şi a apărut în volumul „Emberek, 
szovegek, hiedelmek" (Oameni, texte, credinţe. Studii de mitologie 
populară) editat în 2001 de Asociaţia Etnografică „Kriza Jânos" din 
Cluj. 

Una dintre persoanele intervievate de autoare mărturiseşte: 

„Românii sunt mai credincioşi decât suntem noi (...) ei cred cu 
multă tărie. Iar preoţii români se ocupă de ei. De pildă, degeaba se 
duce omul la un popă catolic. Degeaba. Sau la un preot reformat, n-are 
ce căuta la dânsul. Aia, aia e o altă religie" (Jibou, unguroaică). 

FĂURITORII DE MINUNI 

Veştile despre puterile paranormale ale unor slujitori ai bisericii 
ajung uneori până foarte departe, mult dincolo de hotarele judeţului. 
Deşi persistă bănuiala că unii dintre ei, cunoscători ai magiei negre, 
ar întreţine legături şi cu forţe demonice, atât românii, dar şi ungurii 
recurg la serviciile lor, ca urmare a influenţei psihologice a 
comunităţii majoritare. Cazurile disperate cer măsuri disperate. 

„Păi, e un pericol, e ceva nepermis. Eu cel puţin am umblat, 
sunt convinsă că a fost împotriva lui Dumnezeu. Şi totuşi oamenii 
merg. Da. Nu cunosc adevărul. Dar numai la noi ortodocşii îi aşa. 
Dar preotu' ortodox ajută şi oameni catolici, reformaţi. Categoric... 
nu se ţine cont de religie sau, nici vorbă" (Jibou, româncă). 

Nu orice absolvent de teologie hirotonisit este capabil „să facă şi 
să desfacă". Cunoştiinţele magice sunt împărtăşite numai anumitor 
generaţii, ce apar o dată la 33 sau 99 de ani. Sunt preoţi care te 
ajută pentru că aşa le cer îndatoririle, fără să accepte nimic drept 
răsplată, sunt alţii care solicită insistent să fie plătiţi în valută. Un 
statut aparte îl au călugării, oameni sfinţi, care s-au dezis de averile 
lumeşti şi adesea nu acceptă decât ceva de mâncare. 

în acţiunea sa magică, preotul foloseşte nişte cărţi magice, cu 
coperţi negre, care poartă diferite nume: pravilă (carte de rugăciuni), 
carte de blesteme, carte mare, biblie neagră. 

Sunt şi unii care iau aceste lucruri în şagă. Un rognean puţin 
„aghezmuif , ce pescuia fără succes pe malul Someşului, l-a văzut 
pe părintele din sat cum trecea pe pod şi i-a strigat: 

- Desfă, părinte, apele, să prind şi eu ceva! 

Popa a văzut cine-i şugubăţul şi l-a ameninţat în glumă: 

- Vezi să nu-ţi „fac" ţie ceva, că acolo rămâi. 

HOŢIE LA CEC 

Sunt multe lucruri interesante în acest studiu academic de 
aproape şaptezeci de pagini, dar nu ne-am propus să-l traducem în 
întregime, ci numai să-i semnalăm apariţia. El nu se adresează 
numai specialiştilor. Limbajul accesibil folosit şi bogăţia de informaţii 
furnizate îl fac atractiv pentru orice categorie de cititori. Voi încheia 
cu unul dintre cazurile mai incitante: 

„Asta s-a întâmplat chiar aici, la CEC. O ştiu de la F.I., întreab-o 
numai. A venit o bătrână din careva dintre satele de-aici, zicând că 
vrea să depună cinci mii de lei la CEC. Apoi, pe timpul acela, cinci 
mii de lei era o sumă. Era o sumă foarte mare. Şi a găsit acolo un 
ceferist, l-a rugat să fie drăguţ şi să-i completeze formularul, că ea e 
prea bătrână, nici nu vede, nici să scrie nu ştie. 

- Cum să nu, cu plăcere! 

Omul a completat hârtia, dar cu propriul său nume, iar când 
bătrâna a dat banii, a împins înainte propriul său carnet de economii. 
Funcţionarele n-au stat să verifice, că doar era carnetul acolo, au 
trecut suma în el şi cu asta gata. A trecut ceva timp, apoi, cam după 
un an, vine bătrâna, să scoată o mie de lei de la CEC. Degeaba au 
căutat: 

- Tanti, aici nu-i trecut nici un leu. 

- Apoi, cum să nu fie, că eu am fost atunci aici şi am pus cinci 
mii de lei şi omul acela, ceferistul, mi-a scris mie ţidula, aşa că 
trebuie să fie. 

- Aici nu sunt. 

S-au apucat funcţionarele să scotocească prin fişe, bonuri, 
adeverinţe, alte acte oficiale, banii niciunde. Bătrâna s-a tot certat cu 
ele, ba încă Ie-a şi blestemat: 

- O să vedeţi că banii aceia vor apare! 

Şi s-a dus. Da, numai că omul acela s-a îmbolnăvit. Ceferistul 
era din Var. L-au adus la spital, că-i asta, că-i aia, i-au dat nişte 
medicamente şi l-au trimis acasă. Dar nu s-a simţit mai bine. L-au 
dus la Zalău. Omul a ajuns să fie pe moarte, l-a zis nevestei sale: 
«Du-te acasă şi du-i banii ăia femeii cutare. Cinci mii de lei. Că altfel 
mă prăpădesc.» 

Soţia s-a întors acasă, a luat cei cinci mii de lei şi i-a dus 
bătrânei. Ba i-a dat încă şi ceva pe deasupra, să o îmbuneze, că 
omul ei a greşit, că i-a luat dracul minţile. L-a scăpat cumva, l-a dat 
înapoi cei cinci mii de lei şi s-a întors la Zalău. Bărbatul ei s-a simţit 
imediat mai bine. L-au lăsat acasă, şi-a reluat serviciul, acum e 
pensionar. Cu siguranţă că bătrâna s-a dus la careva dintre popi." 

Articol apărut în: 

Transilvania jurnal, 10 octombrie 2001, pag. 19. 

Preluat ulterior pe situl Pro-Scris nr. 9-10/2001 

Papagali multicolori în Piaţa losefin din Timişoara 



PHOENIX-UL SALAJEAN 



Când vine vorba despre textierii care au scris versurile 
melodiilor cântate de formaţia „Phoenix", primul nume răsărit pe 
buze este Ştefan Foarţă, autorul „Micii Ţiganiade". Dar alături de 
Andrei Ujică şi însuşi Nicu Covaci, populara trupă de rock a 
colaborat fructuos şi cu Victor Cârcu, azi regizor la teatrul din 
Karlsruhe (Germania). Născut în Timişoara, traiectoria lui s-a 
intersectat în mod natural cu cea a muzicienilor bănăţeni. Buni 
prieteni, el a scris textele de la „Mugur de fluier", „Fată verde cu 
părul pădure" şi alte „nit -uri din anii '70. 

l-am parcurs biografia citind un volum de interviuri publicat de 
Adriana Cârcu, „Povestea zilelor noastre. Artişti români plecaţi în 
străinătate", recent publicat la Editura Institutului Cultural Român, 
lată 12 oameni de cultură, împreună cu regizorul şi dramaturgul 
menţionat la început, un artist cu rădăcini sălăjene mărturisite cu 
nostalgie, apoi bateristul Eugen Gondi, pictorul Valeriu Sepi, actriţa 
Zuchi Dobrozemsky (Georgine Cares), scriitorul Cătălin Dorian 

Florescu, actorul şi podgoreanul Walter Roth, muzicianul Nicu 
Covaci, sculptorul Doru Covrig, cineastul şi omul de televiziune 
Răzvan Georgescu, criticul de artă Coriolan Babeţi, arhitecta şi 
designera Anda Andrei şi actriţa Ingeborg Meyer. 

însăşi autoarea ineditului volum este o profesoară stabilită în 
Germania, unde predă cursuri de „Creative Writing" la Universitatea 
Populară din Heidelberg. A păstrat legăturile cu ţara natală. De fapt, 
iniţial această serie de interviuri fusese proiectată să apară în revista 
„Orizont, unde Adriana Cârcu publică în mod constant la rubrica 
„Cronică sentimentală", însă Adriana Babeţi a sfătuit-o s-o 
transforme în carte. 

Victor Cârcu începe prin a mărturisi că s-a hrănit de la ţăranii 
din Ardeal, aşezaţi sub nuc, la o masă cu picioare înfipte în pământ, 
în faţa cooperativei, unde jucau cărţi, sorbeau palincă şi recitau 
diferite poezii. De altfel, a străbătut aproape toate meandrele 
Someşului de la Dej la Baia Mare. cu pasul ori cu bicicleta: Iapa, 
satul bunicilor; Letca, unde se măritase o verişoară; lleanda, unde 
mama sa fusese învăţătoare; Ciocmani, unde sora mamei se 
căsătorise cu preotul Alexandru; Jiboul: „care arăta ca un oraş dintr-un 
western; din gară dădeai într-o stradă largă, prăfoasă, pe care se 
înteţeau clădirile spre centru şi apoi iar se răreau - n-avea mai mult 
de două intersecţii." 

Părintele Alexandru locuia în casa parohială aflată într-un vârf 
de dâmb, având rezervată o cameră pentru bibliotecă, numită „cea- 
cameră". Un tâmplar dibaci meşterise un dulap şi-l decorase quasi- 
Jugendstil. Rafturile respective erau pline cu diferite cărţi cu cotoare 
viu colorate, în general romane. Deasupra lor, aşezate pe dulap, se 
înşiruiau borcane cu dulceaţă etichetate cu grijă, grupate ca vinurile, 
pe ani. Astfel, într-adevăr, zăbava asupra cărţilor devenea cu 
adevărat dulce. 

Satul de pe malul drept al Someşului reprezenta o lume perfect 
armonică, neatinsă de sistem, un spaţiu ancestral, care ar fi putut fi 
oriunde pe acest pământ. Totul era la îndemână. Când i se făcea 
foame, ţăranul lua găina de pe ouă şi o arunca în cratiţă, aducea 
legume din grădină, culegea fructele din pom. Uşile nu se încuiau, 

când plecau de-acasă, oamenii puneau o mătură de-a curmezişul 
uşii. 

Miraculosul era la el acasă. Preoteasa fierbea diferite leacuri 
pentru oameni, cu care oblojea răni şi vindeca boli. Fetele ei 
văzuseră odată zburând icoana Maicii Domnului printre prunii din 
livada bisericii (altminteri, părintele fierbea cea mai bună palincă din 
sat). Pruncii porniţi în miez de noapte să fure struguri s-au întâlnit cu 
un moş pletos, aidoma unuia dintre săteni, pierit cu vreo 30 de ani în 
urmă. Lumea mergea cu rândul la cioban, după lapte şi brânză de 
oaie. Pe când se cobora de la stână, era deja noapte, aşa că 
drumeţii aprindeau lămpaşe, la lumina cărora în dosul fiecărui copac 
părea că se ascund pitici şi licurici. Poate şi zâne, ori, cine ştie, vreo 
„fată verde cu părul pădure". 

Fântâna preotului era una cu „balauri": din când în când, ciutura 
scotea şi câte o salamandră, pusă apoi la păstrare într-o găleată, 
spre folosinţa babelor. Altminteri, ceva mai târziu, „domnişorul 
Biptoraş" a păţit-o şi el. După studenţie, a profitat de un turneu al 
trupei „Phoenix" la Cluj şi l-a determinat pe Valeriu Sepi să viziteze 
gura de rai a copilăriei sale. Conform modei din epocă, după obiceiul 
hippioţilor, cei doi tineri non-conformişti îşi lăsaseră plete şi barbă şi 
se îmbrăcaseră haios. De cum au coborât din tren, lumea a început 
să-i ia la întrebări, iar când au ajuns la casa preotului, au văzut că 
deja acolo se adunase multă lume, inclusiv „o delegaţie de femei". 
Toată agitaţia fusese provocată de o crimă. în vară, una dintre fetele 
localnice fusese omorâtă în Cluj, iar mama ei făcuse „rugăciuni şi 
bozgonii" pentru ca ucigaşul să vină la Ciocmani şi să se predea. S- 
a întâmplat ca în ziua respectivă să se împlinească exact un an de 
la nefericitul eveniment. 

„Lumea de pe Someş", ne mărturiseşte artistul, „este un univers 
care conţine poveşti, embleme, personaje, peisaje. Are culoare şi 
formă. Mă plimb prin locurile acelea, mai schimb o vorbă, mă uit la 
jocul razelor prin frunzişul nucului şi mă relaxez, mă umplu de 
lumină. Este ca o rugăciune, ca o mantră pe care o repet, ca să mă 
relaxez." 

De altfel, acesta este şi titlul interviului: „Ardealul ca o mantră". 
Un giuvaier de lotus cuprinzând un tărâm atemporal, atotcuprinzător, 

sieşi îndestulător. în perpetua goană după ziua de mâine, mulţi 
dintre noi nu pot să-l perceapă, nu reuşesc să-l reţină, n-ajung să se 
bucure de el. în „mileniul vitezei', sunetul repezit al paşilor şi 
răsuflarea chinuită acoperă muzica discretă izvorâtă din „mugurii de 
fluier". 

Articol apărut în: 

Caiete silvane, 56 / septembrie 2009, pag. 15. 
Republicat în: 

Anuarul presei sălăjene 2009, Asociaţia Jurnaliştilor din Sălaj, 
Zalău, 2008, pag. 41-42. 

Gara nouă din Jibou, un vechi nod de cale ferată (1890) din Nord-Vestul ţării, cu 
legături către Dej, Zalău şi Baia Mare 



PRIMA MONOGRAFIE VIRTUALA A JIBOULUI 



Curiosul care va citi prima pagină de web dedicată Jiboului 
(atunci când ea se lasă accesată), nu va găsi mare lucru acolo. 
Dacă în limba maghiară există o sumedenie de informaţii despre 
localitate, în ultimii cinci ani fiind publicate trei lucrări ample, cu 
caracter monografic, dedicate istoriei bisericii reformate {„A zsiboi 
reformâtus egyhâz tortenete") sau prezentării comunităţii maghiare, 
independent {„Torony Erdely kapujâban. Tanulmânyok Zsibo 
eletebol") sau în cadrul judeţului („Szilâgysâgi magyarok"), de către 
preotul Molnâr Endre, inginera Mâtyus Eva şi profesorul Deâk 
Zoltân, cine nu cunoaşte această limbă nu va reuşi să obţină prea 
multe informaţii despre această localitate. 

Iniţiativele unor organizaţii non-guvernamentale, precum 
Fundaţia „Speranţă pentru România", au rămas limitate de spaţiul 
redus oferit de un simplu pliant, precum şi de unele informaţii culese 
din goana calului, care uneori nu „puşcă" întocmai cu realitatea. 
Oricum, acest pliant nu a cunoscut o prea mare răspândire, dovadă 

eforturile depuse de Biblioteca Orăşenească pentru a-şi procura 
unul. 

Cum, după crearea zonelor defavorizate, o serie de firme au 
început să se intereseze asupra posibilităţilor oferite de orăşelul de 
pe malul stâng al Someşului, Primăria Jibou a avut iniţiativa alcătuirii 
unei mini-monografii ilustrate în cinci limbi, alcătuită de un colectiv 
de cadre didactice. Ea a fost terminată şi şi-ar fi îndeplinit menirea 
dacă la rectificarea bugetară ar fi intrat ceva bani în casieria 
oraşului. în prezent, atât de necesara lucrare aşteaptă în tipografie 
sosirea unor vremuri mai prielnice. 

PRIN HÂRTOAPELE SĂLAJULUI 

în aceste condiţii, dat fiind interesul crescând pentru informaţiile 
legate de Jibou, Biblioteca Orăşenească l-a contactat pe profesorul 
de geografie Andrei Mureşan, care în 1974 a întocmit o valoroasă 
„Schiţă monografică turistică a zonei în care este situat oraşul Jibou, 
privită din punct de vedere instructiv-educaţionaf şi l-a rugat să 
permită copierea în format electronic, pentru a se facilita 
răspândirea ei, ceea ce autorul a acceptat cu dragă inimă, la fel cum 
pe vremuri a pus-o la dispoziţia ziaristului maghiar Beke Gyorgy, 
care a vizitat localitatea acum 27 de ani, în vremea când amintita 
lucrare tocmai fusese întocmită: 

„Existenţa [Jiboului] a fost consemnată încă în 1219, sub 
numele de „Villa Cybo". Apoi „Zsibotelke" în 1387, „Sybo" sau „Zybo" 
în secolului al XlV-lea, ca în 1564 să fie „Oppidum Sibo", adică un 
oraş-târg. Forma maghiară actuală, „Zsibo", apare prima dată în 
1582, apoi apare amintit ca „Dsibo", „Zsibou", „Sibou", „Sibo", 
„Jibău". Potrivit lui Petri Mor, în perioada secolelor XV-XVI, a fost 
oraş vreme îndelungată, ca ulterior să apară menţionat ca sat. Toate 
aceste date şi denumiri le-am citat din monografia românească, 
foarte amănunţită, întocmită de Andrei Mureşan, profesor de 
geografie din Jibou, care mi-a oferit o seamă de repere temporale 
utile pe parcursul hoinărelilor mele prin istoria locului. Fie ca sat, fie 
ca oraş, Jiboul a apărut foarte des în actele oficiale, în însemnări, 
deoarece îndeplinea un rol important de-a lungul Someşului, cale de 
apă care întotdeauna a fost dublată de şoseaua de pe mal - drumul 
sării extrase la Ocna Dejului. Bătrânii îşi mai amintesc că în 1945, 

circulaţia prin Jibou a fost brusc reanimată de căruţaşii veniţi adesea 
de la mare depărtare după sarea de la Dej." (Szilâgysâgi hepehupa, 
1975) 

ORAŞUL Şl TINERII SĂI 

în prefaţa lucrării sale, profesorul jibouan, pe atunci directorul 
casei de cultură din localitate, prezintă imboldul care l-a determinat 
să o întocmească: „Dorinţa de a menţine legături permanente între 
generaţii, constituie una din motivaţiile pentru care am abordat tema, 
precum şi numărul foarte redus de materiale legate de turismul din 
judeţ şi localitate". Din păcate, tendinţa evadării din „orăşelul 
patriarhat' se menţine şi în prezent. Deşi o mare parte a 
absolvenţilor de la Liceul Teoretic din Jibou au devenit studenţi la 
facultăţile din Cluj, Oradea, Baia Mare ori chiar centre universitare 
mai îndepărtate, numai cîţiva s-au întors acasă (mulţi şi-au găsit 
slujbe bine plătite în Occident). 

Schiţa monografică caracterizează mai întâi din punct de vedere 
geografic regiunea, cu date amănunţite despre relief, climă, sol, 
floră, faună (toţi bărbaţii din familia Wesselenyi au fost mari vânători 
şi s-au îngrijit îndeaproape de menţinerea efectivelor cinegetice), 
capitol urmat de un scurt istoric al dezvoltării localităţii şi al 
populaţiei. 

COPACUL DE LA ÎNCEPUTUL VREMURILOR 

Urmează o „Privire generală asupra potenţialului economic şi 
social-cultural al localităţii Jibou", aflat pe atunci la începutul unei 
prime etape de industrializare, dar centrul de interes cade pe cea 
mai voluminoasă parte a cărţii: „Patrimoniul turistic al oraşului şi 
împrejurimilor", unde sunt prezentate, pe rând, atracţiile pe care le 
oferă Jiboul, în condiţiile în care: „subliniez că atât cele naturale cât 
şi cele antropice, social-culturale, sunt insuficient cunoscute şi 
valorificate", situaţie care, precum am văzut, nu prea s-a schimbat 
până în prezent. Profesorul Andrei Mureşan prezintă succesiv 
atracţiile naturale ale zonei (depresiunile învecinate, Pietricica 
Varului şi formele carstice din împrejurimi, Cheile Ţicăului, stîncile 
„Moşul şi Baba" din Someş-Guruslău, „Grădina Zmeilor" din Gâlgău 
Almaşului, Piscuiul Ronei, Dumbrava Brebi, Valea Someşului). Am 
aflat de aici despre existenţa unor rarităţi dendrologice, precum 

existenţa (în 1974) a unui Ginkgo biloba, arborele cu frunze în formă 
de evantai, unul dintre primii copaci apăruţi pe Pământ, în curtea 
Cooperativei Agricole de producţie din comuna Năpradea. Cum 
Ginkgo este o plantă sexuată, adică există separat „arbori bărbătuşi" 
şi „pomi femele", răspândirea lor se face copăcel-copăcel... 

ATRACŢII JIBOUANE 

Prezentarea obiectivelor antropice de interes turistic începe cu 
monumentul din cimitirul românesc şi continuă cu castrele de la 
Tihău şi Moigrad, castelul feudal de la Cheud, castelul baroc al 
familiei Wesselenyi din Jibou, castelul Beldy, casa orăşenească de 
cultură, ce adăpostea şi pe atunci biblioteca orăşenească, punctul 
muzeistic desfiinţat ulterior de un „mare mahăr" de partid, staţiunea 
experimentală a tinerilor naturalişti (că nu era voie să i se spună 
„grădină botanică"). Lucru rar întâlnit în epocă, Andrei Mureşan 
prezintă (pe scurt) şi edificiile religioase din localitate, insistând 
asupra vechimii şi caracteristicilor arhitecturale ale bisericilor de 
lemn ce se găsesc în satele aparţinătoare. 

Autorul trece în revistă „Formele de turism ce se practică în oraş 
şi zonă", analizează reţeaua căilor de comunicaţie şi de transport 
existentă (Jiboul având avantajul de a fi un nod feroviar) şi face o 
seamă de propuneri „pentru dezvoltarea de perspectivă ce rezultă 
din condiţiile existente în oraş şi împrejurimi", multe dintre ele idei 
valoroase, ce-ar merita o abordare realistă din partea investitorilor 
interesaţi, deoarece cu eforturi şi amenajări minime se pot obţine 
câştiguri însemnate: un ştrand cu apă rece pe Valea Firizei lângă 
băile curative; alături o bază sportivă alcătuită din teren de volei, 
tenis, handbal, popicărie; o altă bază sportivă pe malul Someşului la 
Rona cu teren de volei, handbal şi o mică bază nautică cu bărci de 
rîu; un parc de distracţii, amenajat lângă actualul stadion de sport; 
organizarea şi amenajarea unui patinoar la băile Jibou şi pe malul 
oraşului în timpul iernii, etc. 

în încheierea lucrării, autorul propune patru trasee turistice cu 
plecare din centrul localităţii. 

O BIBLIOTECĂ FĂRĂ CALCULATOR 

Prima monografie în format electronic a Jiboului este însoţită de 
19 fotografii, în format JPG, dintre care 2 color. Şi să nu uităm un 

amănunt de senzaţie, pentru că Biblioteca Orăşenească Jibou nu 
este dotată nici în prezent cu un calculator, prelucrarea lucrării 
amintite a fost realizată prin bunăvoinţa unor persoane particulare. 
Monografia va putea fi găsită atât la principalele unităţi de 
învăţământ din localitate, cât şi la deja celebrul Internet Cafe din 
localitate. Mulţumim tuturor celor care s-au gândit la oraşul lor şi 
s-au unit pentru a duce la bun sfârşit această inedită acţiune. 

Articol apărut în: 

Transilvania jurnal, 30 octombrie 2001 , pag. 1 1 . 

Expoziţia „Provincia provinciei" de la biblioteca orăşenească, cuprinzând cărţi ale 
autorilor jibouani, în bună parte cadre didactice din oraş 



PROFESORI CĂRTURARI 



La început de an şcolar, Biblioteca Orăşenească Jibou le 
reaminteşte elevilor, studenţilor, părinţilor şi dascălilor că a adunat 
un bogat şi variat fond documentar despre istoria şi cultura oraşului: 
cărţi, fotocopii şi materiale în format electronic, scrise de învăţătorii 
şi profesorii din localitate, de-a lungul a peste 100 de ani. Multe 
dintre ele au fost digitalizate şi pot fi citite pe internet, la adresa 
http://www.bHet. go. ro/ 

în capul listei se cuvine să aşezăm seculara monografie a lui 
Petri Mor, „Szilâgy vârmegye monographiâja" (Monografia judeţului 
Sălaj), o operă monumentală în 6 tomuri publicate între 1901-1904. 
Alte informaţii se găsesc în „Schiţa monografică a Sălagiuluf, 
întocmită de Dr. Dionisie Stoica şi loan P. Lazăr, tipărită în 1908, la 
Şimleu Silvaniei. Ambele cărţi au fost fotocopiate de pe originalele 
puse la dispoziţia noastră de profesorul Ion Ivănescu. 

învăţătorul Dumitru Mea, fost director de şcoală, ulterior 
promovat inspector şcolar, a tipărit în 1936 „Monografia şcoalei 
primare din comuna Jibou". Autorul reia şi dezvoltă o afirmaţie a lui 

Petri Mor, pentru a stabili o prioritate în domeniul învăţământului: 
„Cea dintâi grădină de copii din întreg Ardealul în era ungurească a 
fost înfiinţată în Jibou." Mica, dar importanta lucrare a fost 
fotocopiată de pe originalul aflat în posesia profesorului loan Turcu. 

Regretatul profesor Andrei Mureşan, fost director al Casei 
orăşeneşti de cultură, ne-a permis să reproducem pe situl bibliotecii 
lucrarea „Schiţă monografică turistică a zonei în care este situat 
oraşul Jibou privită din punct de vedere instructiv-educaţional" 
(1974). La vremea respectivă, ea a fost utilizată pentru documentare 
şi citată de ziaristul şi scriitorul Beke Gyorgy în volumul „Hepehupâs 
Szilâgysâg" (Prin hârtoapele Sălajului, 1975), carte prezentă în 
colecţia bibliotecii. 

Tot în 1974, doamna profesoară Eva lacob lanchiş a susţinut 
lucrarea de diplomă „Monografia istorică a oraşului Jibou" la 
Universitatea Babeş-Bolyai din Cluj. Prin bunăvoinţa autoarei, un 
exemplar fotocopiat a fost pus la îndemâna cititorilor şi poate fi 
consultat la sala de lectură. 

în 1996, cu prilejul bicentenarului Wesselenyi Miklos, preotul 
reformat şi profesorul de religie Molnâr Endre a tipărit „A zsiboi 
reformâtus egyhâz tortenete" (Istoria bisericii reformate din Jibou). 
Ulterior, lucrarea a fost reprodusă integral, sub forma unui capitol din 
volumul „Torony Erdely kapujâban. Tanulmânyok Zsibo eletebol" 
(Turn la poarta Ardealului, 1996). Autorul a donat câte un exemplar 
din fiecare, pentru colecţia bibliotecii orăşeneşti. 

în antologia de texte şi studii istorice „Torony Erdely kapujâban", 
găsim şi o cronologie întocmită de profesorul Deâk Zoltân, multă 
vreme director al secţiei cu predare în limba maghiară. Ea a fost 
tradusă în româneşte şi e accesibilă în ambele limbi pe internet. 
Ulterior, autorul a amplificat-o la dimensiunile unei lucrări de sine 
stătătoare, cuprinsă şi publicată în masivul volum omagial 
„Szilâgysâgi magyarok' (Ungurii din Sălaj, 1999), capitol prezent şi 
pe situl bibliotecii. 

în 2002, la cererea Primăriei şi Consiliului Local Jibou, profesorii 
losif Daroczi şi Gheorghe Coste au întocmit o mini-monografie, 
bogat ilustrată cu fotografii de profesorul Marin Grec. Alături de 
versiunile în limbile română şi maghiară, sunt prezente în text 
paralel traduceri în franceză, engleză şi germană, realizate de 
profesorii Rodica Moga, Marcel Petcu, losif Daroczi, Măria Ciocian, 
Gabriela Cosma, Carmen Banu. 



136 Gyorfi-Deâk Gyorgy 



Anul 2005 a oferit prilejul sărbătoririi a 800 de ani de la prima 
atestare documentară. Cu această ocazie profesorul şi publicistul 
Ion Ivănescu a publicat „Jiboul la 800 de am", carte publicată cu 
sprijinul Consiliului Local şi al Primăriei Jibou. în ea, îi găsim amintiţi 
pe profesorii, învăţătorii şi educatorii de la toate unităţile de 
învăţământ din oraş, cu un accent aparte pe activitatea de la Liceul 
Teoretic, instituţie care în 2007 îşi va sărbători semicentenarul. 

Prilejul de sărbătoare a facilitat şi apariţia unui album fotografic, 
realizat în condiţii tipografice deosebite, de preşedintele UDMR, 
Sârkozi Pal, împreună cu profesorii Boda Zoltân Daniel şi Csatlos 
Sândor: „Zsibo kepekben" (1205-2005). El numără aproape 100 de 
pagini, ilustrate cu imagini alb-negru şi color. Cuvântul înainte şi 
prezentările de capitole au fost traduse în româneşte (Simone 
Gyorfi), engleză (Gabriela Cosma) şi germană (Czegenyi Dora). 

Articol apărut în: 

Someşul de Jibou, 8 / septembrie 2006, pag. 3. 

Expoziţia „Presa jibouană" din holul bibliotecii orăşeneşti 



REVISTELE ŞCOLARE DIN JIBOU 



Biblioteca Orăşenească Jibou dispune de o bogată colecţie de 
publicaţii realizate de-a lungul timpului de către elevii din oraş, 
îndrumaţi de cadre didactice entuziaste, convinse că educarea limbii 
şi simţului estetic nu se opreşte la poarta şcolii. Ori de câte ori am 
prins zvonul vreunei noi apariţii, am insistat să ne procurăm un 
exemplar, pentru a fi păstrat pentru generaţiile viitoare. Totodată, 
colecţia a fost expusă cu prilejul fiecărei ediţii a Zilelor Oraşului, 
lucru care a ajutat la popularizarea strădaniilor noastre. Articolul de 
faţă se bazează, în principal, pe revistele şcolare depuse la instituţia 
noastră şi, în mai mică măsură, pe informaţiile semnalate în presă 
sau în diferite lucrări de istorie. 

Revista „Mugur Mugurel", realizată de profesoarele Cornelia 
Rusu şi Eugenia Şerban de la Şcoala generală nr.1, constituie prima 
apariţie de după 1968. Ea a fost înregistrată şi semnalată de 
Valentin Daraban şi Doru E. Goron în articolul „Contribuţii la istoria 
presei româneşti în Sălaj" {Acta Musei Porolissensis, voi. 6, Zalău, 
Muzeul de Istorie şi Artă, 1982, p. 473-501). Revista avea formatul 

A4, a fost multiplicată prin dactilografiere şi a apărut între 1969- 
1972. Biblioteca orăşenească nu posedă o copie a colecţiei. 

Prima apariţie publicistică tipărită o reprezintă revista „Lyceum" 
de la Liceul de matematică-fizică, coordonată de tânărul profesor de 
limba română Aurel Păşcuţ, mai târziu director al instituţei. Numărul 
1-2 a apărut în 1970 şi a fost urmat de încă un număr dublu. 
Conform datelor oferite de Valentin Daraban şi Doru E. Goron, 
publicaţia a fost multiplicată la întreprinderea Poligrafică Cluj (nr. 1- 
2) şi I.P.M. Baia Mare (nr. 3-4), într-un tiraj de 500 exemplare. Din 
monografia întocmită de profesorul Ion Ivănescu, aflăm că apariţia ei 
a fost salutată, elogiind conţinutul ei, de revista „Tribuna" din Cluj (an 
XIV, nr. 34/708 din 20 august 1970) şi de ziarul „Năzuinţa" din Zalău 
(an III, nr. 137 din 15 august 1970). Sumarul primului număr poate fi 
consultat pe situl bibliotecii orăşeneşti, „Bilet de voie" 
{www.bilet.go.ro), împreună cu o selecţie ce cuprinde câteva articole 
reprezentative: Vasile Fati - Grădina botanică şcolară, un auxiliar 
important pentru studiul botanicii, Ion Ivănescu - Consemnări într-un 
muzeu, Aurel Păşcuţ - Rânduri despre tânăra poezie românească. 
Apelăm la ajutorul cadrelor didactice sau la bunăvoinţa foştilor elevi 
şi-i rugăm să ne doneze sau să ne permită să copiem şi numărul 3- 
4. 

Nu cunoaştem existenţa altor reviste şcolare apărute în 
perioada 1968-1989. 

Liceul teoretic din Jibou a revenit în atenţia publicului cititor în 
Anul Eminescu (2000), cu „revista de cultură şi divertisment a 
elevilor" numită sugestiv „Cuvinte regăsite". Ea poartă ca motto: 
„Nimic nu e posibil când totul e posibil." Toate cele 5 numere 
apărute până în decembrie 2002 (data trecută pe copertă) au fost 
coordonate de profesorul şi poetul Viorel Tăutan, autorul plachetelor 
de versuri „Jurnal în răspântii' (Dacia, 1997) şi „Gesturi în oglindă" 
(Paralela 45, 2002). Revista a apărut tipărită, în format A4, cu un 
număr variabil de pagini: 16 (1/iunie-noiembrie 2000), 28 (2/ianuarie- 
aprilie 2001), 24 (3/probabil toamna anului 2001), 20 (4/mai 2002), 
16(5/decembrie2002). 

în „Argument din numărul de debut se precizează că publicaţia 
„se adresează cu prioritate elevilor, însă nu refuzăm colaborarea 
dascălilor din şcoala noastră". începând cu numărul doi, ea a 
cuprins şi suplimentul „Viaţa noastră, ce facem cu ea?" Rând pe 
rând, din redacţie au făcut parte liceenii Raluca Anton, Adela Bujor, 

Alin Hodiş, Alexandru Temeş, Szabo Eniko, Râul Buduşan, Miriam 
Corina Chiş, Cristina Ciocan, Paula Sighiţean, Alexandrina Bîgi, 
Anamaria Deac, Linda Hamid, Feher Timea şi mulţi alţii. O parte 
dintre materialele publicate aici au fost postate pe situl liceului: 
www.licjibou.as.ro, la realizarea căruia a contribuit substanţial elevul 
Andrei Avram. Să remarcăm articolul „De ce Ion Agârbiceanu?" din 
numărul 4, unde directorul de atunci, profesorul Aurel Păşcuţ, 
motivează alegerea marelui scriitor drept patron spiritual al liceului, 
lăcaş de luminare şi educare a tinerei generaţii, aflat peste drum de 
casa unde au locuit fraţii şi surorile prozatorului. 

După Revoluţie, prima revistă şcolară din Jibou a fost realizată 
de elevii de la Şcoala generală nr. 1 (azi: Grup Şcolar „Octavian 
Goga"), coordonaţi de profesoara şi poeta Gyorfi-Deâk Elisabeta 
Simone, autoarea volumului de poezie „Galaxia cotidiană" 
(Marineasa, 1999). De dimensiuni modeste: o foaie A4 mărunt 
tipărită pe ambele feţe, ea a fost botezată „Fiţuica", un nume familiar 
elevilor, incitant, uşor de reţinut. Această „foaie a elevilor" a debutat 
deodată cu postul de televiziune ProTV, în 1 Decembrie 1995. în 
răstimpul a nouă ani şcolari, sub conducerea directorilor loan Turcu 
şi, ulterior, loan Şerban, mica revistă a înregistrat 78 de apariţii, 
unele cu un sumar de 4 pagini, dintre care să amintim nr.7 (16) din 
14 februarie 1997, dedicat Sfântului Valentin, realizat de profesoara 
Gabriela Cosma împreună cu elevii de la liceul din localitate. în 
2003, nr. 7 (65) din 20 martie, realizat de profesoara Leontina 
Şerban şi dedicat Săptămânii Francofoniei, a numărat chiar 32 
pagini. 

„Fiţuica" a fost laureată de mai multe ori la concursul revistelor 
şcolare (1999, 2001, 2002, 2003), iar în vara anului 2004 elevii din 
redacţie au participat la Tabăra Junior.ro de la Leghia - judeţul Cluj, 
organizată de Societatea Română de Radiodifuziune. Directoarea 
taberei a fost doamna Mara Popa, astăzi realizatoarea emisiunii 
pentru copii „Baloane de săpun", difuzată în fiecare duminică 
dimineaţa pe postul „Radio România Cultural". Numerele au fost 
multiplicate prin fotocopiere, de obicei într-un tiraj de 100 exemplare, 
de sponsorul Banca Română pentru Dezvoltare, filiala Jibou, prin 
grija domnului director loan lanc. 

Odată cu transformarea celei mai vechi şcoli gimnaziale din 
oraş în Grupul şcolar „Octavian Goga", componenţa publicului ţintă 
s-a modificat considerabil şi „Fiţuica" s-a transformat în 

„Interferenţe", o revistă semestrială, tipărită în 500 exemplare, 28 
pagini A4, copertă policromă. încă de la prima apariţie, ea a fost 
distinsă cu premiul II la ediţia 2005 a concursului revistelor şcolare, 
în ultimii ani activitatea publicistică a micilor condeieri a fost 
susţinută constant de Vasile Borota, fost elev al şcolii, astăzi om de 
afaceri în Portland, S.U.A., care a donat laboratorului de informatică 
mai multe calculatoare Macintosh (Power PC) şi a sprijinit financiar 
ultimele apariţii publicistice. 

Biblioteca Orăşenească Jibou se mândreşte cu o mai veche şi 
fructuoasă colaborare cu Şcoala gimnazială nr. 2 din localitate. în 
vremea când minirevista „Bilet de voie" (8 numere, 13 septembrie 
1996 - 25 august 1999) apărea pe hârtie, instituţia noastră a editat şi 
un supliment literar pentru copii, botezat „Bileţel de voie". Realizat cu 
sprijinul profesoarei Eva lanchiş, el a numărat 5 apariţii: Crăciun 
1996; Paşti 1997; înălţare 1997; 1 Iunie 1998; 21 mai 1999. Să 
remarcăm faptul că în foaia de format A4, pliată în 4, a debutat 
Miriam Chiş, o elevă ce a câştigat ulterior mai multe concursuri 
literare şi a devenit într-o vreme redactor-şef al revistei liceului, 
„Cuvinte regăsite", azi studentă. Precum am mai amintit, „Bilet de 
voie" s-a transformat în 2002 într-un sit pe internet, definit ca „Arhiva 
electronică on-line a principalelor documente şi mărturii ce se referă 
la istoria şi cultura oraşului Jibou", unde veţi găsi mai multe 
informaţii despre presa jibouană. 

Primul număr al revistei „Nebănuitele trepte" a apărut în 1 
noiembrie 2000. El şi următoarele au fost realizate de elevii clasei a 
V-a C, sub îndrumarea profesorului de geografie losif Daroczi. 
Numerele 1-5 au fost realizate câte o foaie de format A4, împăturită 
în 3. Numărul festiv de Crăciun din 2001 a fost un pic mai gros, 
cuprinzând 6 pagini. Toate apariţiile au fost multiplicate prin 
fotocopiere. Numerele au avut un caracter tematic, pe două serii: 
Literatură (1/1 noiembrie 2000; 3/ianuarie 2001; 5/martie 2001; 
6/Crăciun 2001) şi Geografie (2/decembrie 2000; 4/februarie 2001). 

„Pietre pentru templul meu" reprezintă o certă reuşită. 
Subintitulată „revistă pentru cultură şi divertisment a elevilor de la 
Şcoala «Lucian Blaga» din Jibou", realizată de soţii Sorina şi Emil 
Pop-Cozac, ea a fost lansată la sfârşitul lunii mai 2002, în cadrul 
festiv al schimbării numelui instituţiei din Şcoala gimnazială nr. 2 în 
Şcoala „Lucian Blaga". Festivităţile au fost integrate în ciclul de 
manifestări prilejuite de prima ediţie a Zilelor Oraşului. „Pietre pentru 

templul meu" reprezintă o „sugestivă metaforă a verbului care se 
instituie în lume ca o redare fidelă a modelului prim al realităţii' şi „e 
sinonimă cu zidirea sufletească" (Sorina Pop-Cozac). Din cuprins, 
să remarcăm articolul „De la nr.2 la «Lucian Blaga»", semnat de 
profesorul Gheorghe Moga, fost director al instituţiei (articol postat 
pe „BHet de voie") şi poemul „La Villa Chybur" semnat de poetul 
Viorel Mureşan, profesor la această şcoală. 

Altminteri, Viorel Mureşan e şi redactorul şef al revistei „Unu" 
din Oradea, autorul volumelor „Scrisori din muzeul pendulelor" 
(Albatros, 1982), „Biblioteca de os" (Dacia, 1991), „Pietrele 
nimicului' (Dacia, 1995), „Ramele Nordului" (1998) şi „Lumina 
absentă" (Paralela 45, 2000), colaborator al mai multor reviste 
culturale importante din ţară, poet optzecist amintit în mai multe 
dicţionare şi istorii literare. Să amintim aici apariţia omagială „Viorel 
Mureşan - 50", realizată de poetul şi profesorul Viorel Tăutan şi 
lansată în 1 aprilie 2003, an în care colegul şi prietenul său împlinea 
50 de ani. 

Anul 2005 a adus revistelor de gimnaziu realizate de elevii de la 
Şcoala „Lucian Blaga" o serie de premii, la categoriile reviste de 
profil şi reviste de clasă. Conform datelor publicate în cotidianul 
„Graiul Sălajului' din 30 mai 2005, printre laureaţi se numără revista 
„Micii sanitari', format A4, multiplicată pe imprimantă color, realizată 
de elevii din claselor a ll-a A, îndrumaţi de învăţătoarele Sanda 
Vereş, Ana Hideg, Eugenia Moldovan, Virginia Oniga şi Irina 
Borzan. învăţătoarea Sanda Vereş a realizat separat, împreună cu 
şcolarii din clasa a ll-a C, şi revista „Universul copiilor", în aceleaşi 
condiţii grafice. La aceeaşi categorie, un alt premiu a fost câştigat de 
revista „Suflet de copii', realizată de micii condeieri din clasa a IV-a 
A, învăţătoare Daniela Coste. La concurs a participat, fără să obţină 
un premiu, şi „Gânduri", revista claselor a lll-a, coordonată de 
învăţătoarele Angela Măsălar, Florica Berar, Livia Fazacaş şi Eva 
Moldovan. 

O apariţie deosebită în peisajul publicistic contemporan o 
constituie „Dascăli de nota 10", o revistă format A4, de 74 pagini, 
rezultatul unui proiect iniţiat şi dus la capăt de învăţătorii din această 
şcoală. Acest veritabil caiet metodic poartă ca motto un citat din 
Nicolae lorga: „Şcoala trebuie să te înveţe a fi propriul tău dascăl, 
cel mai bun şi cel mai aspru." Directorul şcolii, profesorul Gheorghe 
Coste, precizează în „Cuvântul înainte": „Nota 10 reprezintă ţelul 

suprem spre care tinde orice persoană care respectă şi se 
respectă." Alături de învăţătorii din şcoală, publică articole şi 
educatoarele de la toate cele trei grădiniţe din oraş. Să remarcăm, 
ca apropiat de sfera de interes a bibliotecii, articolul „Ce cărţi a mai 
citit copilul meu?" de învăţătoarea Eugenia Moldovan. 

Tot în primăvara anului 2005, elevii de la Şcoala „Lucian Blaga" 
au participat la Programul „Eco-Şcoala", ocazie cu care au editat 
mai multe lucrări cu conţinut ecologic. Revista „Floare de coif, 
realizată de şcolarii îndrumaţi de învăţătoarele Sanda Vereş, Ana 
Hideg, Eugenia Moldovan şi Irina Borzan, cuprinde poveşti şi 
întâmplări, poezii, ghicitori, sfaturi şi jocuri... isteţe. Printre 
documentele manifestării se numără şi un Proiect, ce cuprinde un 
Eco-Cod întocmit cu înţelepciune. Să remarcăm şi manifestul 
„S.O.S. - Planeta albastră", realizat de elevele lulia Pop-Cozac şi 
Dana Bălaie. 

Articol apărut în: 

Caiete silvane, 6 / iulie 2005, pag. 19. 

Copiii de la secţia maghiară a Grădiniţei nr. 2 pe scenă, pregătiţi de educatoarea 
Molnâr Nona, la cea de-a doua ediţii a Zilelor Oraşului Jibou (23-25 mai 2003) 



SĂRBĂTORILE DIN FLORAR 



ARBORELE DE MAI 

Denumirea populară a lunii mai este florar, menită să sublinieze 
faptul că e perioada cea mai frumoasă a primăverii. Luna începe cu 
Armindenul, sărbătoare contopită ulterior cu proletarul 1 Mai, ziua 
internaţională a celor ce muncesc (şi cu braţele, şi cu mintea). în 
calendarul ortodox este ziua Sfântului Prooroc leremia, iar catolicii îl 
prăznuiesc pe Sfântul losif, tâmplarul. Din vremea celţilor păgâni, a 
rămas obiceiul de a se înălţa un copac tânăr, cu câteva ramuri în 
vârf, uneori împodobit cu panglici colorate, numit Arbore de Mai. 
Tradiţia a fost preluată de creştini, cu explicaţia că atunci când 
Pruncul divin a fost ascuns în Bethleem de ostaşii regelui Irod, 
cineva a pus o ramură înaltă înfrunzită la poarta casei unde se 
adăpostiseră losif şi Măria, ca ucigaşii de prunci să meargă la sigur. 
Când au aflat tărăşenia, credincioşii şi-au pus şi ei câte una şi i-au 
zăpăcit pe soldaţi. 

„MAJÂLIS" LA CASTELUL DIN JIBOU 

De Armindeni, lumea ieşea la iarbă verde şi se tăvălea în mod 
obligatoriu prin ea, apoi, dacă îşi permitea, frigea un miel şi bea vin 
roşu cu pelin, „pentru înnoirea sângelui". La castelul Wesselenyi din 
Jibou, se organiza o petrecere în fazanărie. Conform celor 
consemnate de doamna învăţătoare Molnârne Szânto Erzsebet, la 
eveniment participa toată suflarea: aristocraţi, haiduci, târgoveţi, 
argaţi, funcţionari, plugari. Lumea se îmbrăca simplu, fără bijuterii şi 
zorzoane, conştientă că nu poate să concureze cu frumuseţile 
naturii. Fetele ieşeau la dans, iar băieţii se întreceau la căţărat, 
încercând să adune lucrurile atârnate în vârful Arborelui de Mai. Se 
organiza o tombolă, iar banii adunaţi erau folosiţi pentru nevoile 
bisericii sau pentru ajutorarea familiilor sărace. în secuime, flăcăul 
aducea iubitei un astfel de semn, numit acolo „creanga lui lacob" 
(jakabfa) sau „pomul zorilor" (hajnalfa). în Anglia, tinerii împleteau 
cununi de flori, pe care le atârnau pe ramurile înverzite aşezate la 
ferestre; Sir James George Frazer ne spune că în departamentul 
francez Mayenne, băieţii numiţi Maillotins obişnuiau să meargă cu o 
creangă verde în mână din gospodărie în gospodărie şi cântau 
colinde pentru care primeau bani sau băutură. 

SFINŢII FRIGUROŞI 

în mai, am scăpat de frigul iernii, totuşi rămâne pericolul 
brumelor sau al îngheţului. Ca să-şi ferească holdele şi livezile de 
efectele temperaturilor coborâte, ungurii sărbătoresc câţiva sfinţi 
geroşi preluaţi de la călugării nemţi, odată cu trecerea la creştinism: 
Pongrâc (din grecul Pancratius, „atotputernic, atotstăpânitor", 
celebrat în 12 mai), Szervâc (din latinul „Servatius", cândva episcop 
într-o localitate aflată acum în Belgia, ţinut în 13 mai), Bonifâc (din 
latinul Bonifatius, „cel favorizat de soartă", 14 mai) şi temutul Orbân 
(din latinul Urban, „orăşeanul", cu semnul de „om cultivat, educat, 
politicos", prăznuit în 25 mai). Numele ultimului a fost purtat de mai 
mulţi papi, dintre care cel mai cunoscut este Urban al ll-lea, 
iniţiatorul primei Cruciade. 

CĂLUŞUL ÎMPOTRIVA IELELOR 

Au loc la 50 de zile după Paşti şi la 10 zile după Ispas (înălţare), 
întrucât în 2007 Pastile au fost devreme (8 aprilie), înălţarea 

Domnului a avut loc în 17 mai, iar Rusaliile urmează în 27 mai. în 
vechime, aceasta era perioada când jucau Căluşarii, cete fecioreşti 
chemate să alunge răul pricinuit de iele, fecioare ce locuiau în 
văzduh şi aveau puteri supranaturale. Se zicea că ele jucau noaptea 
în poieni şi dacă erau zărite de un trecător, îl luau la dans şi 
răsuceau prin văzduh, lăsându-l apoi să cadă pe pământ. Dimitrie 
Cantemir, domnitorul cărturar, a scris în „Descrierea Moldove?' că 
ceata de căluşari era formată dintr-un număr impar de dansatori (7, 
9 sau 11), juraţi să rămână curaţi şi să vină împreună cu ceilalţi 
vreme de 9 ani. în tot răstimpul sărbătorii, flăcăii dormeau sub 
acoperişul bisericii şi ziceau că, dacă s-ar odihni într-alt loc, „i-ar 
căzni de îndată strigoaicele" . 

CRAIUL DE VARĂ 

în 27 mai 1822, Wesselenyi Miklos îşi nota stupefiat în jurnal că 
englezii sărbătoresc o singură zi de Rusalii, iar luni totul revine la 
normal, prăvăliile se deschid, oamenii merg la lucru. în Ardeal, 
sărbătoarea dura uneori o săptămână încheiată. După slujba 
religioasă, feciorii alegeau un crai şi câţiva tovarăşi, judecători cu 
puteri depline, meniţi să pună sub semnul întrebării moralitatea 
hotărârilor luate peste an de forurile oficiale, obicei similar cu „roţile 
de foc" şi strigăturile peste sat. „Domnia lor" trecătoare {punkosdi 
kirâlysâg) este amintită în documente încă din secolul la XVI-lea. în 
unele locuri, precum în satele someşene din jurul Gherlei, ca să nu 
iasă scântei, Craiul de Rusalii era înlocuit de un boulean frumos 
împodobit cu flori. în părţile dunărene ale Ungariei, se alegea un 
rege şi o regină, iar crăiasa era săltată cât mai sus, pentru a-i arăta 
cânepii cât de înaltă să crească. 

BREAK DANCE Şl DIPLOME SEMICENTENARE 

în Jibou, prima ediţie a zilelor oraşului a fost organizată în 23-26 
mai 2002. Cu excepţia ediţiei aniversare din 2005, când oraşul de pe 
Someş a sărbătorit la începutul lunii august 800 de ani de la prima 
atestare documentară, celelalte manifestări au fost organizate la 
sfârşitul lunii mai. în 2003, cu această ocazie a avut loc deschiderea 
oficială a Parcului Industrial. în mai multe rânduri, manifestarea a 
coincis cu festivalul internaţional de dans pentru copii „Someş, 
cântecele tale". După concursul „Allegretto" al preşcolarilor şi 

tradiţionalul „Dialog dintre şcoli', pe scena instalată în faţa casei de 
cultură au evoluat atât formaţii şi solişti de muzică populară, cât şi 
trupe de muzică uşoară sau country. La primele două ediţii, 
spectacolele au fost transmise de un car de televiziune de la TVR 
Cluj, care va reveni în acest an şi duminică, 27 mai, va transmite 
emisiunea „Vine Cluju' pe la noi'. Surpriza absolută a zilelor oraşului 
din 2007 este organizarea primei ediţii „BBoy Jam Jibou - Battle 
Break Dance". O altă noutate o constituie acordarea diplomelor „50 
de ani de căsnicie". Din program, să mai remarcăm parada moto şi 
demonstraţiile de grafitti, distracţii programate sâmbătă. Ca de 
obicei, manifestarea se va încheia duminică seara, cu un foc de 
artificii. 

Articol apărut în: 

Sălajul European, An I, nr. 31 / 25 mai 2007. 

Corul de copii din biserica romano-catolică sărbătoreşte Naşterea Domnului (25 

decembrie 2009) 



SĂRBĂTORILE LA MAGHIARI 



CALENDARUL DULCE 

Sărbătorile de iarnă debutează la ungurii catolici împreună cu 
Adventul, un fel de început al postului de Crăciun, care însă durează 
numai patru săptămâni, faţă de şase, câte sunt la români. Numele 
de „Advent" provine din latină şi a fost tradus în maghiară ca 
„Urjovet", adică „Venirea Domnului". în prima zi, e obiceiul să se 
facă o cunună din cetini de brad, împodobită cu nuci poleite, conuri 
de brad aurite, funde roşii şi patru lumânări. Pe rând, în fiecare 
duminică de până la Crăciun, se aprinde câte o lumânare. Adventul 
este sărbătorit în acelaşi chip şi de credincioşii reformaţi, dar fără 
obligaţia de a posti în această perioadă. 

Mai mult chiar, calviniştii unguri au preluat de la protestanţii 
germani datina calendarului de Advent, obicei promovat şi de 
fabricanţii elveţieni de ciocolată: o cutie mare de bomboane, 
acoperită cu un carton colorat, care-l reprezintă pe Moş Crăciun, 
prevăzută cu mai multe ferăstruici, de unde copilul are voie să 

scoată în fiecare zi câte ceva: ba un marţipan, ba o caramea, ba o 
fondantă. Am văzut şi cutii care aveau imprimate pe spatele fiecărei 
ferăstruici câte un mesaj, de obicei, versete din Evanghelie ori 
îndemnuri educative . 

SFÂNTUL NICOLAE 

Poartă numele de „Mikulâs" (Miculaş) şi vine în seara dinaintea 
zilei de Sfântul Nicolae. El cercetează ghetuţele puse de copii în 
fereastră. Moşul este însoţit de o ceată de drăcuşori, care se 
numesc „Krampusz" (Crampus) ori, mai alintat, „Krampuszkâk". 
Dacă ghetele ori cismuliţele sunt văcsuite, atunci „Mikulâs" le umple 
cu dulciuri, fructe exotice, nuci. Jucăriile au apărut mai recent, de 
când sărbătoarea cu pricina a căpătat renumele de „Kis Karâcsony", 
adică de Crăciunul cel mic. în mod tradiţional, Moşul le aducea doar 
dulciuri copiilor care-şi ascultau părinţii (vă întreb eu, cine a văzut 
babă frumoasă şi copil cuminte ?). Odraslele neastâmpărate erau 
date pe mâna drăcuşorilor, care-i băteau cu nuieluşele de 
mesteacăn, ce poartă numele de „virgâcs" (virgaci). 

SFÂNTA LUCIA 

13 decembrie e o zi magică. Gospodina intră noaptea în coteţul 
găinilor şi tulbură somnul ouătoarelor cu următoarea formulă 
magică: 

„Găinile mele tot câte-un ou, ou, ou, 
Ale altora doar cot, cot, cot." 

Ori smulge un pai din acoperişul casei vecine şi îl lipeşte pe 
partea laterală a cuptorului. Ca urmare, ei i se vor înmulţi orătăniile, 
în aceeeaşi măsură în care va scădea numărul păsăretului din 
vecini. în acelaşi scop, se poate fura şi o aşchie de lemn, care se 
pune sub cuibul găinii. 

La acţiunea de sporire a producţiei de ouă participă şi tineretul. 
Copiii se strecoară până la gardul ce împrejmuieşte ograda vecină şi 
strigă: 

„Aici mare să fie cotcodăceala, 
Iar la noi, ouă-n toată vara." 

Bineînţeles, de obicei, afacerea se termină cu o păruială 
generală între copiii vecini. 

Tot de Sfânta Lucia, cel care doreşte să descopere vrăjitoarele 
din sat, se apucă să facă un scaun, care va fi isprăvit exact de 
Crăciun. îndrăzneţul trebuie să facă în fiecare zi câte o componentă, 
dar numai una, altfel lucrează degeaba, scaunul va fi unul obişnuit. 
De Crăciun, părţile se fixează cu cuie, cu grijă ca două bucăţi să fie 
prinse doar de câte un singur cui, apoi curiosul merge cu el la 
biserică, se aşează în pridvor şi examinează lumea ce vine la slujbă. 

COLINDATUL 

Credincioşi reformaţi au părăsit o seamă de obiceiuri. Cum 
perceptele religioase interzic cultul sfinţilor şi reprezentarea chipului 
Mântuitorului ori al lui Dumnezeu, calviniştii n-o sărbătoresc pe 
Sfânta Lucia şi nici nu organizează cete de irozi, în schimb ţin la 
mare cinste cântările şi colindatul de Crăciun. Grupurile de 
colindători, formate numai din băieţi, de obicei de vârstă şcolară, 
trec pe la rude, pe la oamenii mai înstăriţi, pe la oficialităţile din sat 
(preot, cantor, învăţător, notar, etc.) şi-i cheamă să se bucure de 
naşterea Pruncului divin împreună cu ei. Unele colinde sunt cuprinse 
în cartea de cântări bisericeşti, altele, mai din prostime, sună uneori 
înduioşător de naiv, precum „Kis Karâcsony, nagy Karâcsony", unde 
se zice că dacă podul casei nu-i plin de cârnaţi, Crăciunul nici nu-i 
sărbătoare. Colindatul se face în tindă sau în curte, adesea în 
protestele vehemente ale dulăilor, ce se trezesc legaţi la căderea 
serii. Copiii sunt răsplătiţi de obicei cu bani, dar mai primesc şi 
dulciuri, nuci, mere ori portocale. Cine nu primeşte colindătorii, se 
poate trezi a doua zi de dimineaţă că nu mai are poartă şi va fi 
nevoit să colinde toată uliţa sau întreg hotarul ca să şi-o regăsească. 

DANSUL DE CRĂCIUN 

La începutul Adventului, flăcăii începeau nişte pregătiri mai 
aparte pentru sărbătoare. îşi alegeau un şef, care se îngrijea dintâi 
să găsească o sală încăpătoare, potrivită pentru Balul Crăciunului. 
Odată aleasă, fiecare se străduia să aducă cel mai bun vin al său, 
colaci şi bucate preparate din carne de porc. O zi anume era 

rezervată pentru a aduce din pădure lemnele necesare încălzirii 
încăperii şi a le crăpa. 

în satele mari, cu mai multe uliţe, erau mai multe astfel de locuri 
şi feciorii se concurau reciproc încercând să arvunească cea mai 
bună „bandă" de hegheduşi, adică o ceată de lăutari, formată de 
obicei din: un „primaş" (vioara întâi), un „contras" (contrabasistul), un 
ţambalagiu şi un clarinetist, care trăiau ca regii vreme de trei zile, 
fiind găzduiţi de obicei în şura „celui mai mare peste feciori". 

Balul începea în seara primei zile de Crăciun şi ţinea vreme de 
trei zile. Dacă în prima seară participau cu toţii, mici şi mari, plus 
rudele venite în ospeţie şi lucrurile decurgeau într-o atmosferă cu 
adevărat sărbătorească, în cea de-a doua zi de Crăciun patimile se 
încingeau şi adesea petrecerea se termina cu o bătaie ca în filme. 
Cauza era de fiecare dată alta: o fată mai fâşneaţă, o jignire 
neştearsă, o târguiala înşelătoare, o problemă de întâietate, cine ştie 
ce alt orgoliu nesatisfăcut. Drept semn, mai întâi se spărgeau 
lămpile de petrol, ca femeile, fetele şi copiii să se refugieze pe 
băncile aşezate de-a lungul pereţilor, după care flăcăii se apucau 
să-şi regleze conturile pe întuneric. în dimineaţa celei de-a treia zi, 
învinşii îşi oblojeau rănile şi se întorceau să-şi continue petrecerea 
alături de învingători, consolându-se cu ideea că, lasă, la anul Ie-o 
arătăm noi ! 

PUTEREA BOBULUI DE MUŞTAR 

Cum iarna nu prea e de lucru, în multe sate maghiare se 
sărbătorea, după zilele închinate celor ce poartă numele de Istvân 
(Ştefan - 26 decembrie) şi Jânos (loan - 27 decembrie), şi cea de-a 
patra zi de Crăciun, cunoscută ca sărbătoarea „sfinţilor mărunţi" (28 
decembrie). în această zi, bărbaţii treceau pe la casele cunoscuţilor, 
chemau gospodina şi-i susţineau că i-a trimis nevasta după un bob 
de muştar, ca să li se vindece cocoşul. Drept care, stăpâna casei 
scotea măturoiul din ramuri de mesteacăn sau de nuiele ascuns 
după uşă şi-i aleluia pe toţi, ca apoi să-i aşeze la masă, unde îi 
ospeţea cu băutură şi colaci. 

Dar nu numai mahmurii umblau după boabe de muştar, ci şi 
copiii, grupaţi în cete de câte 3-4 băieţi, care cereau mărunta 
mirodenie în numele lui David şi al sfinţilor mărunţi (că i-a trimis 

mama, tot pentru lecuirea cocoşului). După ce gospodina îi bătea cu 
mătura, îi împăca împărţindu-le bani mărunţi şi felii de cozonac. 

ANUL NOU 

în noaptea dintre ani, în satele ungureşti se trăgeau clopotele la 
miezul nopţii, iar pe înălţimi se aprindeau focuri uriaşe, ale căror 
flăcări se întindeau până la cer. Flăcăii se distrau aruncând 
şomoioage de paie cât mai sus în aer, care între timp au fost 
înlocuite cu focurile de artificii, menite să alunge întunericul lungilor 
nopţi de iarnă. 

Bătrânii luau toate măsurile cuvenite ca nu cumva să se stingă 
focul în vatră. Gospodinele se fereau anume să uite vreo haină 
spălată pe frânghia de rufe în această noapte, altminteri riscau să 
provoace o tragedie, căci în casa respectivă urma să se spânzure 
cineva în cursul anului ce urma. 

Multe dintre celelalte superstiţii legate de prima zi a anului se 
găsesc atât la români, cât şi la unguri, precum şi la alte popoare. 

Gospodarul trebuie să se trezească dis de dimineaţă, să dea de 
mâncare la vite, înainte de apariţia zorilor. Cine leneveşte nu va 
avea spor un an întreg. 

în prima zi, nu se dă nimic în afară din casă, altfel tot anul va fi 
păgubos. Copiii se străduiesc să fie cât mai liniştiţi, căci cine este 
bătut în prima zi din an, va căpăta bătaie tot anul. Cine se ceartă, va 
suporta urmările vreme de 365 de zile. Orice acţiune va determina 
un efect de lungă durată. De aceea, oamenii se străduiesc să fie 
veseli, să aibă de toate în casă, să nu fie nevoiţi să facă munci grele 
sau neplăcute, ca să le meargă bine tot anul. 

Bucatele mîncate în această zi au fost pregătite din timp. Ele 
sunt obligatoriu din carne de porc, nicidecum din carne de pasăre, 
deoarece porcul râmă (răscoleşte pământul) înainte, în vreme ce 
găinile, bibilicile, curcile scurmă înapoi. 

în noaptea de Anul nou se fac şi previziuni, fie pentru a desluşi 
destinul oamenilor (la oraş, în ceaşca de cafea; la ţară se toarnă 
plumb topit în apă rece), fie pentru a afla cum vor evolua condiţiile 
meteorologice. Foarte popular este calendarul de ceapă, şi el întâlnit 
atât la unguri, cât şi la români: dintr-o ceapă se desprind 12 foi, 
corespunzătoare celor 12 luni, în care se presară sare. Dacă sarea 

se topeşte până dimineaţa într-una dintre foi, luna respectivă va fi 
ploioasă; în caz contrar, ea va fi secetoasă. 

Articol apărut în: 

Transilvania jurnal, 22 decembrie 2001 , pag. 2. 

Statuia lui Ion Agârbiceanu din faţa liceului teoretic omonim, operă a sculptorului 
Sepsi Jozsef din Zalău, dezvelită în 2001. 



O STRADA PENTRU ION AGÂRBICEANU 



Avem o stradă numită aiurea, cea care începe în centrul 
oraşului şi merge către Someş-Odorhei. O fi ea trecută în acte ca 
Tudor Vladimirescu, dar denumirea i se potriveşte ca nuca în perete. 
Ce-are de-a face căpetenia de panduri cu Jiboul? (Că nu-i Oltul ca 
Someşul nost'.) Cine a răsbotezat-o aşa, când a trebuit să-i schimbe 
numele unguresc de Alszeg, deaorece poate i s-a părut că sună 
prea domneşte (în traducere: „Partea de Jos"), a făcut-o la 
repezeală. Nu m-aş mira să aud că i-a venit ideea uitându-se la o 
bancnotă de 25 de lei. Totuşi ar fi trebuit să stea, să se gândească. 
Dacă tot a găsit de cuviinţă să-i pună un nume terminat în ,,-escu", 
mai bine i-ar fi spus Nicolae lorga. Marele istoric măcar a scos capul 
pe fereastră, atunci când trenul care-l ducea la Şulimeghi (Ulmenii 
de azi) s-a oprit în gară, apoi şi-a notat în jurnalul de călătorie: 
„După Surduc ajungem la Jibău, unde numărul nostru e mic pe 
lângă al străinilor..." Mai străin decât Tudor Vladimirescu nici că se 
putea să fie. 

M-am bucurat când profesorii şi directorul Aurel Păşcuţ de la 
Liceul Teoretic au cerut inspectoratului judeţean ca şcoala lor să 
poarte numele scriitorului Ion Agârbiceanu. Ulterior, în revista 
„Cuvinte regăsite" (4/2002), domnul Păşcuţ a publicat articolul „De 
ce «Ion Agârbiceanu»?", unde motiva: „în lecturile noastre am aflat 
că, deşi s-a născut şi a copilărit în comuna Cenade de pe Târnave, 
pe care o evocă cu nostalgie, în primii ani ai sec. XX viitorul scriitor, 
în urma mutării familiei la Someş-Odorhei (7 km. de Jibou) pe 
domeniile Şuluţiu (fundaţia metropolitană al cărui bursier era 
Agârbiceanu), cunoaşte lumea locuitorilor de pe Someş. în vacanţe, 
aici desfăşura o vie activitate culturală. Adesea juca teatru cu alţi 
studenţi din comunele apropiate, aflaţi şi ei în vacanţă, făcând 
proiectele culturale în spiritul societăţii de lectură «Petru Maior» 
care-i îndemna să propage lectura naţională în mediul sătesc..." 

într-adevăr, precum arată cercetătorul loan Muscă în 
„Documente privind activitatea Despărţământului Jibou al Astrei 
(1912-1918)", Nicolae Agârbiceanu, tatăl scriitorului, a fost printre 
primii care s-a înscris în filiala din Jibou a asociaţiei transilvănene. în 
„Monografia şcoalei primare din comuna Jibou", inspectorul şcolar 
Dumitru Mea, fost director al instituţiei despre care a scris, aminteşte 
printre activităţile şcolare organizate în 1929 „conferinţa «Cum se 
prăznueşte Unirea» de loan Agârbiceanu scriitor Cluj'. 

Poetul Viorel Tăutan a evocat recent, în revista „Caiete silvane" 
(6/2005), întâlnirea din copilărie cu prozatorul care a scris seninele 
„File din cartea naturii', trista povestire „Fefeleaga", precum şi o 
serie de romane, dintre care criticii amintesc cel mai adesea 
„Strigoiul" şi „Arhanghelii": „Când ne-am apropiat de casa 
Agârbiceanu, cum era cunoscută de către localnici construcţia 
somptuoasă din vecinătatea Sinagogii, din curtea casei tocmai ieşea 
un bărbat bătrân cu barba mare aproape complet încărunţită, tăiată 
drept. Era îmbrăcat în haine de culoare închisă, iar în mână ţinea o 
geantă". Este casa de la numărul 28, unde a fost găzduit 
monografistul Ion Ivănescu, pe atunci tânăr profesor de istorie. Azi, 
ea aparţine poştaşului Cornel Gogota, care a cumpărat-o de la 
rudele scriitorului, atunci când ele s-au mutat la Baia Mare. 

Marele scriitor, părintele Ion Agârbiceanu merită mai mult decât 
o statuie în faţa liceului. O tăbliţă comemorativă pe peretele casei 
unde a locuit atunci când l-a vizitat pe fratele său Vasile ar fi un lucru 

nu prea scump şi bine venit, dar adevărata cinstire ar fi ca strada pe 
unde a trecut de atâtea ori să-i poarte numele. 

Articol apărut în: 

Someşul de Jibou, 3 / iulie 2006, pag. 1 . 

Redacţia revistei „Caiete Silvane" la Jibou, în 2008. 

De la stânga la dreapta: Marin Pop, Daniel Săuca, Viorel Mureşan, Ileana Petrean- 

Păuşan, Viorel Tăutan, Simone Gyorfi, Gheorghe Moga, Gyorfi-Deâk Gyorgy şi 

Daniel Hoblea 



SUPRAVIEŢUITORII 



Dacă la nemţi, cele bune sunt trei, la chinezi ele sunt cinci: cinci 
elemente fundamentale, cinci gusturi, cinci tonuri muzicale, cinci 
culori, cinci puncte cardinale: răsărit, miazăzi, apus, miazănoapte, 
centru. Judeţul Sălaj are patru oraşe, veşnic aflate într-o acerbă 
concurenţă pentru desemnarea unui centru. Desigur, există un 
centru administrativ, municipiul Zalău, ales în 1880, reconfirmat în 
1968, unde se găsesc principalele instituţii, inclusiv cele de cultură, 
însă oare Zalăul este şi centrul cultural al judeţului? 

Ambele componente ale noţiunii de centru cultural: „centrul" şi 
„cultura" sunt noţiuni abstracte, impalpabile, imateriale. De exemplu, 
centrul unui inel nu are consistenţă fizică, el este un punct aflat la 
egala distanţă de câte două puncte diametral opuse. în ceea ce 
priveşte cultura, lucrurile sunt şi mai greu de discernut: 

- există o cultură populară, care se vede mai puţin la serbările 
câmpeneşti cu damf de bere şi fum de mititei şi mai mult la lumina 
lumânărilor aprinse în bisericile de lemn presărate pe tot locul 
împrejurul nostru; 

- există o cultură civică, bunul simţ, codul moral care asigură 
convieţuirea într-o comunitate destul de heterogenă, care ar trebui 
să constituie liantul intern al locuitorilor din Ţara Silvaniei; 

- există o cultură enciclopedică, susţinută de biblioteci şi 
instituţiile de învăţământ, perpetuată prin publicaţii periodice sau în 
volume ; în prezent, ea este puternic marcată de lipsa fondurilor atât 
pentru editare, cât şi pentru achiziţionarea de ziare, reviste, cărţi; 

- există o cultură ştiinţifică, tehnică şi tehnologică; know-how-ul 
(a şti cum se face) din ce în ce mai necesar în era internetului; 

- există o cultură artistică: literară, plastică, muzicală, 
cinematografică. 

în cele ce urmează, ne vom referi numai la aceasta din urmă. 

în ultimii ani, în Sălaj au apărut cinci reviste culturale, româneşti, 
maghiare sau multilingve: Alma Mater Porolissensis, Caiete silvane, 
Hepehupa, Limes şi Silvania. Cum ele au fost redactate şi tipărite la 
Zalău, putem afirma pe bună dreptate că Zalăul este centrul cultural 
al scriitorilor şi publiciştilor din Sălaj. Din păcate, aceştia se întâlnesc 
mai des în paginile tipăriturilor decât într-o cafenea literară ori la un 
cenaclu, că, slavă Domnului, de şedinţele de partid au scăpat (unii 
dintre ei)! 

însă degeaba vom căuta pe harta literaturii române 
contemporane un fluviu, un râu, măcar un pârâiaş, un curent literar 
care să-şi afle izvorul în spaţiul silvan. Grupările puternice de 
creatori nu sunt legate neapărat de o capitală; şcoala de pictură de 
la Baia Mare e primul exemplu care îmi răsare în minte, Sibiul din 
vremea războiului sau Târgoviştea din „Epoca de Aur" i-ar putea 
urma pe tărâmul literelor. în ciuda realizărilor amintite, pentru a se 
împlini ca un centru cultural al vieţii literare silvane, Zalăul ar trebui 
să ofere şi un cadru adecvat pentru scriitori: o asociaţie 
profesională, o filială a Uniunii Scriitorilor, care să devină cu 
adevărat un for de dezbateri, o instanţă literară, un sprijin al tinerelor 
talente, o instituţie capabilă să convingă sponsorii că sprijinind 
activităţile culturale vor deveni cunoscuţi dincolo de hotarele 
judeţului (să ne amintim de tăcerea mass-mediei naţionale la 
împlinirea celor 400 de ani de când „haiducii" - mercenarii - unguri 

comandaţi de Minai Viteazul au risipit la Guruslău ostile aliate ale lui 
Bâthory Zsigmond, Simion şi leremia Movilă, plus niscaiva polonezi, 
turci şi tătari, deşi pregătirea serbării a împovărat substanţial bugetul 
judeţului). La urma urmei, sponsorizările au ca raţiune supremă 
reclama: renumele artistului (sau sportivului) sugerează ceva din 
calitatea şi realizarea produsului comercial ori politicianului 
promovat. Bill Clinton i-a oferit o avere lui Bobby McFarry ca să 
poată folosi melodia „Don't worry, be happy!" în timpul campaniei 
electorale, dar nu şi-a aflat omul. America e ţara tuturor 
posibilităţilor. Cât despre îmbinarea dintre politic şi artistic de la noi, 
e suficient să aruncăm o privire în parlament, în ambasadele 
României ori către „Coloana infinitului' din Târgu Jiu, ca să ne 
lămurim ce anume este susţinut la nivel înalt. 

Dacă artelor plastice li s-au oferit un cadru de manifestare în 
cadrul muzeului loan Sima ori a fostei tabere de sculptură, sunt 
segmente ale culturii care aproape că nu sunt deloc reprezentate în 
judeţ. Sfântu Gheorghe e un oraş de mărimea Zalăului şi e capabil 
să susţină chiar în condiţiile actuale un teatru. La Porolissum a fost 
reconstituit amfiteatrul, edificiu care arată clar: orice municipiu are 
nevoie de un loc unde să-şi descopere şi să-şi modeleze identitatea. 
La noi, există un entuziasm amatoricesc, dar caracteristică 
generaţiei în adidaşi şi-n blugi. în rest, ne rămân turneele. Trupele 
din Cluj, Baia Mare sau Oradea umplu, uneori, sala de la Casa 
Sindicatelor. 

Cultura muzicală sălăjeană se reduce, în multe cazuri, la 
colecţia de casete sau CD-uri de acasă. E adevărat, e greu să susţii 
o filarmonică din taxele şi impozitele a 250.000 de locuitori, în 
condiţiile în care nu sunt bani pentru rezolvarea unor cerinţe 
elementare, precum apa potabilă. Dar oare cât ar costa ca bibliotecii 
judeţene să i se ofere un spaţiu adecvat pentru înfiinţarea unei secţii 
specializate, care i-ar permite să pună în valoare colecţiile de discuri 
şi albume de artă? 

Cât despre operă, operetă, balet, s-o lăsăm baltă. Nici măcar cu 
a şaptea artă, cea mai populară dintre toate, nu stăm mai bine. Cu 
un cinematograf ici şi altul colea, nu se face primăvară (Jiboul n-are 
nici unul). Noroc cu televiziunile particulare sau cu centrul de 
împrumutat DVD-uri, unde mai prinde omul şi câte un film bun. 

Un poet din Jibou a lansat sintagma de „Provincia provinciei" 
pentru a desemna o realitate culturală specifică acestor vremuri; îşi 

deplângea soarta, deoarece omul de cultură sălăjean nu-i bogat şi 
trebuie să muncească pentru pâinea de pe masa copiilor: dimineaţa 
este pedagog, iar după-masă ţăran, dacă doreşte să vieţuiască 
întrucâtva decent. Abia seara îi rămâne un mic răgaz să se dedice 
artei. Generaţia actuală de creatori adună, fără voie şi nu neapărat 
întru folosul artei, o bogată şi diversificată experienţă de viaţă. Arta 
creatorilor noştri se transformă, încetul cu încetul, în arta de a 
supravieţui. 

Articol apărut în: 

Caiete silvane, 10 (21) / octombrie 2006, pag. 2. 

Trenuleţ electric pentru copii, montat cu prilejul Zilelor Cetăţii (Zalău, 2007) 



TRENULETUL ELECTRIC 



întrebare: 

Ce asemănare există între trenuleţele electrice şi sânii femeilor? 
Răspuns: 

Amândouă au fost făcute pentru copii, dar mai mult se joacă 
bărbaţii cu ele. 



PRIMELE LOCOMOTIVE 

La noi, de la Mihail Drumeş citire, multă lume crede că maşina 
cu aburi a fost inventată de scoţianul James Watt, dar de fapt el a 
perfecţionat motorul creat de Thomas Newcomen şi a creat o 
versiune folosită pentru pomparea apei din mine. Şinele şi 
vagonetele fuseseră inventate cu mult înainte, dar pentru tractarea 
vagonetelor încărcate cu minereu sau cărbune se foloseau caii. 
Animalele rezistau cu greu în întuneric şi în galeriile umede, prost 
aerisite. Aşa a apărut ideea de a folosi forţa aburilor pentru 
deplasarea unui vehicul. Ea a fost materializată în diferite feluri de 
francezul Nicolas-Joseph Cugnot (1769), galezul Richard Trevithick 

(1804), englezul Matthew Murray (1812). Cel care a scos trenurile 
din adâncul pământului şi Ie-a folosit pentru transportul de persoane 
şi de mărfuri a fost George Stevenson, constructorul celebrei „The 
Rocket" (Racheta), care a circulat între Liverpool şi Manchester. în 
fapt, locomotiva a fost aleasă pentru calităţile ei dintre cele cinci 
vehicule care au concurat la competiţia „Rainhill Trials", organizată 
între 6 şi 14 octombrie 1829. 

CĂILE FERATE ROMÂNE AU VENIT PE DUNĂRE 

Austriecii au construit şi au pus în funcţiune prima linie ferată în 
Banat, la 1 noiembrie 1856. Ea transporta cărbunele extras la 
Oraviţa către portul dunărean Baziaş, unde era necesar pentru 
alimentarea vapoarelor. Datorită stării proaste a drumurilor din ţară, 
boierii moldoveni delegaţi la Divanul Ad-hoc au preferat să ia trenul 
„nemţesc" până la Budapesta, de unde au coborât pe Dunăre până 
la Giurgiu. Tot pe Dunăre au fost aduse materialele necesare pentru 
construirea liniei Giurgiu-Bucureşti. Inaugurarea festivă a avut loc în 
31 octombrie 1869, când prima garnitură, tractată de locomotiva 
botezată „Mihai Bravul" a plecat din gara Filaret. Altminteri, cum se 
întâmplă de obicei, progresul tehnic a fost primit cu vrăjmăşie: 
comercianţii, căruţaşii şi hangiii din Giurgiu au înaintat la guvern o 
jalbă, prin care cereau ca linia să nu ajungă până la cheiul fluviului, 
pentru că astfel îşi pierdeau sursele de câştig. Tot „o cale ferată 
dunăreană" a fost cea dintre Constanta şi Cernavodă, terminată în 
1860. 

ISTORIA UNEI JUCĂRII POPULARE 

Primele garnituri-jucărie au fost vândute în Anglia, prin 1840. 
Ele erau confecţionate din lemn şi circulau pe covor (de aici 
denumirea de „carpet railways"), trase cu o sfoară. Apoi s-au fabricat 
primele seturi cu circulaţie pe şine, unde locomotivele utilizau pentru 
tracţiune un motor cu arc, întors cu o cheiţă. în vremea primului 
război mondial au apărut trenuleţele electrice, alimentate cu curent 
continuu din baterii de lanternă ori, mai rar, cu joasă tensiune 
alternativă, de obicei la 9-12 volţi. în prezent, se utilizează surse 
digitale de înaltă frecvenţă, capabile să dirijeze mai multe garnituri 
pe o singură linie. Cea mai veche asociaţie de profil este „The Model 
Railway Club", înfiinţată în 1910, cu sediul lângă marea gară 



162 Gyorfi-Deâk Gyorgy 



londoneză Kings Cross. Pentru a uşura activităţile de modelare, 
fabricanţii au stabilit o serie de standarde, bazate în special pe 
raportul de micşorare, dintre care cel mai popular este HO (1:87). 
Copiii au fost atraşi către meticuloasa activitate de modelare prin 
seriale populare, precum „Thomas şi prietenii săi' (Thomas the Tank 
Engine and Friends), realizat de compania Britt Allcroft, difuzat în 
prezent pe canalul Minimax. Primele episoade au fost produse în 
1984, pe baza povestioarelor scrise de Reverendul Wilbert Vere 
Awdry, cu modele realizate de firma Marklin. Serialul a fost reluat în 
2002, după succesul filmului „Thomas and the Magic Railroad' 
(2000). 

NOSTALGII FEROVIARE SĂLĂJENE 

Principala cale ferată din Sălaj, Jibou - Zalău - Sărmăşag, a fost 
inaugurată la 1 octombrie 1890. Oraşul de pe Someş a fost ales ca 
nod de cale ferată, deoarece dispunea atât de apa râului cât şi de 
cărbunele extras din minele de la Lupoaia şi Surduc, deci era un loc 
unde locomotivele puteau fi realimentate cu uşurinţă. Anul acesta se 
vor împlini 70 de ani de la înfiinţarea Depoului, unde, în prezent, se 
întreţin şi se repară numai locomotive Diesel şi Diesel-electrice. 
Dintr-o discuţie cu profesorul Cornel Ciatarâş, conducătorul cercului 
de modelism de la Clubul Copiilor din Jibou, am aflat că, înainte de 
Revoluţie, muncitorii din Depou au realizat un model de locomotivă, 
probabil la scara de 1:8, cu o lungime de 80 cm şi o înălţime de 30 
cm. El poate fi văzut la cercul de modelism de la Palatul Copiilor din 
Zalău, instructor prof. Marius Pop. Locomotivele cu aburi din Jibou 
au fost trimise la fier vechi în ultimii ani ai mileniului trecut. O colecţie 
de fotografii de epocă, unde apar magnificele maşini alături de 
fochiştii lor şi echipele de întreţinere, a fost expusă la Biblioteca 
Orăşenească din Jibou. 

SURSE PENTRU AMATORI 

La noi, oferta este relativ săracă. Revistele de specialitate, 
precum „Modelism Internationaf, „Aeromagazin" , „Top Gun" etc. se 
ocupă mai mult de machete de vitrină, precum vaporaşe, avioane şi 
tancuri. Situl www.machete.ro oferă kituri comerciale, de import, ale 
locomotivelor Revell şi Wespe, la scara 1:87. Un pas înainte este 
situl http://www.trenulete.ro/. Există un forum activ şi util la 

http://www.trennet.ro/, unde am găsit o trimitere către programul de 
proiectare a traseelor de cale ferată WinRail, oferit gratis la 
http://www. winrail. corn/. 

Merită să vizitaţi situl http://www.minitechnik.ro/home_ro.html, 
unde se oferă atât minigarnituri de tren, şine şi macaze, elemente de 
peisagistică, sisteme de comandă, cât şi modele de tramvaie, 
machete de clădiri şi alte componente anexe. 

Cum revista „Ezermester" , fondată în 1957, şi-a publicat arhiva 
în acest an semicentenar, cunoscătorii limbii maghiare pot apela on- 
line la colecţia: http://oldradio.tesla.hu/ezermester/all.htm, unde vor 
găsi foarte multe modele. în S.U.A., există o concurenţă feroce, 
veche de peste 70 de ani, între revistele „Railroad Model Craftsman" 
(1933) şi „Model Railroader" (1934), amândouă prezente pe net. O 
ofertă foarte bogată există şi în limba germană, o căutare pe Google 
după „modellbahn" a produs peste un milion de rezultate. Puteţi să 
începeţi cu revista „Ml BA" {http://www.miba.de/). 

Un tigru cu colţi de pumnal din expoziţia paleontologică de la Grădina Botanică, 
interzisă de Ion Traian Ştefănescu, prim-secretarul de partid din judeţul Sălaj 



TIGRUL Şl PRIM-SECRETARUL DE PARTID 



Tigrul cu colţi de pumnal este o figură foarte populară printre 
tinerii de azi, deoarece, după ce dinozaurii au dominat Hollywoodul 
vreme de un deceniu, de la „Jurassic Park" (1993) până la „A Sound 
of Thunder" (2005), studiourile „20th Century Fox" au hotărât să 
schimbe paradigma şi să exploateze fascinaţia spectatorilor faţă de 
prădătoarele feroce printr-o altă abordare, mai apropiată de zilele 
noastre. Astfel a fost creat Diego, personajul din cele două „Epoci de 
Gheaţă": ,,/ce Age" (2002) şi ,,/ce Age 2: The Meltdown" (2006), un 
tip cinic, hârşâit de viaţă, dar onest, gata oricând să se sacrifice 
pentru binele prietenilor săi. 



O EXPOZIŢIE DISTRUSĂ 

La începutul anilor '80, profesorul Vasile Fati, regretatul director 
al Centrului de cercetări biologice din Jibou, ar fi dorit ca, dincolo de 
aleile şi coridoarele încadrate de plantele din grădina botanică, să-i 
poarte pe elevi şi pe vizitatori într-o sugestivă călătorie în timp, 

printre erele geologice din trecutul planetei. Din câte ni s-a povestit, 
expoziţia de profil a fost amenajată cu multă pricepere şi migală în 
pivniţele castelului Wesselenyi, unde a fost construită şi o peşteră 
artificială, plină cu fosile de animale şi cu pereţii împodobiţi cu picturi 
rupestre. Statuia marii feline din fotografia alăturată este doar una 
dintre exponatele realizate atunci. Din păcate, în vremea aceea 
prim-secretarul de partid pe judeţ a fost Ion Traian Ştefănescu, un 
om deosebit de capabil, însă groaznic de supărat pe lume, deoarece 
s-a considerat „exilat în Sălaj şi, prin urmare, zice lumea, şi-a vărsat 
furia pe localnici. ITS (cum era şi mai este numit pe la noi) fusese 
prieten la cataramă cu Nicu Ceauşescu, fiul lui Nicolae Ceuşescu şi 
fusese trimis la Zalău, deoarece dictatorul considerase că-i mai bine 
să-i separe. Nicu şi-a rugat mama să intervină şi, în cele din urmă, 
ITS a fost transferat într-un post similar la Craiova, unde l-a surprins 
Revoluţia. în mod interesant, oltenii l-au considerat drept un prieten 
al literaţilor şi artiştilor. în prezent, a devenit un profesor universar 
specializat în drept şi predă la Academia de Ştiinţe Economice din 
Bucureşti. 

FIARA FATALĂ 

La ordinul lui Ion Traian Ştefănescu, expoziţia de paleontologie 
din Jibou a fost demontată. N-a rămas drept mărturie decât 
imaginea unei fiare de temut, un Machairodus de ghips, amplasat 
lângă peretele serei sferice mici, pe un clişeu uitat vreme de un sfert 
de secol într-un sertar, de unde a reapărut necruţător ca să ne 
aducă aminte despre grozăviile întâmplate într-o vreme când unora 
li s-a părut că au dus-o bine. Marea felină a fost una dintre cele mai 
puternice carnivore de la noi şi a trăit în cuaternarul mijlociu, în urmă 
cu câteva sute de mii de ani. Caninii săi de pe maxilarul superior 
atingeau o lungime de 20-30 cm. La unele specii, colţii uşor curbaţi 
aveau şi nişte zimţi, ca să sfâşie prada cu mai multă uşurinţă. Falca 
de jos era foarte mobilă şi se putea deschide până la un unghi de 
120 grade. Savanţii consideră că el a fost strămoşul tigrilor şi leilor 
de azi. Ruda sa americană, mult mai celebră, însă de o statură mai 
mică şi cu coada scurtă, este smilodonul. Denumirea latinească pe 
care i-au dat-o oamenii de ştiinţă este cât se poate de sugestivă: 
Smilodon fatalis - fiara fatală cu colţi de pumnal. 

FELINE CARPATICE 

Smilodonul a trăit peste ocean, în ambele Americi, în vremea 
când, la noi, locul şi rolul Mac^a/rodus-ului fusese preluat de leul de 
peşteră {Felis sau Panthera spelaea), o felină înrudită cu leul african 
de azi, dar ceva mai mare. Scheletul de mascul adult descoperit în 
Germania la Siegsdorf în 1985 are o înălţime de 1,2 m la greabăn şi 
o lungime de 2,1 m (fără coadă). El nu avea coamă deloc şi nici 
pămătuf la coadă, care era cilindrică, precum la tigrul de azi. Se 
presupune că avea o greutate de peste 200 kg. Rămăşiţele unor 
astfel de animale au fost descoperite în mai multe locuri din ţară, 
precum în Peştera Cioarei din judeţul Gorj sau, mai aproape de noi, 
în Peştera Fânaţe din judeţul Bihor, alături de oase de om primitiv. 
Cel mai adesea s-au găsit dinţi, semn că strămoşii noştri au fost 
contemporani cu această felină de temut, s-au luptat cu ea şi au 
doborât-o, făcându-şi salbe din colţii ei. 

LEOAICA DIN CUCIULAT 

Leul de peşteră apare într-una dintre figurile descoperite în 
Peştera Cuciulat, situată în apropiere de oraşul Jibou. Săliţa pictată 
a fost descoperită în 1978 de o echipă de speologi amatori, studenţi 
bucureşteni din cadrul Clubului „Emil Racoviţă", într-o galerie aflată 
la marginea carierei de piatră din comuna Cuciulat, pe una dintre 
terasele Someşului. Pe urmele norocoşilor a pornit în explorare o 
echipă condusă de speologul Marin Cârciumaru, care şi-a povestit 
aventura în cartea „Mărturii ale artei rupestre preistorice în România" 
(Bucureşti, 1987). Pătrunderea a fost grea, dar a meritat efortul. Cea 
mai expresivă pictură este cea a unui căluţ de o palmă înălţime, 
pictat pe un colţ, astfel încât să sară în ochi. Leoaica a fost pictată 
pe tavanul săliţei, la mijloc. Nu departe de ea se află o formă umană 
spălăcită. Rară şi preţioasă este reprezentarea unei păsărici, 
probabil o vrăbiuţă. Toate au fost realizate în aceeaşi manieră, iar 
peste figuri s-a depus un strat cristalin de calcit, dovedindu-le 
originalitatea şi vechimea. 

PEŞTERA DE LA ETAJ 

încercarea de a reproduce picturile de la Cuciulat în sălile din 
subsolul castelului Wesselenyi a fost sortită eşecului de o toană a 
unui activist de partid. însă profesorul Vasile Fati nu şi-a abandonat 

visul. Ultimul pavilion expoziţional de la grădina botanică din Jibou 
se află la picioarele turnului din instituţie. El s-a deschis în toamna 
anului 2006 şi cuprinde două secţiuni. La subsol, imediat după 
intrare, se află sala acvariilor, dintre care se remarcă unul mare, 
amplasat în centru, prin mijlocul căruia se poate traversa dintr-o 
parte într-alta printr-un coridor de sticlă. Spre bucuria copiilor, 
bazinele de apă sunt populate cu felurite şi multicolore specii de 
peşti, aflate într-o veşnică agitaţie. La etaj, dincolo de o scurtă 
pseudo-galerie de peşteră, se află o încăpere mare, pe al cărei 
perete se revarsă o cascadă: sala amazoniană. Printre florile rare, 
plăcut parfumate, papagalii din colivii sporovăiesc vrute şi nevrute. 
De data aceasta, n-a existat nici un secretar de partid care să 
împiedice realizarea unui adevărat colţ de rai, un spaţiu al vieţii şi al 
bucuriei de a trăi în armonie cu natura. 

Articol apărut în: 

Sălajul European, An I, Nr. 58 / 3 iulie 2007, pag. 5. 

BIBLIOGRAFIE: 

Marin Cârciumaru, Mărturii ale artei rupestre preistorice din 
România, Editura Sport-Turism, Bucureşti, 1987. 

Dumitru Matei, Originile artei, Editura Meridiane, Bucureşti, 
1981. 

Andrei Mureşan, Schiţă monografică turistică a zonei în care 
este situat oraşul Jibou, privită din punct de vedere instructiv- 
educaţional, lucrare de gradul I, Jibou, 1975. 

lustinian Petrescu, Lumi geologice dispărute, Editura Dacia, 
Cluj, 1986. 



168 



Gyorfi-Deâk Gyorgy 




K£ 






A». 



=» I 



^*i 



Graffiti satanic pe o cutie de gaz metan: o cruce întoarsă în jos, inscripţionată cu 

„Cifra Fiarei" (666) 



UCIGA-L TOACA" IN SĂLAJ 



Legendele populare româneşti povestesc că în vremea 
potopului, atunci când Noe, la porunca Domnului, s-a apucat să-şi 
construiască arca {Facerea 6, 13-16), n-a reuşit să avanseze cu 
lucrarea, deoarece tot ceea închega peste zi era destrămat noaptea 
de către diavol, motiv pe care-l regăsim şi în balada Monastirii 
Argeşului. Ca să scape de continua persecuţie a forţelor 
întunericului, patriarhul a suspendat una dintre scândurile de lemn în 
aer şi a început s-o lovească cu două ciocane de lemn, inventând 
astfel un mijloc extrem de eficace pentru îndepărtarea duhurilor 
necurate: toaca. 

De aici se trage „Ucigă-I toaca", una dintre denumirile care-l 
nominalizează pe Necuratul, Nefârtatul, împieliţatul, Ucigă-I crucea, 
Cel-din-baltă, Cel-din-puţ, Cel-din-scorbură, Talpa-iadului, încornoratul, 
Naiba etc, eufemisme folosite atunci când ţăranul român se referă la 
partea întunecată, demonică a lumii fantastice, va să zică la diavoli, 
draci, tartori, etc, forţe malefice a căror nume nu trebuie pomenit, 
pentru că rostirea lor implică automat apariţia respectivului. 

Tovarăş necinstit al Creatorului, diavolul încearcă să repete 
actul divin de ridicare a pământului din ape, dar atunci când îşi 
rosteşte numele, nisipul adus din adâncuri îl frige şi-l înnegreşte. De 
ciudă, dracul umple cu pietre şi bolovani pământul cel blagoslovit de 
Dumnezeu, să nu crească nimica şi să piară oamenii de foame. 
Când Domnul a dat fiinţă albinei, acest strop de soare zburător, hop 
şi Sarsailă să facă oareceva, dar degeaba, oricât s-a străduit n-a 
reuşit să scoată decât o muscă. Şi-aşa mai departe... 

RÂSETE ÎNCORNORATE 

Diavolul este atotprezent în poveştile populare şi adesea, mai 
ales când are de străbătut vreo punte ori cine ştie ce stavilă, 
românul este nevoit să-l rabde drept tovarăş de drum. în poveştile lui 
Creangă apare în trei ipostaze, toate tratate în registrul comic: 
dracul păcălit de om (Dănilă Prepeleac), dracul supus omului 
(Povestea lui Stan Păţitul) şi dracul terorizat de om (Ivan Turbincă). 
Din Cristolţul sălăjean provine o relatare transmisă nouă prin 
traducerea lui Francisc Kiss (Acta Musei Porolissensis, XIX, 1995), 
unde totul se întâmplă exact pe dos: diavolul îşi bate joc de oameni: 

„Un căruţaş şi alţi doi, călătorind noaptea, au găsit în calea lor 
un berbec legat. S-au bucurat de norocul neaşteptat. Cu mare 
greutate au reuşit să ridice berbecul în căruţă, dar minunea 
minunilor: caii nu au putut mişca căruţa din loc. N-a folosit nici biciul 
nici îndemnul şi aşa au rămas pe loc până în zorii zilei. Atunci, 
berbecul a sărit din căruţă şi s-a îndepărtat râzând şi bătând din 
«palme». Călătorii s-au dezmeticit şi ei, dându-şi seama că au avut 
de-a face cu diavolul şi încă cu unul hâtru care te păcăleşte. Se 
poate spune că şi dracul râde de omul prost." 

DIAVOL LA PURTĂTOR 

Din poveştile populare, personajul a pătruns şi în literatura cultă. 
Una dintre cele mai cunoscute opere din literatura universală ce 
descrie ispitirea omului de către diavol este „Fausf de Goethe, temă 
transpusă în baladă şi de bihoreanul Arany Jânos (vezi „Hatvanf, 
precum şi studiul din „Limes" 4/98). 

Culegătorii de folclor au consemnat mai multe mărturii ce 
vizează isprăvile Necuratului şi în ţinutul Sălajului, lată că 

monografistul Kâdâr Jozsef (1850-1939) l-a găsit în 1892 în Glodul 
someşean pe Clemente Hossu, un informator care i-a povestit foarte 
multe despre felul în care se pot descoperi comorile. Cum pe 
vremea aceea nu existau încă detectoare de metale, cel dornic să 
se îmbogăţească fără trudă trebuia mai întâi să ceară sprijinul unui 
cadru specializat: 

„Pentru a primi ajutorul dorit, se impunea să se facă în felul 
următor: să ţină o găină şi un cocoş negru în coteţ, până ce găina 
oua. Să ţină acest ou sub soare până ce va ieşi din el un mic 
drăcuşor negru, care-l va întreba: stăpâne dragă, ce doreşti? 
Drăcuşorul este gata să-ţi satisfacă orice dorinţă, să-ţi caute comori 
ascunse, dar când se întoarce acasă să-l ospetezi cu coajă de pâine 
ca să nu fugă de la tine." 

Un procedeu asemănător dă naştere unui vasilisc şi complică 
intriga romanului „Jegtoro Mâtyâs" (Matei Sfarmă-Gheaţă, 1935), 
scris de Tamâsi Âron, un prozator secui din perioada interbelică, 
unul dintre marile spirite ale Ardealului, însă foarte puţin cunoscut de 
cititorii români. 

CEL-DIN-PUŢ 

Deşi colectivul de redacţie care a întocmit primul număr al 
revistei „Ţara Silvaniei" (1940) l-a acuzat pe Dr. Petri Mor că: „nu 
vorbeşte nimic de frământările Românilor din acest Sălaj, parcă 
aceştia nici n'ar fi existat, sau de veacuri n'ar fi avut nici o 
manifestare proprie, iar ceeace strecoară ici-colo, pe neobservate, 
despre locuitorii majoritari ai acestor regiuni - Românii - e ori eronat 
şi tendenţios, ori fără temei", dacă veţi parcurge monumentala 
„Szilâgy vârmegye monographiâja" (6 volume mari cu 4717 pagini, 
apărută succesiv între 1901-1904), veţi întâlni într-însa o grămadă 
de legende locale, care ne povestesc multe despre întemeierea 
unora dintre aşezările din judeţ. 

Treznea este una dintre puţinele localităţi sălăjene care, pe 
lângă o denumire ungurească: „Qrdogkuf, are şi una nemţească: 
„Teufelsbrunnen". Amândouă se traduc în acelaşi chip: „fântâna 
Diavolului". 

Totuşi, ea nu este singura localitate din judeţ aflată în această 
situaţie, Kâdâr Jozsef a consemnat o legendă similară în Cristolţ: 

„în satul Cristolţ este o fântână despre care se spune că în ea 
sălăşuieşte un diavol. Locuitorii satului au hotărât, la un moment dat, 
să cureţe fântâna pentru a o putea folosi. Atunci, când apa a fost 
scoasă până la fundul fântânii s-a putut vedea un călugăr, şezând şi 
citind dintr-o carte. Sătenii s-au speriat şi au fugit de la faţa locului, 
apoi au revenit şi au astupat fântâna." (traducere Francisc Kiss) 

Zice Tudor Pamfile în „Mitologia" sa: 

„Puţurile şi fântânile necurate se cunosc după huiet: sunt însă şi 
fântâni necurate, care nu huiesc. Pentru aceasta, nimeni nu trebuie 
să meargă noaptea la fântână ca să scoată apă, căci se poate 
întâmpla ca Cel-din-puţ să apuce şi să tragă de ciutură în jos, la 
dânsul." 

LEGENDA FÂNTÂNII DRACULUI DIN TREZNEA 

Demult, în locurile unde se întinde azi Treznea, era pustietate, 
nici o ţipenie de om, numai codrul care se întindea cât vedeai cu 
ochii. Aici, departe de patimile lumii, s-a retras un călugăr, care şi-a 
construit o chilie în mijlocul pădurii, iar apoi a săpat alături şi o 
fântână. Şi sta omul şi se ruga de dimineaţă până seara, cu multă 
credinţă şi stăruinţă, făcându-se tare plăcut dinaintea Domnului 
Dumnezeu. Iar diavolul, văzând aceasta, crăpa în el inima de ciudă. 
Că doar Necuratul a încercat să-l ispitească şi pe Mântuitor, la 
sfârşitul celor patruzeci de zile petrecute în pustie după ce a primit 
botezul {Matei 4, 1-11), aşa că de ce l-ar fi ratat pe schimnicul 
nostru? 

După lăsarea serii, diavolul s-a cocoţat până în lumea de sus pe 
ghizdul fântânii şi a bătut la uşa chiliei, ispitindu-l pe călugăr cu tot 
felul de bucate alese, care de care mai înmiresmate, mai dulci, mai 
zemoase ori prăjite şi coapte pe îndelete la focul iadului. Omul, legat 
cu jurământ să postească, nu se atinse de ele, ci-l apucă pe 
Michiduţă de barbă şi-l azvârli peste corlată, înapoi în fântână, ba-i 
trânti şi tava cu bunătăţuri în cap. 

Dar diavolul căpos nu renunţă aşa de uşor la pradă, ci reveni în 
seara următoare cu un sac de bani, numai de aur, aşa de greu, că 
doar cu patru boi l-ar fi putut mişca din loc. Era acolo atâta bănet, că 
s-ar fi putut cumpăra întreaga Americă, ba încă şi o parte din Rusia 
şi vreo două-trei judeţe turceşti. Degeaba i-a trântit sacul dinaintea 
uşii, că eremitul, jurat să se lepede de bunurile lumeşti, închise ochii 
şi porni să rostească „Tatăl nostru" din tot sufletul. Când ajunse la 
sfârşit şi rosti: „şi nu ne duce în ispită, ci izbăveşte-ne de cel rău" 
(Matei 6,13), dracul plesni de necaz, iar toţi galbenii se 
preschimbară în pietricele. 

Dacă văzu Sarsailă că nu poate răzbi aşa, se duse la Talpa- 
ladului, că-i trebuia o vrajă puternică. Se preschimbă într-o femeie 
cu cosiţe de mătase, ochii adânci ca noaptea, buze cărnoase, roşii 
ca sângele, pielea netedă şi catifelată, doi sâni ca două mere 
pârguite, o călcătură de ciută, ce-i legăna mijlocelul subţire ca 
trestia. S-o fi văzut Mircea Dinescu, ar fi pus-o pe coperta „Plaiului 
cu boi". De această dată, odată căţărat pe pământ, diavolul nu se 
mai fuduli la poartă, ci deschise uşa încetişor şi se strecură în chilie. 
Se întinse alături de omul obosit de truda de peste zi şi începu să-l 
mângâie încetişor pe frunte, trecându-i şuviţele de păr pe după 
ureche, îi cuprinse obrajii în palme, apoi îl sărută apăsat pe buze, 
atât de apăsat de nu apucă fărtatul nici să-şi facă o cruce cu limba. 
Uitând de legământul de sfinţenie, cuprinse ispita în braţe şi-i 
răspunse cu tot focul adunat în ani şi ani de singurătate. 

Domnul Dumnezeu, dacă văzu aceasta, se mânie foarte tare şi-l 
trimise pe Sfântul Mie, mănătorul carului de foc, să-l pedepsească pe 
schimnicul căzut în păcat. Iar Mie slobozi ditamai trăznetul, de tună şi 
detună în toate cele patru zări şi aprinse chilia, care arse până ce se 
prefăcu cu totul în scrum, nerămânând decât fântâna, pe unde 
dracul fugi repede dinaintea mâniei dumnezeieşti cu sufletul câştigat 
prin viclenie. 

De atunci a rămas numele locului Treznea. Peste ani, nişte 
pădureni au găsit fântâna, au tăiat pădurea din jurul ei, şi-au făcut 
case şi au întemeiat satul pe care-l ştim şi azi. 

Articol apărut în: 

Elevii din clasa a Vl-a C de la Grupul Şcolar „Octavian Goga" din Jibou, în excursie 
la „Crucea lui Ivănescu", aflată pe vârful Piscuiului Ronei / Dealul lui Râkoczi 



UN AMERICAN LA GURUSLAU 



Mulţi dintre noi cunosc povestea primilor colonişti englezi din 
America, care ar fi pierit de foame dacă Pocahontas, o 
preafrumoasă prinţesă indiană, nu s-ar fi îndrăgostit de chipeşul 
căpitan John Smith. Ea şi-a convins semenii să le dăruiască 
englezilor diferite bucate, episod care stă la baza Zilei 
Recunoştiinţei, pe care americanii o sărbătoresc în fiecare an. Cu 
două luni în urmă a sosit vestea că săpăturile arheologice făcute pe 
malul râului York, nu departe de Golful Chesapeake, pe terenurile lui 
Rob si Lynn Ripley, au dus la descoperirea unui număr important de 
oale de lut, vârfuri de săgeţi şi mărgele albastre de certă fabricaţie 
englezească, cu care coloniştii au cumpărat porumb de la băştinaşi. 
Astfel satul indian devine o realitate, iar legenda devine istorie. 
Pocahontas era fiica lui Powhatan, şeful tribului Pamunkey, care îşi 
câştigase o oarecare autoritate asupra unui număr de aproximativ 
treizeci de triburi din zona de coastă. Se pare că Powhatan, nutrind 
speranţa unor negoţuri şi alianţe avantajoase cu noii veniţi, n-a 
înţeles că englezii vroiau să pună stăpânire pe acele ţinuturi şi să-i 

supună pe băştinaşi. Situl arheologic descoperit recent se află la 20 
km de actualul Jamestown şi corespunde ca poziţie cu aşezarea ce 
figurează pe harta întocmită de John Smith in 1612. 

John Smith s-a născut în 9 ianuarie 1580 la Willoughby 
(Lancashire) şi a rămas orfan la vârsta de 13 ani, drept care a fost 
nevoit să înveţe meseria armelor şi la 16 ani s-a înrolat ca mercenar 
în Olanda. Trimis în ajutorul curţii imperiale de la Viena, a ajuns la 
Roma şi a vizitat o serie de oraşe italiene şi din Dalmaţia. A 
participat la campaniile antiturceşti din partea de sud a Ungariei, 
apoi la cele din Transilvania şi Muntenia, sub comanda generalului 
Basta. în 9 decembrie 1603 este înnobilat de principele Bâthory 
Zsigmond, printr-o diplomă care-i acordă ca blazon un scut cu 
capetele celor trei turci pe care i-a răpus în confruntările directe din 
timpul luptelor din Transilvania: 

„Quare e favore nostro militario ipsum ordine condonavimus, et 
in Sigillum illius tria Turcia Capita designare et deprimere 
concessimus, qua ipse gladio suo ad Urbem Regalem in singulari 
proeliovicit, mactavit, atque decollavit in Transilvania Provincia". 

Astfel, John Smith a devenit căpitan peste 250 de oameni, sub 
comanda lui colonelului Henry Volda. Ulterior, Smith a fost rănit, luat 
prizonier şi transformat în sclav în Turcia, dar a reuşit să se 
elibereze ucigându-l pe supraveghetor. După ce a fugit străbătând 
Rusia şi navigând pe o corabie de piraţi în largul coastei africane, 
Smith, pe atunci în vârstă de douăzeci şi patru de ani, „s-a 
învrednicit de prietenia unei doamne", care l-a ajutat să se întoarcă 
în Anglia în anul 1604. 

Compania Virginia, înfiinţată de regele lacob I ca să colonizeze 
America, a fost pe drept cuvânt impresionată de isprăvile lui Smith şi 
l-a numit membru al consiliului rezident, având misiunea să conducă 
noua colonie din America. A fost o decizie înţeleaptă, într-un 
moment în care coloniştii erau ameninţaţi de foamete, Smith a impus 
o disciplină severă şi i-a obligat pe toţi să muncească, arătând că 
„cine nu munceşte nu mănâncă". De asemenea, Smith a făcut negoţ 
cu indienii, a explorat zona Golfului Chesapeake şi a întocmit harta 
acesteia. Colonia Jamestown a supravieţuit numai datorită eforturilor 
sale. Mulţi colonişti nu l-au agreat însă din cauza comportamentului 
său dictatorial şi a trebuit să se întoarcă în Anglia. Contemporanii I- 

au caracterizat odată drept „un ambiţios, un nemernic şi un fanfaron" 
(Tindall & Shi, America - o istorie narativă). 

Care să fi fost bătălia în care tânărul englez s-a remarcat şi şi-a 
dovedit vitejia pentru care a fost înnobilat? 

Se prea poate ca una dintre ele să fi fost lupta de la Guruslău 
din 3 august 1601, unde s-au înfruntat coaliţia celor cinci naţiuni 
adunată sub steagul lui Bâthory Zsigmond şi mica armată de 
mercenari comandată de Giorgio Basta şi Mihai Viteazul: 

„înaintea lui erau nemţi, în coasta lui valoni ; vrednic era oricare 
să se sfădească cu un balaur. Puţini erau, dar buni, nemţii înarmaţi. 
Pedeştri erau mii trei, toţi înzăuaţi. Erau şi fevgereşi, patru mii. 
Spanioli şi valani, cam două mii. Haiduci erau, deosebiţi, nouă mii. 
Şerbi şi moldovani, alte trei mii. Călări şi pedeştri, toate ostile lor, în 
mii erau douăzeci - asta era toată armata lor. Mic era numărul lor, 
însă erau aleşi. Căci la Mihai alergau toţi vitejii, deoarece avea 
nume vestit că este viteaz şi că, oriunde s-a războit, a ieşit cinstit; şi 
că cinstea şi dăruia pe toţi voinicii." (Stavrinos) 

Conform celor descrise în memoriile sale, John Smith s-a aflat 
în solda lui Basta în perioada iunie 1600-1603. Fragmentul care 
urmează ilustrează cât se poate de clar acest lucru. El a fost tradus 
de poeta Simone Gyorfi din memoriile căpitanului: „The True 
Travels, Adventures, and Observations of Captaine John Smith, in 
Europe, Asia, Affrica, and America, from Anno Domini 1593 to 
1629". Chiar dacă nu descrie participarea sa la persoana întâia, 
textul dovedeşte că John Smith a luat parte la toate evenimentele 
din perioada amintită. El se arată a fi un bun cunoscător al intrigilor 
politice şi descrie cât se poate de elocvent peregrinările sale prin 
Ardeal şi Ţara Românească. 

CAPITOLUL IX: SIGISMUND TRIMITE AMBASADORI LA 
ÎMPĂRAT; DUPĂ SEMNAREA TRATATULUI, PREDĂ TOTUL LUI 
BASTA Şl SE ÎNTOARCE LA PRAGA 

„în tot acest timp Basta îşi reîmprospătase forţele şi împăratul îi 
porunci să invadeze Transilvania, care, fiind una dintre cele mai 
rodnice şi puternice ţări din acele părţi, era acum aproape pustie, un 
adevărat spectacol al dezolării; livezile şi pământurile îmbrăcate în 

veşmânt de doliu, cu bisericile şi palatele şi cele mai frumoase 
construcţii ale ei arse, ori din frică ascunse îndărătul mărăcinilor şi 
iederii; fiind bastionul de apărare a unei însemnate părţi a Europei, 
atât de folositor Creştinilor ar fi trebuit să fi fost îngrijit şi echipat, dar 
era acum adus în ruine tocmai de cei care ar fi trebuit să-l sprijine 
mai abitir. Dar vai, ce se întâmplă când puterea Maiestăţii Sale este 
sleită de plăceri şi de vanitate, necunoscând şi neluând în seamă 
truda plugarului, ori riscurile negustorilor, opresiunile datorate 
oamenilor statului; fără să simtă durerea şi suferinţa celor cu 
membrele rupte, cu răni grave, ori marşurile neîntrerupte, proasta 
cazare, înfometarea şi mizeria dusă la limite pe care soldaţii le 
îndură întru apărarea graniţelor statului, şi totuşi în pofida 
detractorilor răuvoitori ei doresc cu ardoare răsplata şi 
recompensele pentru truda lor; în timp ce the politique Courtier, 
căruia îi pasă mai mult de propriile sale onoruri şi bogăţii decât de 
cele ale ţării, ori de gloria, onoarea şi siguranţa Prinţului său, după 
cum prea bine Prinţul însuşi poate să stea de mărturie. însă 
împăratul, în deplină cunoştinţă despre slăbiciunile şi deplorabila sa 
stare l-a trimis din nou pe Basta împreună cu o armată numeroasă, 
pentru a-şi încerca încă o dată norocul în Transilvania. Prinţul, luând 
în seamă cât de sleită este ţara şi supuşii săi, puţinele mijloace care 
îi mai rămăseseră pentru a-şi apăra ţinuturile, atât împotriva 
crudităţii turcilor, cât şi împotriva puterii împăratului, precum şi 
neînsemnatul ajutor pe care putea conta din partea polonezilor, care 
îi promiseseră acest lucru, trimise solie de pace către Basta, 
cerându-i un armistiţiu până când ar fi putut trimite mesageri către 
împărat, care să obţină un tratat mai avantajos decât cel încredinţat 
lui Basta. Ambasadorii s-ar fi asigurat că împăratul şi-ar fi menţinut 
promisiunea de a da Prinţului 60.000 de ducaţi în mână şi încă 
50.000 pe an pentru pământurile din Silezia. Când locotenentul său 
Moyses auzi acest lucru, acesta preferă să evite orice asociere cu 
germanii şi îşi conduse oştenii împotriva lui Basta, pe care însă îl 
găsi mai bine pregătit de luptă decât se aşteptase; astfel că, în şase 
sau şapte ore pământul fu acoperit de mai mult de cinci sau şase mii 
de oşteni morţi de fiecare parte. Astfel învins, Moyses fugi la turci în 
Timişoara iar trupele sale scărmănate se risipiră în patru zări. 

Prinţul auzind de acest accident atât de neaşteptat, porni, 
acompaniat de doar vreo sută de boieri şi boiernaşi, spre tabăra lui 
Basta, pentru a-l convinge că nu ştiuse nimic de acţiunea 

locotenentului său, care făcuse totul fără ştirea sau aprobarea lui. 
Se oferi să accepte tratatul aranjat de ambasadorii săi cu împăratul 
şi, chemându-şi trupele să iasă din ascunzători, predă totul lui Basta 
şi plecă apoi spre Praga, unde fu primit in mod onorabil şi Înscăunat 
in noile sale posesiuni, aşa cum îi promisese Maiestatea Sa 
Imperială. Basta adună toată nobilimea şi îi puse să jure fidelitate şi 
supunere, astfel că, lipsită de Prinţul său, Transilvania deveni din 
nou supusă împăratului. 

Sigismund îşi predă ţara lui Basta. Basta îl instala pe Radu 
Şerban vodă în Walachia. 

După moartea lui Mihai, Voievod al Walachiei, turcii îl trimiseră 
pe leremia să le fie voievod sau prinţ. însă tirania şi ticăloşenia 
acestuia ridică la arme poporul împotriva lui astfel încât fu nevoit sa- 
şi caute adăpost în Moldavia; iar Basta, din partea împăratului, îl 
proclamă pe Radu Şerban vodă în locul său. Dar leremia, care 
strânsese o armată formată din patruzeci de mii de turci, tătari şi 
moldoveni, se întoarse în Walachia. încă prea slab pentru a putea 
ţine piept unei forţe atât de numeroase, Radu Şerban vodă fugi în 
Transilvania la Basta, vechiul său prieten; acesta, considerând că ar 
fi nimerit pentru propria sa securitate să aibă şi Walachia supusă 
împăratului, sau măcar pentru a da ceva de lucru rămăşiţelor 
armatei lui Sigismund, de a cărei grandoare şi loialitate se cam 
îndoia, trimise această armată cu Radu Şerban vodă pentru a 
recupera Wallachia, sub conducerea bravilor căpitani Earle 
Meldritch, Earle Veltus, Earle Nederspolt, Earle Zarvana, Lordul 
Bechlefield, Lordul Budendorfe, împreună cu regimentele lor, 
precum şi pe alţii, de ranguri şi dregătorii înalte, toţi bunii prieteni şi 
aliaţi pe care îi avusese Prinţul; aceştia, cu treizeci de mii de oşteni 
mărşăluiră de-a lungul râului Olt, spre trecătoarea de la Rebrinke, pe 
unde intrară în Walachia şi făcură tabără la Raza; leremia, cu 
oastea desfăşurată lângă Argeş, îşi conduse armata în vechea 
tabără din câmpia Peteske [Piteşti?], şi o fortifică după cum se 
pricepu mai bine, intenţionând să se apere până când ar fi primit mai 
multe întăriri din partea tătarilor din Crimeea. Radu Şerban vodă tăie 
calea multora dintre cetele care veneau spre tabăra sa; iar noaptea 
puse să li se taie capetele pe care le trimise înapoi pe tăvi de lemn. 
Şapte curieri fură prinşi iar leremia dădu ordin să fie jupuiţi de 

îndată; apoi le atârnă pieile pe ţăruşi, iar trupurile şi capetele le 
înfipse în ţepe." 

Traducerea a fost făcută pe baza textelor aflate la adresele: 
http://www. webroots.org/library/usahist/ghov2-05.html şi 
http://www. webroots. org/library/usahist/ghov2-06. html 

Articol apărut în: 

Jurnalul Sălajului, 4 iulie 2003, pag. 3. 

Artă amerindiană la Zilele Cetăţii, Zalău, 2008 



UN MONUMENT DISPĂRUT 



Sculptorul Fadrusz Jânos s-a născut la Bratislava, în 1858, 
unde a făcut şcoala elementară şi a absolvit două clase de 
gimnaziu. Cum părinţii erau săraci şi nu aveau pământ, l-au înscris 
ucenic la un lăcătuş. Tânărul i-a uimit pe meşteri cu ciopliturile sale 
în lemn. în 1875, a ajuns la şcoala de artă din Zayugroc, apoi a fost 
încorporat la Praga, unde l-a cunoscut pe celebrul sculptor ceh 
Myslbek. După ce a fost lăsat la vatră, tânărul a dobândit o bursă cu 
ajutorul unor iubitori de frumos şi a studiat în atelierul sculptorului 
Tilgner, iar apoi a devenit elevul sculptorului Hellmer. A devenit 
celebru după ce realizează crucifixul care azi se găseşte la Galeria 
Naţională Maghiară. Prima comandă importantă a constituit-o statuia 
împărătesei Măria Tereza de la Bratislava. în 1894, proiectul 
monumentului ecvestru al regelui Matei Corvin câştigă competiţia 
din Cluj. Statuia a fost dezvelită în 1902. în acelaşi an au fost 
ridicate monumentul lui Tuhutum şi statuia baronului Wesselenyi din 
Zalău. 

Despre istoria grupului statuar s-a scris pe larg în urmă cu 6 ani. 
în schimb, despre cealaltă operă a lui Fadrusz, obeliscul cu un vultur 

de stepă în vârf, amplasat cândva în spatele Primăriei de azi, nu 
prea s-a vorbit. Statuia a fost sortită să reprezinte un moment 
povestit de „Cronica lui Anonymus", legat de prima menţionare 
documentară a Zalăului („Zyloc") şi anume descălecarea maghiarilor 
în Ardeal. 

Sculptorul a fost un cercetător pasionat al scrierii runice 
(rovâsirâs) folosită de ungurii din vechime. Când prefectul Szikszai 
Lajos i-a sugerat ridicarea monumentului, Fadrusz a ştiut că a venit 
clipa când va putea să-şi împlinească visul de a transpune în piatră 
o mărturie nepieritoare a acestui fel unic de scriere. 

Foarte multe inscripţii cu rune de răboj au fost descoperite în 
bisericile din Secuime ori din alte părţi, încrustate în grindă sau pe 
casetele de lemn din tavan, precum Inlăceni (Enlaka, Harghita), 
Chibed (Kibed, Mureş), Cotuş (Csejd, Mureş), Ghindari (Makfalva, 
Mureş), Târgu Mureş, Racu (Csfkrâkos, Harghita), Mezokeresztes 
(Ungaria), Baia Mare, Turda, Kecskemet (Ungaria) es Kiskunhalas 
(Ungaria). 

Alfabetul runic numără peste 40 de semne. Istoricii consideră că 
sistemul de notare a fost preluat de la popoarele turcice, pe 
parcursul migrării ungurilor către apus. în acest sens, pledează 
faptul că 13 litere coincid cu runele asiatice; în plus, atât cuvântul 
maghiar „literă" (betu) cât şi verbul „a scrie" (frni) sunt de origine 
turci că. 

Cum încrustarea semnelor pe lemn se făcea încet, vocalele 
erau adesea ignorate, mai ales litera „e", iar consoanele se 
contopeau în semne de sine stătătoare (prin ligamentare). Se 
foloseau în mod curent două litere „k", prima cu rol fonetic, cea de-a 
doua numai şi numai pentru exprimarea pluralului (-ak, -ek, -ok). 

Fadrusz şi Szikszai s-au înţeles că monumentul lui Tuhutum va 
avea o formă de obelisc. Subprefectului i-a surâs ideea, mai ales că 
artistul a promis că, dacă oraşul îi oferă o locaţie potrivită, va făuri 
ansamblul fără să ceară nici un ban, pe cheltuiala proprie. Bătrânul 
nobil a murit în 31 august 1897, cu cinci ani înainte de instalarea 
statuii în locaţia care avea să-i poarte multă vreme numele: Parcul 
Szikszai. 

Fotografiile rămase înfăţişează cu claritate monumentul. Pe o 
latură a fost încastrat basorelieful unde Tuhutum îşi înfige lancea în 
pământ. Pe celelalte trei au fost inscripţionate cele 6 cânturi de 
glorificare, scrise de la dreapta la stânga, cu „litere secuieşti". Ele 

erau nişte texte preluate din aşa-numitul „Codex Karacsay", care-l 
glorificau pe Dumnezeu, ţara şi cele patru elemente: focul, 
pământul, apa şi aerul. Lui Fadrusz i s-a atras atenţia că amintita 
lucrare este un fals bine ticluit, însă sculptorului i-au plăcut versurile, 
limba folosită şi mesajul conţinut atât de mult, încât nu i-a păsat de 
originea lor. 

Odată transpusă în faptă, viziunea artistului i-a şocat pe 
localnici, în marea lor majoritate protestanţi calvini (reformaţi), 
deoarece reprezenta un altar păgân, locul unde fuseseră sacrificaţi 
nişte cai albi în cinstea zeului războiului. Până la creştinare, scrierea 
runică a fost cunoscută şi utilizată cu precădere de taltoşi, şamanii 
tribali. Textele inscripţionate pe monument vorbeau despre 
sacerdotul Kâdâr, care-i mulţumea lui Dumnezeu: „Tu eşti Pomul 
Vieţii din legendele străvechi,/ Izvorul eternului foc incandescent/ 
sursă a creaţiei Tale,/ [din care] au apărut şi [în care] au dispărut 
toate,/ [eşti] biruitorul nopţii intrigante,/ Cel la care ne reîntoarcem cu 
toţii." 

Runele ungureşti diferă de cele nordice, germanice, a căror 
popularitate a renăscut după ce J. R. R. Tolkien Ie-a folosit în 
romanele sale eroice din ciclul „Pământului de Mijloc". Un 
comentator hâtru a remarcat: „ele au un singur lucru în comun, 
faptul că la un moment dat în istorie au fost folosite în scopuri oculte 
de către politicieni'. în prezent, acest tip de scriere constituie o parte 
o moştenirii culturale maghiare, perpetuată prin activitatea unor 
cercuri sau tabere de profil, prin studiile savanţilor sau romanele 
care au ca subiect perioada Descălecării, viaţa din Secuime sau 
incursiuni şi aventuri în lumi magice. Ca urmare a răspândirii 
informaticii, au apărut diferite seturi de fonturi şi o serie de programe 
de transcriere pentru calculatoare. 

Soarta monumentului lui Tuhutum n-a fost lămurită până în 
prezent. Cum l-am găsit trecut în „Marele Lexicon Revai", mi-a trezit 
interesul, l-am întrebat pe bătrânii de pe strada Crasnei, însă nu 
m-au putut lămuri. Se zice că a fost dărâmat în 1968. Vulturul de 
stepă a fost purtat prin depozite şi pivniţe, până când i s-a pierdut 
urma. Nu credem că a fost dus şi predat la fier vechi, ca să fie topit, 
deşi pe vremea lui Ceauşescu s-au întâmplat multe grozăvii. în 2002 
am propus să fie căutat şi apoi expus la Galeriile Sima, un loc unde 
iubitorii şi criticii de artă să aibă acces la el, să-l examineze, să-şi 

bucure privirea cu lucrul ieşit din mâinile unui meşter. Se cuvine ca 
Zalăul să-şi recapete arta, istoria, comorile. 

Graffiti de Andrei „Ciba" Crecan, expus la Zilele Oraşului Jibou, ediţia 2007 



VEŞNICA TINEREŢE A STRIGOILOR 



Strigoiul este o fiinţă fantastică din bestiarul popular, un spirit 
malefic cuibărit într-un mort, ce nu-şi găseşte odihna pe lumea 
cealaltă şi se întoarce noapte de noapte, ca să le sugă sângele celor 
vii. Vampirul este un duh aristocratic cu obiceiuri asemănătoare, 
care, de la Bram Stoker încoace, locuieşte într-un castel construit de 
strămoşii secui (!?!) ai lui Ţepeş Vodă, la poalele munţilor Carpaţi, în 
Transilvania. 

în latina populară, prin „striga" se înţelegea fie o pasăre de 
noapte, fie vrăjitoarea care omora copiii nou-născuţi. în Oltenia se 
foloseşte obişnuit termenul de „moroi", provenit din limba slavă. 
Oarecum înrudite sunt conceptele de „priculici", „vârcolac" (provenit 
din bulgărescul „vyrkolak', cu păr de lup sau „vrykolakas" la greci, un 
fel de zburător) şi „bosorcof (din maghiarul „boszorkâny" , vrăjitoare). 

Kâdâr Jozsef, autorul „Monografiei comitatului Solnoc-Dăbâca", 
a pregătit pentru tipar şi o lucrare intitulată „Credinţe şi practici 
superstiţioase din, împrejurimile Dejului şi valea Arieşuluf. Ea a fost 
terminată în 1892, dar n-a avut şansa să fie publicată până în 1995, 
când au apărut câteva fragmente în revista „Acta Musei 

Porolissensis" din Zalău, sub îngrijirea lui Francisc Kiss. 
Reproducem doar unul dintre cele mai şocante cazuri de vampirism 
amintite aici: 

„S-a întâmplat în satul Turbuţa, în luna iunie 1892. Un bătrân, 
despre care se zvonea că ar fi fost strigoi, a murit. Se povesteşte că 
acesta, în timpul vieţii, obişnuia ca, în chip de câine, să ia laptele 
vitelor şi oilor. Aici, se crede că, atunci când un strigoi moare, moare 
doar pe jumătate şi dacă este înmormântat după datină, revine între 
cei vii şi ia cu el, rând pe rând, neamurile sale, aceştia murind 
înainte de vreme. Pentru a preveni nenorocirea, se obişnuieşte să 
se bată un par în inima mortului, în aşa fel ca parul să-l prindă de 
ţărână. Numai în felul acesta va fi mortul cu adevărat mort. 

La puţin timp după înmormântarea acestui bătrân, mai multe 
dintre neamurile sale au murit pe neaşteptate. Au ieşit, aşadar, 
neamurile în cimitir, au dezgropat mortul şi au bătut un par în inima 
acestuia. Fapta a ajuns şi la cunoştinţa autorităţilor din Jibou, care, 
în prezent, cercetează cele întâmplate." 

O foarte bună lucrare despre credinţele populare româneşti în 
duhurile necurate care-i bântuite pe cei vii este monografia „Şapte 
eseuri despre strigoi' de Otilia Hedeşan (Editura Marineasa, 
Timişoara, 1998). 

Deşi cuvântul „vampyr" are o origine sârbească (upiri), în limba 
română a intrat ca un împrumut francez. Ivan Evseev ne spune că el 
a apărut menţionat pentru prima dată în 1872, într-un poem al lui 
Costache Negruzzi. Dracula îşi trage numele de la ordinul 
cavaleresc al Dragonului, din care a făcut parte tatăl lui Vlad Ţepeş 
(începând din 1431). De aici porecla de Drăculea, fiul Dracului, 
făcută celebră de saşii ardeleni, după ce voievodul muntean i-a 
privat de o serie de privilegii. 

în ciuda etimologiei, personajul imaginat de Bram Stoker nu 
prea seamănă cu nimeni de la noi. Maleficul conte din Transilvania 
se poate transforma într-un liliac uriaş, nu i se poate vedea chipul 
reflectat în oglindă, nu suportă mirosul de usturoi şi fuge de cruce ca 
dracul de tămâie. Fiind un demon nocturn, se fereşte de lumina 
Soarelui, iar când porneşte hai-hui prin lume se ascunde într-un 
sicriu umplut cu pământul natal. El poate fi nimicit doar dacă i se 
bate un ţăruş în piept şi i se taie capul. Ridicolul descrierii a fost 

definitivat de schimbul de replici dintre prefectul Tipătescu şi 
poliţistul Pristanda de la începutul comediei „O scrisoare pierdută". 
Să reţinem amănuntul că prima reprezentaţie a piesei lui Ion Luca 
Caragiale a avut loc în 13 noiembrie 1884, la Teatrul Naţional (ea a 
fost publicată ulterior, în 1885, în „Convorbiri literare"), iar scriitorul 
irlandez şi-a publicat romanul abia în 1897. 

Atât în credinţele populare, cât şi în demonologia cultă, vampirii 
rămân nemuritori doar atât timp cât se pot hrăni cu sânge proaspăt, 
în romanul lui Bram Stoker, Dracula nu este singurul monstru cu o 
sete de nepotolit. După moarte, Lucy Westenra ademeneşte copiii 
din jurul Hampstead-ului, în chipul unei palide „Doamne 
însângerate", ca să le sugă sângele. 

în roman, doctorul Van Helsing le explică tovarăşilor care 
pândesc întoarcerea moartei-vii: 

„Nemorţii suferă de blestemul nemuririi : ei nu pot să moară, ci 
trebuie să treacă dintr-o epocă în alta, înmulţindu-şi victimele şi 
sporind relele lumii. Căci toţi cei care mor ca victime ale nemorţilor 
devin ei înşişi ne-morţi şi fac, la rândul lor, victime." 

Dar oare de ce vampirii preferă sângele celor inocenţi? Oare 
numai datorită faptului că ei sunt mai uşor de ademenit şi pot fi 
transformaţi cu uşurinţă în victime? 

lată că ştiinţa ne oferă acum un răspuns diferit: sângele tânăr 
conţine o mare cantitate de celule şuşă, germenii tinereţii eterne. 

Revista „Nature" a publicat în numărul 433 / 25 februarie un 
articol cu un titlu nevinovat: „The regeneration game" (Jocul 
regenerării) . Kristen Philipkoski a reformulat titlul pentru Wired.com: 
„Young Blood Makes Muscles Spry" (Sângele tânăr face muşchii 
sprinteni) . Apoi ştirea a fost remarcată de un redactor din presa de 
senzaţie, care a făcut din ţânţar un armăsar care a dat repede 
înconjorul pământului, ajungând pe portalul rusesc „Utro" şi de aici 
pe situl unguresc „Âtjâro on-line": „Secretul nemuririi vampirilor" (Az 
ossejtek tartottâk eletben a vâmpfrokat?) 

Dr. Thomas Rando, profesor de neurologie la Universitatea de 
medicină din Stanford (Stanford University School of Medicine), a 
făcut o serie de experimente cu sânge ce conţinea celule şuşă. El a 
făcut şoarecilor adulţi transfuzii cu sânge preluat de la exemplarele 

tinere şi a constatat că durata medie de viaţă a animalelor astfel 
tratate a crescut cu şase săptămâni. 

Efectul maxim s-a observat la muşchi, a căror forţă a sporit. 
Tratamentul a permis o vindecare mult mai rapidă a fibrelor distruse 
în urma diferitelor accidente. împrospătarea sângelui a avut un efect 
benefic şi asupra ficatului, dar rămâne de văzut dacă transfuziile 
acţionează favorabil şi asupra altor organe. 

Thomas Rando a explicat fenomenul prin faptul că sângele din 
animalele tinere conţine celule şuşă. Pe măsură ce fiinţele 
îmbătrânesc, numărul acestora scade şi organismele nu mai 
reuşesc să-şi repare stricăciunile interne. Profesorul american a 
atras atenţia asupra faptului că transfuziile de sânge nu constituie un 
elixir al tinereţii veşnice, deoarece bătrâneţea este provocată de o 
serie complexă de schimbări interne, totuşi, folosirea sângelui 
preluat de la tineri îi va ajuta pe bătrâni să se refacă mai repede 
după o intervenţie chirurgicală. 

în 1989, Occidentul l-a prezentat pe Nicolae Ceauşescu drept 
„fiul lui Dracula", răspândind zvonul că şi-ar face periodic transfuzii 
cu sânge de copil ca să se menţină sănătos. Conform unui articol 
publicat recent de Cornel Micu în suplimentul „Jurnalul Naţional', 
„Fiul lui Dracula", revista „Hollywood Investigator" prezenta în 2001 o 
serie de dovezi incontestabile că dictatorul român a fost un vampir: 
„Conducătorul" nu suporta să vadă cruci, a demolat o mulţime de 
biserici, a „hipnotizat o naţiune întreagă, în ciuda înfăţişării sale 
care provoca repulsie, a dispărut în circumstanţe neelucidate după 
execuţie. Şi... îl venera pe Vlad Ţepeş (Dracula), în onoarea căruia a 
dispus emiterea unui timbru poştal în 1976, cu ocazia comemorării a 
5 secole de la moartea voievodului. 

Dar, dincolo de toate descoperirile ştiinţifice sau speculaţiile 
presei, vampirii ar fi fost de mult doar o curiozitate, dacă Hollywood- 
ul nu le-ar fi asigurat o viaţă fără de moarte. Anul trecut, turbulentul 
regizor american Michael Moore a prezentat filmul „Fahrenheit 9/11", 
laureat la Cannes. Când a venit rândul să-şi bată joc de ţările 
participante la coaliţia anti-irakiană, România a fost asociată cu 
imaginea lui Lugosi Bela ridicându-se din „copârşeu" (sicriu). 
Pelicula a fost vizionată de sute de milioane de spectatori, pe tot 
cuprinsul globului, însă nici o oficialitate din România n-a îndrăznit 
să condamne public această asociere. De fapt, cu excepţia lui 
Sebastian Buhai de la România liberă 

[http://www.romanialibera.com/articole/articol. php?step=articol&id=7 
5], nici presa nu s-a agitat. 

Dacă somnul raţiunii produce monştri, indolenţa naţiunii le 
asigură o tinereţe veşnică. 

Articol apărut în: 

